text:
(撰文:若水)
作者 做過投行,現在喺一間創投基金做嘢,係一個九十後的金融/創投人
蔡東豪寫過四十五歲的抉擇,葉朗程話再早d,三十五歲就要抉擇.我話,你二十一歲就要面臨你人生嘅第一個大抉擇.我知,因為我經歷過.
迷思:趕不上時代的巨輪嗎?
望住你嗰套畢業袍,你不禁對未來有無限得憧憬.
就嚟畢業嘅時候,唔係讀醫,又唔係讀law嘅你,總會羨慕吓邊個邊個拿到邊間跨國銀行月薪7萬嘅Offer(係啊,你冇睇錯,係月薪7萬,可能係你阿爸阿媽做足二十年都搵唔到嘅月薪),又邊個邊個拿到Big 3顧問公司嘅Offer,畢竟人哋做一年嘢飛嘅里數已經夠Marco Polo Silver Club嘅membership資格,得閒可以check in吓Bali嘅Client Office,又或者去吓法國advise吓個client要唔要買個酒莊.
當所有人都在趕嘅時候,你發覺自己如果咩工都冇嘅時候,直頭就唔好意思再見人,因為搵唔到工就好似愧對祖宗十八代祖先,老豆老母供書教學教咗個對社會生產力係負嘅廢人.
最慘係,周邊搵唔到工嘅人多的是,但係礙於面子問題,冇人會話俾你聽佢地自己其實都好大壓力.就係因為咁,你用以前讀書時候,化壓力為動力嘅心態,開始狂寄求職信.我親眼見過,一個讀所謂神科嘅朋友,狂寄100封求職信仲chur過馬明,只是為求搵到份工,唔好令老豆老母朋輩失望.
結果,這個教育制度下教科書式的完美產物,係香港都係一畢業就失業.
問題係,讀書一路順風,只代表你很會玩考試這一套有固定規則遊戲,僅此而已.考試成功,並不代表做嘢會飛黃騰達.The real world doesn't work this way.
簡單嚟講,每個啱啱畢業的人,對老闆來講,都係一個MVP,係Minimum Viable Product,根本就只係勉強能用,錯漏百出.話知你讀書讀到曉飛都好,你對公司嘅價值增值都係仲低過零,因為老闆要花時間教你.既然係咁,係假設請人成本均等的情況下,人哋與期要一個努力讀書,分數高但人脈一般的人,定係要一個讀書麻麻,但係有家底,幫到老細帶生意嘅後生?
這個問題,唔駛我答你掛?
所以,趕唔趕得上時代巨輪,根本同讀書勤力,考得好唔好毫無關係.故事教訓,如果你係一個一直努力讀書嘅好學生,但係都找不到工作,唔一定係你嘅錯.
抉擇:認清你的機會成本
讀大學嘅時候,個個商科生都有個做個中環上等人嘅夢.
有時睇吓ig,碌下facebook,見到俾你早幾年出身嘅師兄師姐影吓自己去咗邊度遊埠,去咗邊個遊艇船P,又「呻」下自己交咗幾多稅,這一切一切都令你覺得無論幾唔鍾意都好,你必須發奮找到一份係IFC返工嘅高薪厚職,如果唔係咁做,你見到嘅一切就成為你放棄嘅機會成本.更何況,讀書一向唔差嘅你,又點會接受人工得萬三?過時過節點同親戚交代啊?
不過,冇人話俾你聽,比你打入中環做到iBank,做完Analyst/Associate,搵份糧都係唔夠供樓,因為有咁上下地位,就要配上咁上下價錢既地段.當然,呢個仲未減去你每逢禮拜五同d同事落Bungalow pop幾tray Champagne要埋嘅單.你嘅師兄師姐嘅FB同IG,同樣無話俾你聽,你係呢d睇落五光十色嘅行業挨足十年十五年,假設一切順利,升到做Managing Director/Partner/Department Head,你都最多只係做一個Net Worth唔過幾千萬,比上不足,比下有餘嘅專業人士.
唔係話做iBank,做專業人士唔好,但係如果你係為錢而做嘅,咁你就完全睇錯事實.
亦因為咁,你絕對應該趁年輕博一舖.
用Expected Value 計吓,走專業人士條路,只需要你考到某些專業資格,比如考到個牌的話,能當上會計師嘅Probability 非常高,但係expected return,包括你的工作滿意度同工資拉勻只是不過不失;如果你追隨你嘅夢想,成功的可能十個只有一個,但成功嘅回報係以億計.簡單來講,probability很低,但expected return奇高.二者對比嘅expected value唔敢講邊個高邊個低,不過後者嘅好處係,你今日就可以為你嘅夢想開始奮鬥,贏輸,都係自己嘅.
所以,你做中環上等人嘅機會成本,其實就係你Forgo嘅呢個upside.


c: text/html

collection: archivebot

text:
首先講吓一啲背景資料,我哋係透過學校報名參加今次嘅保育工作,目的地係桑吉巴爾(位於非洲嘅坦桑尼亞).主要嘅工作係收集海豚數據,收集旅遊業數據,係當地學校教授保育同衛生知識,亦會有文化體驗同交流.
而我去嘅目的,一來係為咗擴闊視野,相信如果唔係學校有咁嘅機會,呢一世都唔會有機會去啲咁偏遠嘅地方,所以希望透過今次旅程學多啲同體驗多啲唔同嘅嘢.二來係希望真係可以做到啲嘢保護地球,加上我係一個熱愛大自然同擅長游水嘅人,所以更加想嚟呢度.三來係為咗學英文,呢個project 有來自世界各地嘅義工,大家都係用英文溝通,相信除咗了解其他文化之外,英文都一定學唔少.
今個旅程連同兩個大學同學一齊去,旅程為期一個月(1/7/-1/8/2018).
大家如果想睇冇遮樣版嘅遊記/詳細啲嘅紀錄,可以去Youtube睇我哋整嘅片:
Day1(1/7/2018)
由於地方偏遠,要轉機先可以去到,我地會先搭去杜拜.(仲係搭阿聯猶航空嘅A380,出發前聽人講過喺好正嘅.)
Day2(02/07/2018)
到咗杜拜之後,係機場逗留3個鐘,就轉機去桑吉巴爾.
到咗之後,由當地接待機構嘅職員車我哋地去住宿嘅地方.到咗之後有project 嘅簡介會同義工嘅見面.
Day3(03/07/2018)
朝早由當地機構職員教授海洋及當地文化知識,之後就去參觀遲啲會去教書嘅學校.
跟住就係呢個project 嘅重要環節!
呢度好容易見到海豚,而且通常成群結隊,可惜佢哋出現得好快,手機影唔切.
跟住就係落水啦!
D4(04/07/2018)
一大朝早就出海再次收集數據.
之後有參歡當地社區(村落)嘅時間.
之後就上堂學習當地語言(Kiswahili)
黃昏嘅時候有少少free time,去咗海邊睇日落.
夜晚嗰餐我哋去咗當地嘅一個屋企食地道嘅野食.
D5(05/07/2018)
今日6點鐘就起身出海收集數據,跟住就將收集到嘅數據輸入落電腦.
之後去咗學校教佢哋整環保磚.
然後我地集合咗兩個唔同project 嘅義工一齊食晚餐,夜晚有campfire(另一個project 係喺當地教英文).
暫時分享住頭5日先,如果多人有興趣再分享多啲.或者有冇人都去過類似嘅project可以分享下經驗/有冇啲去到係必做嘅嘢.
如果覺得文字同相片唔夠嘅話,可以去youtube 睇下我哋整嘅片,遲啲再同大家分享多啲呢個旅程嘅經歷.

robotstxt: allowed

filter: keep


text:
眨眼間32日嘅旅程已經正式完結(當然之後仲有功課要交同要返學校present),想趁住返到香港冇幾耐,仲有記憶,好好整理一下旅程嘅經歷同感受.
旅程資料
日期:2018年7月1日到2018年8月1日
地點:桑吉巴爾(位於非洲坦桑尼亞東部一個半自治區)
旅程內容
今日嘅身份可以話係一個義工,工作內容大概分為呢幾種:
● Dolphin behavioral / Dolphin Tourism Monitoring:我哋基本上每個星期出3-4日海,時間係6:30/8:30/14:00.主要目的係收集數據,包括海豚嘅種類,出現嘅海域,數目同行為;以及旅客數目同行為,船隻數目同行為等等
● Data Entry:收集嘅數據會入落電腦,有時候仲會整一啲圖表嚟做分析
● Conservation club & Graduate club:我哋每個星期都會去當地學校教一課書,內容主要係圍繞保育同環保議題.當然我哋要事先傾點樣教同整教案,之後亦會改學生嘅功課
● Kiswahili lesson:Kiswahili係當地語言,我哋係當地逗留一個月,所以要學翻一兩句旁身.呢個同時係了解當地文化嘅好方法
● Community project:我哋會去當地嘅社區幫手做服務,例如到學校幫手油油,整理圖書館,清潔等
● Fish market research:我哋仲會去魚市場做調查同收集數據,例如睇吓魚夫捉到啲咩魚,魚嘅重量同長度,喺咩海域捉到
旅程體會
我入大學之前已經為自己定立咗目標,要係大學5年去多啲唔同嘅地方體驗多啲唔同嘅野.我自己本身擅長游水加上熱愛大自然,所以就被呢個活動吸引,加上有2個同學都有興趣一齊去,最後就決定參加.
出發前其實我哋都遇上好多唔同嘅困難.當然最大嘅問題就係錢,我哋只係一個普通大學生,要比5位數字嘅旅費其實好吃力,我哋只好不停返part time,買機票既時候就去唔同嘅旅行社同上網格價,又要用好多錢去打針同買裝備,不過最後我覺得係好值得嘅,有好多經歷同體會係用錢衝量唔到嘅.
旅程中最難得嘅係可以同唔同國家既同學交流同相處,佢哋有來自美國,英國,德國,西班牙,澳洲,斯洛文尼亞,加拿大等.我哋會分享吓各自國家嘅文化,又會教吓大家玩自己國家嘅遊戲(我發現就算係玩UNO,唔同國家都有唔同嘅玩法),之後又會教大家講自己嘅語言.當然,最重要係我嘅英文從中都學到唔少.
當然要講下保育工作,坦白講,一個月時間做到嘅嘢都真係唔多,但至少令我大開眼界,當地好多海洋未被破壞,海真係藍色,真係可以望到底,呢啲咁嘅畫面真係要嚟到呢度先可以睇到.另外,好重要嘅一環就係提高當地人嘅環保意識,要保持咁靚嘅海洋,提高當地環保意識好重要,加上我自己本身係讀教育,所以覺得去學校教書意義好大.
最後當然不得不提我嘅旅伴,今次可以同到自己同科同年級嘅同學一齊去今次嘅旅程係非常難得,我哋由當初一齊研究去邊度打針,去領事館問嘢,一齊去買裝備,到旅程一齊經歷唔同既嘢,一齊闖禍,一齊解決問題,呢啲經歷都將會成為一個美好嘅回憶,多謝你哋.
總結
呢個旅程最多人問我嘅係比咁多錢去做義工會唔會有啲蝕底.我自己覺得唔會,我覺得好多嘢都唔可以用錢衝量.當然呢啲錢如果用哂嚟去食自助餐會好開心,但係旅程中嘅經歷同成長係非常難得嘅.呢啲機會唔係成日有,我亦都相信自己老咗之後唔會有精力同體力去做呢啲義工工作,所以我真係好想可以趁自己仲讀緊書,有體力同時間,去多啲唔同嘅地方體驗同經歷.我好想鼓勵大家,尤其係讀緊書嘅朋友,趁有時間同體力,多啲行出去,擴闊自己嘅眼界同視野,唔好到自己老咗先後悔.
重溫
我哋一齊剪輯嘅 8條Youtube影片
過去32天嘅5輯圖文日記


text:
(撰文:112288)
Bill de Blasio,邊個嚟架?住係紐約嘅人,相信無邊個唔知佢係紐約嘅巿長,因為最多人講係話佢高大靚仔,係呢度做公職又高大又靚仔嘅就好似唔係咁多.
呢個有6呎5吋即196厘米高嘅巿長,佢老婆應該有返咁上下,如果咁樣諗就錯叻!佢老婆叫Chirlane McCray,幾高就唔知,啲人講起佢就話佢醜樣.哎吔!睇人唔係要睇內心嘅咩?而且各花入各眼呢!
無嗱嗱點解講起佢?就係聽到有啲人講後悔投咗票比佢連任再做巿長,要佢落台要等多三年幾.問佢哋點解,佢哋話睇吓最近單「特殊高中測驗計劃改革」就離晒譜,問都唔問下,又唔諮詢就突然話要改革,好聽話改革,唔好聽就係想執咗佢.佢仲鬼咁好聽話要教育資源平等,我哋啲唐人無甘蠢,根本就係搵笨,亞裔成日唔出聲俾人蝦,俾人叫啞裔,咪搵亞裔埋手.話時話,亞裔其實係少數,話剝削亞裔就真,邊到係平等?鬼叫亞裔只識讀書,仲成日諗只有入到好學校先至可以掹到主流車邊,而家整整吓讀好書都無咩機會,想同人爭入好學校靠讀好書都唔得.
為咗搞呢壇嘢,佢嘅馬,接任無耐嘅教育局總監卡仔(Richard Carranza)又啱啱宣布叫陳珮(Linda Chen)呢個唐人做Chief Academic Officer(巿首席學術官),睇嚟想以夷制夷!唔單止咁,話夾都無咁啱,一個禮拜後,又到Stuyvesant HS(史岱文森高中)嘅校長Eric Contreras嗌返番去教育局做課程與教學暨職業發展嘅Senior Executive Director,做咗兩年校長就唔做,你話係唔係有嘢呀?上手嘅唐人校長張潔都做咗四年先至走.
呢啲咁嘅布局就話比大家聽,執咗特殊高中測驗梗架啦,所以你話唐人係唔係唔好投佢票比佢連任?而家唯有諗佢搞得嚟就落台,無得再做,等一朝天子一朝臣,睇吓到時搞邊科,仲會唔會又搵唐人笨!
唔止係咁,呢個巿長仲走去唐人街起監獄,又唔諮詢,係甘易話聲比你哋社區代表聽.三十年前係白街起拘留所係咁,三十年後今日又係咁,無啲進步,當你吔啲唐人廢嘅!
嗱,大家睇吓,特殊高中測驗計劃單嘢唔諮詢,係中央街起監獄又唔諮詢,咁嘅巿長係咪蝦啲唐人,話時話,就係話啲唐人唔出聲,問嚟做乜,人哋就係搵呢啲藉口唔問你哋,你話係咪自己攞嚟!不過,話時話,佢唔諮詢就係唔啱,佢哋咁識政治,分明玩野就真!
佢真係幾衰,幾乞人憎架,點解咁講?你無睇報紙咩?佢靜雞雞將啲露宿者送去上州啲城填(county),離譜到係無通知人吔,嗰到啲人嬲到爆,佢哋話唔好以為扔低佢哋幫佢哋交咗一年房租,就以為功得完滿,無喇喇我哋要執手尾幫佢哋比生活費,將個包袱扔比人哋,咁樣係咪好衰!唔通咁樣叫共同承擔呀?荒謬!佢咁搞,正如Broome County官員話齋,紐約巿咁樣執行Special One Time Assistance Program (SOTA),係直接違反紐約州社會服務法刑事法規第148條.唉!佢咁樣攞左州政府錢,做少少就話搞掂.你話做人咁樣得唔得呀?我哋唐人講口齒架嘛!
仲有成日發生嘅巿政府樓鉛醜聞,推行三年多的四歲免費學前班已經出現飽和搞到人手刪減,舊年又趕住係五大區開三歲免費學前班...
呢個巿長咁樣搞,真係無眼睇!話無眼睇,但係睇到佢啲荒謬,虛偽,狡猾!可以咁講,政客就係咁架啦!又幾多個老麥(John Sidney McCain III),死咗都得到咁多唔分黨派嘅人讚呀!
話時話,啲人亂咁講嘢,鬧下嗰個官貪威識食,話下呢個議員好大喜功,叫下獨立,搞下白人至上主義,又大鬧「侵侵」,de Blasio,彈下佢哋啲老婆….,直到而家都無聽過話有人因咁樣接到律師信,唔似得香港嗰個梁振英,驚死人唔知佢有錢,抑或想證明俾佢阿爺睇佢嘅存在價值,又或者鐘意見報,驚啲人唔關注佢,又鐘意俾人講下佢,但佢又衰,又小器,郁下都發信告人.係呢度,「侵侵」而家都被人查緊;仲有嗰啲俾人揭發衰嘢,有啲係婚外情,有啲係第二啲野,個個都會嗱嗱臨走出來認,然後辭職唔撈.唔似得梁振英嘅UGL,行李門...,仲有嗰單沙中綫多多問題…,通通都好似無事發生,唔使認錯,更唔好話講聲道歉,罔想有得賠償…. 呢度同香港嘅唔同,吾通呢度有憲法保障言論自由,香港就無?香港仲有啲啲!整埋23條就唔知啲啲仲有無嘞?香港以前好似乜都有,而家好似越來越無…


text:
陳凱欣參選,有識得佢的人send一段短訊來,話咩佢都係打份工,想細路生活過得好啲啫,唔洗對佢咁harsh嘅.真係睇到我扯火.
1. 呢份唔係一般工,係會有份決定係咪洗腦教育,23條立法,一萬億丟落海起人工島,影響全香港市民架.你咁關心佢細路有更好生活,就唔關心全港細路有更壞未來,係咪醫院調轉咗,其實佢啲細路係你生架?btw佢份糧係你同我有份出架(稅金).
2. 工有好多種,佢大把其他工揀,一樣可以比到佢細路更好生活.佢揀得加入建制派呢條路,就自然有人會鬧.btw其實當年紐倫堡/東京大審判都好多人自辯話自己只係打份工架咋.一陣佢話六四鎮壓正確,習總偉光正,都係搵食啫,犯法呀?
3. 你班邪惡的大人唔好自己貪慕虛榮,攀附權貴,發錢寒就借啲細路過橋好嗎?唔係個個細路都中意收10萬蚊現金做生日禮物,數銀紙就可以高潮架.家陣唔係佢唔做呢份工啲細路就冇飯食呀,可能年中食少幾餐牛扒咋.好多細路更想父母多啲時間陪自己囉.
講到底,你同佢有幾熟呀,咪頂多係舊同事?又話咩我後生份人熱血,我就話係中國人性格鄉愿.早排先有美國新聞,有個共和黨國會議員因為支持特朗普同發表極右言論,6個兄弟姊妹登廣告宣布同佢斷絕關係,仲為民主黨拍廣告同佢打對台.年紀差異?文化差異.


text:
(撰文:鄧永謙)
作者為新福事工協會關懷貧窮學校事工主任
喺葵涌智芳街,同廸辦嘅同事籌備咗一段時間嘅社區實驗,經上次同居民和區議員交流後,正式將一個資源回收嘅社區實驗擺喺智芳街嘗試,我哋一擺低個回收大鐵架,隔離有個街坊就過嚟睇吓你吔喺度做咩,跟住話:哎,又搞啲咩回收呀?唉,死得啦邊度有人會咁做呀!街坊嘅冷水撥完之後我哋依然固我咁整理吓啲用嚟回收嘅設備,再等埋啲義工先至開始同啲街坊宣傳,同記錄回收嘅情況,點知我哋離開咗一陣後,有個朋友話到已經開始有街坊自行將啲發泡膠同紙皮放喺個鐵架度,我哋即刻突眼驚喜咗一陣,感覺件事可以成事,資源回收中心係有可能實現嘅.
而負責喺中間整理垃圾同回收物嘅陳生同蘭姐,都因為有咗個回收鐵架,喺平時嘅工作程序裡面開始調節下個步驟,將周圍收集倒嘅嘢都好企理咁去整理,鐵架裡面嘅回收物又可以好迅速咁執晒喺車仔度拎去磅,而成個過程係真係冇令到塊地污糟,冇污水亦冇穢物,基本上屬於垃圾嘅物品就已經完全放咗喺要擺垃圾嘅車上面,而應該要回收嘅亦好有系統咁放喺回收嘅車仔度,整個工序嘅感覺係專業,衛生同善用咗成個空間,而冇阻礙行人路過或造成危險嘅情況出現.
資源回收中心嘅社區實踐未必係最好嘅方法,但亦有可能係較容易俾社區唔同嘅持分者能夠參與其中,讓市民能藉參與嘅過程令回收嘅意識提升咗,友善政策嘅推動,並唔係偏袒維護拾荒者利益嘅方法,而係讓唔同階層同身份嘅街坊,一齊互相友善對待,亦一齊友善對待個社區,更一齊嘗試學習友善對待我哋掉出嚟嘅廢棄物同應該要去循環再造嘅回收物.尊重鄰舍尊重社區,更嘗試尊重生態與創造.


text:
聽完馮檢基上網台接受訪問,忍唔住要回一回佢.
第一,個議席本應屬於劉小麗嘅,佢係俾個無恥政府橫蠻咁剝奪咗個議員資格再攞走埋個參選資格,咁依家劉小麗意屬李卓人代佢出戰立會補選,搶番個議席,大家有乜理由唔去支持李卓人而去支持你?
第二,你起勢咁批評民主陣營,猛咁話民主派欽點李卓人,係唔俾你參選,令到你無咗政治參選權.嘩,虧你咁都講得出.你咁講,反映你連啲好基本嘅政治概念都撈到亂曬籠.政府搵個DQ主任出嚟取消劉小麗嘅參選資格,呢啲先至係真正嘅違反國際人權公約剝奪市民參選權;民主動力同埋民主陣營各大政黨只係民間組織,佢哋邊有公權力唔俾市民參選呀?佢哋依家揀咗由李卓人出戰立法會補選,只係表示民主陣營有共識全力支持單一候選人去同親共派嘅候選人陳山竹決一死戰.你攞唔到劉小麗同民主派各大政黨嘅支持,就抹黑人哋話人哋剝奪你參選嘅基本人權,咁係反映你緊張個議席多過緊張政治概念同埋政治倫理.
第三,你近排不斷咁批評民主派唔搞初選就欽點咗李卓人,係唔民主嘅做法.咁你馮檢基過去代表民協參加過咁多屆立法會同區議會選舉,請問你有邊一次係由民協向全體選民搞完初選之後先至決定搵你代表民協架?如果你一次都無,咁唔該你即刻收聲啦.
依家有唔少人話你俾親共派收編咗專登出嚟鎅票,不才暫且將疑點利益歸於馮生你,但如果你睇完呢篇短文都重係唔明重要不斷嘈嘈閉亂咁鬧民主派「欽點」,「唔民主」,咁即使你無收咗親共派錢,你都只係一個政治概念亂曬籠,政治倫理亂曬籠嘅議席愛好者.
講完.慳番啖氣唔再同你打泥漿戰,亦唔好因為你轉移咗視線.


text:
劉康,葵涌循道中學學生,曾經試過喺同林鄭月娥合照嗰陣,高舉香港獨立標語.
一到咗寒冬,就會有寒風激湧.今年嘅寒風,同上年一樣咁凍.
上年十二月十二號嘅時候,一啲都唔好受. 有一股寒風不斷拍打我個頭,又刺傷我雙手.就算我啲衫有幾厚, 都好似唔夠 .仲有,寒風唔會咁快就走.
呢日嘅寒風好大,將香港嘅每一個角落都霸佔哂. 呢股風嚟得眞係快,呢股風究竟係由邊個所帶?係邊個咁變態, 帶住呢股風向香港人身體不斷咁鎅?係所謂嘅建制派. 所謂嘅建制派提出修改議事規則嘅議案係將香港毀壞.點毀壞? 呢個不義政府嘅任何不義議案以後都可以通過得好快.
我嗰晚喺反修改議事規則嘅集會度.喺嗰度, 雖然有股寒風將溫度變得唔好, 但係喺香港唔通仲有地方係冇寒風侵暴?
我有一段時間係喺集會留低咗.我之後從集會行開咗. 我慢慢離個集會越嚟越疏.我行開嘅原因唔需要太多, 我係想兜個圈再返去個集會如初.而行行下就有黑警截停我, 又有黑警用粗言穢語惡劣咁對待我.黑警帶去連儂牆將我, 又亂立涉嫌無牌管有仿製槍械罪於我. 如果我帶咗把點睇都係玩具嘅玩具槍係有錯,係可以因而加罪於我, 都唔係因爲我嘅政治立場而打壓我,咁唔通原因可以再多? 黑警令到香港有更加多股寒風形成咗, 係想令到同政府意見唔同嘅人唔再多.
到咗今年嘅四月,六月,八月同九月, 就算太陽望落去係幾咁充滿喜悅,寒風依然都未肯從我身邊離脫. 政府喺四月改以亂告我所謂管有仿製火器罪嚟將我嘅自然權利掠奪, 又將我嘅玩具,時間,快樂,通通掠奪. 呢一股匪盜嘅寒風係非常之低劣,係想將人嘅所有嘢全部滅絕.
到咗宜家嘅冬天,寒風好兇殘咁再湧現. 寒風喺度折磨緊每一位身處政治獄嘅抗爭者塊面, 喺度侵擾香港人應該有參選權嘅家田. 寒風幾時先可以唔再將人糾纏?我祇係見,有股寒風喺我後面, 又有另一股寒風我前面.


text:
特區政府將長者綜援領取年齡調高至65歲,特首林鄭話是因為香港人變長命,工作和退休年齡延長,又以自己60幾歲仍每日工作十幾小時為例,說明措施冇咩野.筆者一聽到就諗,阿頭做到幾歲下面就要做到幾歲,咁長和,恆基,澳娛/澳博,TVB(以前)的打工仔就死啦,個個唔做到8-90甚至100歲都唔得.再諗遠一點,事頭婆話唔會退休要做到死,咁英國咪全國人唔俾退休?
筆者成日俾人話個樣後生,有人就會加把口話我唔駛捱,咁我點都唔夠林鄭唔洗捱.林鄭話自己一日工作十幾小時,唔知係咪計埋去西環聽柯打,坐飛機上京覲見習總,去珠西考察大灣區,同政黨/富豪酒會飲飲食食嘻嘻哈哈咁呢?做老細仲有樣好就係可以自己改自己工作範圍,例如英文記者提問就唔洗答,邊D議員就問題太無聊唔洗見,邊D政府委員會報告同我諗法不符就掟埋一邊.仲有林鄭生活上都係唔洗捱.眾所周知,佢N年黎都係有AM車接送同官邸住架嘛,唔係點會廿年前面世的八達通都唔曉用,或者唔識自己買廁紙呢?咁樣做到70歲,我都冇問題呀,不過一般打工仔女唔係囉.
唔知點解老細都中意用自己角度睇人,或者話當年自己點點點.好似廿蚊張話自己老婆當年大肚冇侍產假咁,張太大肚時返緊咩工我就唔知(我只知張太做過小學校長,因為我讀果間小學),但我斷估佢唔係做緊酒樓侍應或者廚房洗碗呢類辛苦工掛?同埋當年點依家就要點架拿?學人話齋,古代人夠冇冷氣冇電腦冇汽車,你依家又要用?當然再極品的就有 Package Lau,教人去少幾次日本就買到樓,唔知佢去一次日本係咪要洗一百萬,我去就洗一萬零架啫,去少一百次都未買到樓囉.好在賭王就唔會周圍鼓勵人要有多D紅顏知己.
講返綜援.壽命變長,退休延長,醫療福利開支增加,的確係全世界國家都面對緊的問題,香港人亦遲早要思考「人生100年」(日本近年流行語)要點分配使用.但不同係,香港本身福利唔多,盈餘就勁多,根本冇人明邊度嚟咁大財政壓力要節省開支.要說服人,唔係用一句「我都60幾都仲返緊工」就得囉,唔該用多D理據好冇?咁當然我都知林鄭一向唔係以理服人,係「我話OK就OK」,即係好似佢唔知點樣就知道填海係最佳選項,又唔知點樣就知道填海獲得多數市民支持,可能又係神話比佢聽啦(即係幻聽).一萬億丟落海就濕濕碎,長者綜援定一般綜援爭嗰幾舊水婆乸數就計到盡,林鄭開頭成日講咩管治新風格,睇到啦.


text:
(撰文:趙日輝)
筆者為關懷貧窮學校事工統籌
拾平台在葵涌嘅地區組織工作,由葵芳智芳街嘅社區資源回收中心嘅社區實驗,再轉戰到葵涌同石蔭區.我哋見番上次嗰位鄧生,佢俾我哋印象最深刻嘅,就係佢執嘅紙皮係整理得齊齊整整,永冇濕水,絕對可以話係乾淨回收嘅優質示範.鄧生認得我哋之餘,仲話我哋上次所派嘅宣傳單張仲保存好,有乜事需要幫忙時會搵我哋!我哋最記得就係鄧生曾經講過拾荒都應該要有自身工作嘅操守同職業道德,因為始終都關乎社區同市民嘅環境同衛生,好堅持自己係做緊環保工作.講真,點解鄧生咁肯定自己做嘅嘢係實踐環保,而且本身嘅環保回收意識十分之強,紙皮絕不淋水呢?
原來鄧生之前係喺製紙同紙盒廠做咗二十幾年,所以佢好清楚整個紙品生產業嘅流程及工序,仲同我哋拆解埋回收紙廢料中紙盒嘅構造,由表面嘅牛皮紙,中間嘅紙芯,以至有膠質腹膜表面處理嘅紙,邊種同邊類型嘅紙質好難再循環再造,都一五一十咁同我哋分享佢嘅經驗,深知道堅持唔破壞廢紙循環再用質素嘅重要性.鄧生強調:「啲紙皮浸咗水,裡面嘅纖維其實已經破壞哂,上到大陸紙廠,根本連紙槳都做唔到!如果再溝埋不同雜質,更加唔使講,所謂再循環再造,根本同垃圾冇分別……」
但係我哋好多時見外面浸晒水嘅紙仲有舖頭肯收喎?
冇㗎!正所謂樹大有枯枝,係業界自己唔爭氣,政府又唔理,再咁落去,回收業真係收得皮…… 所以收濕水紙嘅鋪頭我唔會去,反正附近幾間回收鋪都爭住要我啲紙,質素好又企理呀嘛!做乜嘢都好,先做好自己本份,守住自己嘅原則,尊重番自己嘅工作同要求,人哋點我理唔到,但至少要過得人,過得自己囉!
鄧生好認真咁話俾我哋知.所以,邊個話拾荒者唔係一份工作?佢哋唔單止係工作緊,而且仲係好專業同尊重自己所做嘅事.
紙皮叔鄧生同我哋拆解製紙嘅工序,同埋乾淨回收嘅重要性,真係同上咗堂真人圖書館冇分別,之後,佢再同我哋講區內回收舖嘅運作.原來單單係一條大馬路相隔嘅距離,就已經有三間回收舖並存,兩間係香港人開嘅地舖,另一間係由巴基斯坦藉人士經營嘅回收車.佢話大家係香港人都咁話,一間細舖就專收高質紙,但佢個秤(磅)就好犀利(意指呃秤),另一間所收纸嘅質量就好冇標準,而南亞朋友對乾淨回收就好有要求,濕咗水同混咗雜料嘅紙一律唔收,鄧生所處理嘅廢紙就係交俾佢哋.
同鄧生傾完廢紙嘅學問後,打蛇隨棍上我哋去咗頭先講嗰幾間回收舖考察吓,細舖內籠果然真係好細,係門口位置就已經認識到一位婆婆,佢話過往都遇到成車紙皮俾人偷走嘅經歷.跟住去到南亞回收車嘅位置,見到去嘅街坊所拎嘅紙的確同鄧生嗰啲一樣好乾淨企理,街坊話如果老闆見到你嘅紙浸過水,佢係會唔收嘅.最後去到斜路後巷嗰間,見到真係好多街坊排晒隊,短短十分鐘唔夠,就已經有五六位老友記拉住或推住紙過嚟.不過,我哋留意到呢間鋪所處理嘅紙,裡面都夾雜住不少嘅塑膠同雜質,而且濕水嘅程度都好明顯…….但無可否認,呢一區原來係有咁多拾荒街坊,所以我哋下次會喺街口搞個街站,同佢哋企定定,分享吓社區資訊,認識佢地更多.
以現時內地回收廢紙嘅規格嚟講,收集番嚟嘅廢棄紙皮係一定唔可以濕水架啦,如果濕水嘅情況唔改善最終只係摧毀整個廢紙業嘅出路,而收集嘅前線拾荒者連基本嘅操守都做唔倒,其實對自生工作同回收舖嘅經營都冇好處,只會兩敗俱傷,除了在社區向市民進行教育,讓他們明白拾荒者的處境外,同時也需要透過教育去影響拾荒者嘅工作習慣,讓佢地明白到提升廢紙出口質素的重要性,他們也是回收業的一分子,而且是前線重要的一員,不能忽略嘅係,其實可以由拾荒者先去帶領行業回收水準嘅提升與發展.讓他們能夠藉住帶動優化行業,「拾回」其工作嘅專業操守同被社會認同身份應有嘅尊嚴.


text:
特首林鄭見記者,話接受外界批評,同意政策可以處理得更謹慎更全面,和公眾互動更深入,會反思.然後筆者就又在網上見到五毛話比多些時間/機會佢啦.真係睇到我就嚟覺得發火都晒gas.佢做咗成40年官,60幾歲人,仲要比幾多時間/機會佢呀?一般人退咗休架啦.
睇返,其實當日選特首時佢都咁講過架.搵返2017年1月的新聞,可以見到佢話自己「論盡」,公關技巧不足,要學習同市民溝通.諗返,我當時都已經同同事講,佢做咗就嚟40年官都未學習過同市民溝通架?結果,過咗2年,好明顯佢冇學習,冇反省過啦.
講開,其實我幾年前已經因為一件事對林鄭個人睇法變得好負面,源於一句「天堂留咗位比我」.佢當自己係神定教宗?一個人係要幾自大,自以為正確,自我感覺良好,先講得出呢句?我以為神教人要謙卑嘅?所以我完全唔出奇佢做咗40年官,都仲有咁多甩轆,咁多要反思,因為佢好明顯就係個「你哋意見講完,佢態度照舊」的人,完全唔會有真反思.
事實係佢咁多年來都係咁樣態度.初次見面就好似和和氣氣,你講幾句佢唔岩聽就唔會聽落去.成名作皇后碼頭,係見你班示威者呀,不過一項意見都唔接受,只係重申佢已經決定咗拆,佢話OK就OK.當日雨傘見學聯,開始時好似有禮貌,跟住越坐個表情就越唔耐煩.對民主派又係,上任開頭猛話大和解,依家有事起嚟就只見親中派,到你班人求佢啦先得閒見吓你,仲不忘寸你係咪妒忌.唔只對反對派係咁,周永新同黃遠輝報告都係咁.
咁多年嚟,咁多鑊嘢,態度照舊.你哋呢班上唔到天堂的罪人,佢根本唔會放在眼內.所以咩比機會佢,真係難聽過粗口.示威的年青人,又唔見你哋講比機會.
最後,班50後五毛廢老(*都有唔係五毛/廢老的50後嘅,雖然係少數)真係好心唔好再猛吹咩食鹽多過你食米,你班後生冇經驗冇乜乜物物.你望吓充斥著50後的現屆政府,有邊個唔係廢柴,係拎得出嚟見得人嘅?我真係諗唔到.依班人40年前考第一,入大學,中AO,有大律師會計師,仲有做埋大學教授的,算係50後的 crème de la crème,精英中的精英,都係個個無能兼醜聞纏身.大學生浪費緊納稅人金錢?夠呢個政府班人浪費?


text:
較早前美國國會出報告,話香港受中共操控日益嚴重,可能不再值得享有獨立於中國以外的優待,嚇到成班親中商界急急跪求唔好,最好笑當然係自由黨講完支持23條即刻反悔.隔咗一排啦,美國佬唔出聲啦,以為冇事,班友又繼續支持中共魔爪如引渡協議,大灣區,DQ報告等等.結果尋日美國佬又出聲,話下次報告可能嚟真.
成班人毫無政治同大局觸覺,一味識得賺easy money(i.e.要有中共/美帝優待打救先識賺錢,冇咗唔知佢哋點生存),係咁上下.成日話咩美國喺香港有錢賺,唔會嚟真,真係笑死人.人哋唔係淨係睇錢,係睇埋政治,睇埋長遠布局架嘛.你夠佢哋喺大陸多錢賺咩?人哋咪一樣打貿易戰?
香港於美國的價值,除咗賺錢,仲有安全港.唔理佢係咪真係甚麼用香港當橋頭堡派間諜入大陸搞事都好,至少美國政商人士喺香港係安全的,因為香港係法治社會,點樣唔會比人捉係好清楚,唔似依家加拿大捉咗孟晚舟,大陸就即刻莫須有捉返你幾廿個加拿大人.當然,美國都接受如果逃犯如斯諾登走嚟香港,佢哋都耐唔到咩何.總之香港係個雙方都接受的平衡點.
但你有引渡協議就唔同啦,會打破依個平衡.唔理香港法律講乜,中共叫港府拉人,港府敢say no咩?嗱,湯家驊講得好明架早幾日,「外籍法官會被中共買起咩?」即係中國籍法官就買得起啦,咁依家香港係中國籍法官多定外籍法官多呀? 仲有長遠嚟講邊面會更多呀?咁美國政商界人士仲夠唔夠膽嚟香港?加拿大對大陸發旅遊警告,係咪應該包埋香港?
DQ報告同大灣區呢,就唔直接關事,但就顯示港府係被中共完全操控.如果DQ唔係中共落嘅柯打,使事後交報告咩?
早幾日又另一單好笑,就係譚耀宗話咩美國唔會搞香港.譚耀宗幾時做咗白宮發言人?咁清楚美國佬諗乜嘅?仲有,一方面要舔中共海鮮,一方面又驚美國佬搞香港,依種擺明係做緊牆頭草二五仔,想食兩家茶飯lam盡着數的姿態,咪抵比人笑囉.所以話香港冇晒優待都係班政商界所謂「精英」 自己攞嚟,唔好又賴人哋呀.正是:
舔共又怕得罪美帝 做雞又要貞節牌坊


text:
林鄭真喺死性不改;滿以為昨日(18號)開記者會一定有重大宣佈,《蘋果》仲影埋有三張tempo紙巾,心諗林鄭一定又扮惡家婆黃曼梨個新抱白燕.點知佢今次唔Q扮,仲叫香港人畀「餐屎」佢.想唔同佢講杏加橙都順唔到條氣!
「餐」你老母咩!搞到有人死,二百萬人上街先至肯出嚟致歉;唔好講話冇流眼淚,連淚光都欠奉,根本就喺假道歉.林鄭你做錯事就可以take 2,啲年輕人就一tick過要坐6籠,你點做香港阿媽呀?你老母,大風爐!
做人阿媽就要保護仔女,唔取消612暴動定性,啲後生仔女仲有前途咩?搞到佢哋砌起鐵馬對壘,喺邊個搞出來?喺你老母呀林鄭!你唔幫啲後生仔女都唔好害佢哋吖!你咁折墮,因住啲後代冇屎忽!
今日大家唔會再嘥氣叫你落台,因為你林鄭已經喺跛腳鴨,做乜都冇用.賣港建制派因為撐修例,所有政治棺材本完全耗盡,人人都知道香港搞成咁,都喺呢班杏加橙做成.你班蛇齋棕餅派唔該棟起床板思過,2018年選民人數喺3,814,318,今年又一大批後生仔女夠資格做選民.二百萬人已經話畀你哋知,唔會投票畀你班埋沒良心嘅擦鞋佬,擦鞋婆賣港賊.
建制派,收皮!建制派,收皮!
香港市民放心,嚟緊呢一兩年,好多人要收皮.除咗林鄭同埋直選建制派區議員,立法會議員一定會收皮之外,仲有大家忽略咗嘅中聯辦王志民.呢個人丟盡中央臉.中央以為佢在澳門中聯辦搞得掂澳門人,就一定搞得掂香港人,真喺又天真,又傻,超錯囉.
中央揀人喺香港特首方面已經一錯再錯,點知仲揀咗個淨喺識得煲老藕,中意同林鄭行埋嘅王志民.王志民在澳門只懂得管理天生不問世事嘅澳門人,而且只有62萬,香港喺佢哋嘅12倍.來到香港好似入到大觀園一樣,都唔知搞邊科先啱.
自己已經唔夠班,仲要撐冇中央柯打嘅修訂《逃犯條例》,叫哂班香港人大,政協委員訓示,扮哂魚蝦蟹,結果遇到班齊心,鬥志頑強嘅香港人,瓜直.老王,唔識嘢唔緊要,學咯.睇下香港人抗英歷史就知道香港人天生頑強,喺越壓迫越反抗嘅人種.所以:


text:
睇嚟中共真係覺得香港人好易呃好易氹, 繼林鄭又第N次講施政新風格,最近又有傳媒話北京又有中間人落嚟收風,想要了解年輕人做咩咁激進,喎.唔係掛,又中間人論,真係當香港人失憶㗎.咁多年嚟呢啲中間人論,北京有好多派論,中央係比親中派呃咗論,傳過無數次㗎啦,有邊次個結果真係對香港民主化有好處㗎,覺得香港人仲會中計啊?
同埋,其實香港年輕人,甚至香港一般市民,想要啲咩好清楚格,咁多年嚟講過,表達過,要求過好多次㗎啦,冇人聽吖嘛,所以依家先冇人信你呀嘛.四條人命,五大訴求,林鄭回應咗未?仲係掛住講立法會爛玻璃呀.所以而家冇人信暫緩就等於撤回囉.
嗱,仲有個更令人激氣嘅,就係老懵懂又返生出嚟講廢話,又提醒香港人你中央咁多年嚟都係與民為敵,繼續用呢班香港人最憎嘅人.咩老懵懂,羅犯,李國蟑,689,梁粉虫,豬姐,白髮魔女,咁多年來毫無建樹,最叻禍港,衰足咁多鑊都繼續受重用,甚至升職,阿張小明做埋港澳辦主任添,咁你仲講咩中間人溫和派啫,一聽就知係搵老襯啦.
近排大家都話,各自爬山,不割席,我係支持嘅, 但今日見到個新講法,我都同意,就係邊個傾邊個係鬼.仲有嗰啲講咩茅塞頓開,大灣區特色國際視野,都好鬼鬼,咪比我見到,見一隻鬧一隻.


text:
逆權運動係一場真正嘅政治運動,迫使香港社會好多一直被去政治化嘅地方,入面嘅政治權力關係,都一次過浮曬上面,俾世人見到香港政治嘅專制本質:由以前所謂中立嘅警察,到被詬病嘅商場,再到機場,航空公司,到今日更加明顯嘅,係鐵路;我地係時候睇清楚鐵路空間背後嘅權力關係.
* * *
平時我地會覺得,香港鐵路當然係服務香港人嘅,而佢作為一種公共服務,就係無論乘搭人嘅目的,背景係乜嘢,只要佢俾得起車費,就可以作為一個乘客咁去使用.無論係你星期一至五去返工,星期六日去街,甚至去遊行都好,港鐵喺提供服務上面大抵係中立嘅,佢唔會因為你諗住去遊行而禁止你搭車,亦唔會因為你撐警察而免費通行.
但呢一個原來只係一個美麗嘅誤會,原來政權只係一直無動用一個權力去阻止你咁做:港鐵最大股東就係特區政府,而且喺中國大陸發展眾多業務,例如深圳嘅龍華線就係由港鐵公司營運.喺尋日,葵芳站提早關閉,基本上等大部分人收工返屋企之後就關站,唔容許帶有示威目的嘅人利用葵芳站嘅空間繼續抗議.而今日星期六,更加決定中午過後就停止觀塘線整個觀塘區嘅服務,基本上就只係因為觀塘區今日有大型遊行(仲要係合法添).
* * *
喺政治地理學上面,空間建設嘅邏輯,以至於佢嘅使用規則,基本上都係有權力嘅運作喺入面.喺香港,鐵路空間作為金融經濟嘅命脈之一,政權就會根據呢樣嘢去要求鐵路系統為現有秩序服務:八五大罷工嘅時候有唔少人搞不合作運動癱瘓港鐵,政府好大聲咁譴責,因為佢地「阻住人返工」.政府唔係真係好在意人返工嘅權利,而係在意經濟癱瘓對現有秩序嘅衝擊,會導致不利嘅政治後果.到咗非返工時間,金融假期嘅尋晚同埋今朝,地鐵就可以停葵芳站運作,甚至停埋觀塘區所有站,背後都係因為咁樣對金融城市嘅運作無乜負面影響,反而可以試圖減低危害政權穩定性嘅葵芳集會同埋觀塘遊行嘅力量.
* *
講咁多都係想講,香港地鐵服務嘅其實唔係你,只係服務權力嘅時候,有時順便服務埋你,當你嘅權利同政權利益有衝突,你就會被放棄.當政權動用嘅權力越來越赤裸,我諗我地都係時候認清我地生活每一步都係有政治嘅影響,由搭飛機到搭港鐵,我哋都無處可逃.
呢種係咩嘅政治體制?咪就係專制囉.


text:
(撰文:陳假)
唔經唔覺又到831, 五年前嘅831開始燃起咗香港第一度火, 經過兩個多月嘅佔領行動之後, 可為係第一次嘅革命失敗, 但係亦都揭露咗港共政府嘅真正邪惡面目.
兩年後嘅農曆新年,有一班打破咗一向以來抗爭加鎖嘅年青人走出旺角,同黑警對戰,發動咗第二次革命,可惜革命失敗嘅後果就係當中一班年青人參選俾dq,香港嘅三權分立已經畀共產黨差不多摧毀.最慘嘅係之後呢班年青人被告以暴動罪,要含冤入獄多年.
之後香港嘅社運進入低潮期,老實講當時進入低潮期嘅係包括我自己,因為當時我覺得香港團火係咪已經冇咗?香港係唔係會繼續沉淪落去?
2019年,真係喺毫無先兆底下,唔知邊個屎忽痕搞個送中條例出嚟,呢條條例真係挑起咗埋藏喺香港人心底好耐嘅恐共陰影,積藏多年嘅恐懼同怨氣,再一次將香港人團火燃起,呢團火比以前任何一次都要大,而不幸嘅係,我哋所付出嘅代價都比以前任何一次大,我哋冇咗6條人命,三隻眼,差不多近千個義士被捕.
如果今次我哋團火熄咗, 我哋唔知要等幾多年先會有下一次, 咁嗰近一千個義士咁點算?佢哋會必然受到清算!
只有眼前路,沒有身後身,團火係唔可以熄,我哋冇得返轉頭,無論幾艱難都要繼續向前行落去.
#光復香港 時代革命
呢句口號,就係起始於當年參與魚蛋革命嘅梁天琦先生,係新東補選時候所用嘅口號.係度希望千祈唔好忘記,仍然受牢獄之苦嘅盧建民以及梁天琦等人.當中尤其係盧健文先生,佢名氣唔算太高,但係要受嘅牢獄之苦就最長,長達七年.而大家亦都必須要明白,如果呢近1000個義士要受到清算嘅話,佢哋嘅後果係不堪設想.


text:
看fb見到新聞台報道,涂謹申昨日在立法會質問政府知唔知依家最大民憤係咩, 張建宗竟然答話手頭上冇民意調查.
第一個反應,嘩你班友真係又讀屎片又唔做嘢,嘥晒納稅人i.e. 我哋錢,成壇嘢搞咗5個月都唔調研吓情況.但網民即刻回應,佢唔係唔做嘢,係做親都係衰嘢,衰多兩錢重咋.又係噃.修正返先.
張建宗依個回應顯示,根本依個政府從來都冇諗過回應民意,只係諗住有反對就鎮壓,拉你鎖你,正所謂解決問題就係解決提出問題的人丫嘛,所以先冇需要調查民意丫嘛,你哋話係咪?跟住發覺拉你鎖你冇效喎,唔緊要,加多兩錢重,變成射你殺你囉,你班蟻民諗乜 who F cares?總之準時返工搵錢交稅,供養我哋人工同堆大陸製TG同武器咪得囉.
又連結我日前嘅文,依個咪 state of nature 思維囉,有問題就武力解決,有反對就強力鎮壓,一車車埋去,洗乜理你諗乜?阿校長走埋嚟?我冇興趣知你想點喎,射低你咪乾手淨腳囉.再唔係好似個交通警咁,見人就車,仲硬淨過當年天安門,個坦克司機遇到膠袋人都嘗試避開唔車佢架.
其實林鄭一路以嚟所謂好打得都係咁架啦,你要坐低傾咪做場騷比你睇囉,但我冇諗住妥協架,到最後都係要鏟走晒你哋架,皇后碼頭,囍帖街,佔領運動咪都係咁囉.最新仲作個新講法,話聽你講既話係「中你圈套」呀.民意?洗乜調查架啫?


text:
對於11月24號區議會選452個區議員,身邊的黃人持兩極嘅意見:樂觀嘅認為政府暴政激發大量素人出選同往屆無出來嘅選民投票,應該可以拿下絕大部份嘅議席;悲觀嘅認為區議會同政府一樣已然失效,加上建制派用各種不法手段例如操縱選舉劃界(gerrymandering),種票配票,蛇齋餅糭,威逼利誘,安排交通等等確保能夠贏得絕大部份議席,黃絲出嚟投票係冇用嘅.
兩邊意見當然都有佢嘅道理.我地CDHK認為區選並唔係樂觀派咁諗會贏硬,但亦唔係悲觀派咁諗投票冇用.就算得唔過半數嘅議席,黃絲手足去投票都有以下彼消此長嘅好處:
・重奪建制派資源,影響佢哋分贓:現時區議會係建制派分贓嘅底層,有好多小白象工程,例如觀塘音樂噴泉及灣仔摩頓臺項目,都係俾咗建制派用咗嚟派油水,私相授受.我哋重奪呢啲資源,可以減少政府亂咁洗我哋納稅人嘅錢,而轉為用作黃色經濟黃色建設嘅彈藥.亦可以影響對手嘅分贓,分贓唔匀,利益為先嘅建制派就算唔內鬨都唔會咁努力.
・削減建制派地方權力,增加我哋嘅實力:將地方變為黃色區議員支援嘅範圍,可以增加我哋喺地方嘅力量,例如「守住屋苑範圍,提供法律支援,守連儂牆,入狗屋救手足,地區動員」(摘自手足post),將來重劃選區等等.
・減少建制派地方樁腳,增加我哋下年立法會嘅勝算:資深嘅地方樁腳同我地講,立法會選舉需要大量嘅地方資源同樁腳支持,我哋攞咗佢哋嘅區議會議席,立法會選舉建制派就會失去左地方嘅支持,而我哋就會增加咗地方嘅力量.
・影響特首選舉:「區選只要過半席數,就可以攞晒選委會117席, 影響特首選舉」(摘自手足post)
・阻止假諮詢,重拾話語權:維基百科指:「現時建制派於…佔有全部十八個區議會主席席位及十七個副主席席位… 每個區議會的主席和副主席都是該區地區委員會的成員.地區管理委員會成員包括負責管理地方事務之政府部門人員,分別聽取各區議會之意見,和參照所得意見行事.」攞返呢啲主席位,就算唔過半數,都可以爭取返個話語權,政府以後施政唔會咁容易俾地區委員會開綠燈授權,趁火打劫,胡混通過.
・變相公投,同國際講香港人對暴政說不:香港嘅區議會係單議席單票制,每人每區只係會投一個人,無論真・獨立或者係泛民,都係對暴政過去五個多月來嘅殘暴投不信任票,及對「五大訴求,缺一不可」作出公投.但唔投票就唔會有呢個效果.我哋要同國際講:我哋二百幾萬人一條心,向殺人強姦嘅暴政說不!
希望所有黃絲手足,尤其是年青嘅首投族,勇武派,可以放低武器,係11月24號拉埋戰友出嚟投票(一人至少拉三個,可以助選就更好!)唔鍾意泛民主派嘅手足,可以投第一次出選嘅真・獨立素人.記住攞身份證(唔使通知信),同查好自己選區,早D落街投,可能要排長龍,暴政亦可能使橫手提早收擋,唔好咁遲.


text:
(撰文:筆鳩)
一舖區議會選舉,不分和勇五大訴求嘅民意海嘯,一晚就冚過盲撐林鄭止暴制亂啲蛇齋餅糉.中共一眾北大人,以至最話得事嘅習近平總書記,係咪要從以下所講三個方向,重新思考對港政策?
第一,就梗係要換人,仲係要換一批人啦!民建聯今次區議會選舉俾人橫掃,黨主席李慧琼唔使半日就公開話黨中委挽留佢唔好辭去主席一職.工聯會大佬吳秋北就話,今次係非戰之罪,因為今次選舉俾「黑色恐怖」籠罩咁話.
但假設大家坐習近平個位,對呢班黨揼咗數以億元計資源,培養咗至少二,三十年嘅呢班港共,未探清楚民意敢言直諫,只係識盲撐林鄭強推《逃犯條例》在先,之後就卸鑊林鄭,但又苦無良策幫手止暴制亂;然之後又推算唔到呢場區議會選舉會觸發破紀錄七成選民三百萬人投票,一舉重新將民意比例推返去人六我四嘅六四黃金定律,仲點可能唔使問責?
更加唔使講,習近平要點處理呢啲港共所直屬嘅中聯辦同港澳辦,仲有林鄭呢隻頭號「待」罪羔羊,以至習近平大有理由借勢清理中共治港系統中長年非其族類啲人馬.須知道,唔使一年之後,就係立法會選舉;一年流流,已經敢於抗爭嘅港人,大把嘢可以做啦.
第二,正所謂「先安內,後攘外」,喺習近平角度而言,唔講大陸內部正面臨幾多問題,單講香港反送中運動依然持續,差人一次一次生事,已經令香港不時成為國際焦點,國際社會抗共心態亦愈嚟愈大.當香港內部人事布局同香港人啲民情,都要啲時間理順番前,習近平同中共都要及時向國際社會展示更多對香港開明嘅一面,至少都要搞啲治港形象工程啦.
第三,喺芸芸「外部勢力」中,自然以美國侵侵最令習近平又愛又恨;更加大件事嘅係,侵侵已經有份《香港人權與民主法案》喺手.侵侵一簽法案,以後中共港共邊啲人準備再侵害港人啲人權時,美國就可隨時制裁佢哋,凍結佢哋喺美國啲資產,限制佢哋入境或移民美國;諸如此類啲手段,已經令香港成為中美「共管」之局.
有人話美國未必好在乎香港人,但美國就肯定好在乎藉香港可以取得嘅利益:香港位處中共前沿嘅政經戰略唔使講,經過澳門金沙賭場日日流出嗰舊大錢,都只能夠靠香港滙到美國手上.咁美國又點會唔好好利用香港呢隻咁好嘅牌,尤其不過只需要花啲lip service去捍衛香港人人權咁低成本?
更加現實嘅係,中共同美國都好,都想香港有一個相對穩定嘅社會環境,即使所採手段或者有啲唔同.但喺習近平角度嚟講,佢若能夠喺香港問題釋出善意,之後美國政客仲可以同佢搞枱底交易,幫佢清除治港系統同長年土共一啲非習系人馬,都係好順理成章.
當然,以上都係習近平理性上應該諗得到要喺香港做嘅嘢;但近呢幾個月喺香港發生啲事,又往往出乎香港人啲意料之外;最慘嘅係「天威難測」,當中又涉及中共幾多官僚文化因素,以至係習近平個人究竟諗緊乜.


text:
(撰文:筆鳩)
中共星期六(4日)正式公布,已近退休年齡嘅前山西省委書記駱惠寧,接替王志民出任中聯辦主任;據報,至遲當日佢已經喺香港開工做嘢.但香港人更加要留意嘅係,呢個上個月28號,即係只有10日左右前,先由中共官方落實改任全國人大財經委副主任委員嘅駱惠寧,一個禮拜之後就抽返出嚟香港坐鎮中聯辦,究竟係點樣唔尋常.
睇返駱惠寧啲官場經歷,相比於唔少已經因反送中豁出去嘅香港人,城中啲權貴,就可能更要快啲自求多福.
呢兩日已經有資料指出,駱惠寧2016年調任山西省委書記後,兩三個月就擺出姿態,要改革當地過分倚賴「一煤獨大」嘅產業結構;最標誌一役,係佢2019年11月臨做完山西省委書記前,都仲要係中共中央機關刊物《求是》出文,話點樣喺黨總書記習近平指導下,經佢親身訪問同搞文宣,成功谷起省內啲風力發電廠,打擊省內產煤嚴重過剩嘅問題.而駱惠寧係呢方面嘅政績,可能比佢同時點樣執返正省內官場貪腐個問題,仲更關香港事.
此話何解?山西全省官民主力靠煤搵食,最遲已經係6,700年前明朝嘅事!即使到二十世紀,煤礦業仍一度佔山西全省超過一半財政收入,提供全省5%就業機會,佔全國煤炭生產量接近12%,而煤炭就一度佔全中國能源結構七成!睇返中共啲官場文化,煤礦業啲利益點盤根錯節,甚至講係省內一大「霸權」,都不為過.
一講到「霸權」,大家就自然諗到香港啲「地產霸權」,尤其依家講到駱惠寧過往一直同香港各路利益集團冇乜聯繫,呢啲霸權恐怕已經連向佢投誠都嚟唔切,何況係近呢幾個月動作多多,俾工聯會寸佢係「曱由王」嘅誠哥?
再講駱惠寧個後台.有人話駱惠寧唔係習派,但習近平都仍然咁破格任用,至少都反映到佢係習派所接受;再加上佢又被指出身江派系統,喺山西搞經濟啲成績又獲黨肯定,睇嚟團派至少都對佢冇乜太大意見.
調返轉講,正係駱惠寧喺山西做出成績,佢嗰種喺地方逐步捱上嚟嘅實幹型作風,最重要係佢識得乜嘢時候功歸聖上,乜嘢時候就自己埋頭苦幹,可能更加得習近平同佢親信啲歡心!查實,呢兩日好多人知佢2018年喺山西親自帶隊嚟香港招商,其間同林鄭月娥見過面嗰一次,原來係山西近20幾年嚟第一次咁高規格嚟香港嘅招商!
須知道,林鄭當初喺官場「響朵」,就係佢嗰種凡事親力親為死做爛做嘅作風,但送中條例一役可見,林鄭肯定唔多識中共官場啲走位同文化;呢樣嘢,駱惠寧肯定可以帶住林鄭之後點行!尤其係,當中共將反送中運動觸發港人啲離心,仍然定性係源於經濟方面啲深層次矛盾,林鄭之後點樣可更加執行到習近平啲意思,結果又令到習近平稱心如意,駱惠寧肯定會好好咁指佢點行就點行!


text:
(撰文:鄧永謙)
作者為新福事工協會關懷貧窮學校事工主任
有時睇得新聞多講清潔工友,自己都係想親身去聽吓睇吓佢地真正嘅狀況係點,正所謂手足成日講:「你親眼見倒嘅就係真相,唔使fact check!」.本住求真嘅態度,都一直落去監察住工友嘅情況,希望第一手明白多啲佢哋嘅需要.清潔工友固然係高風險嘅工作,但我自己就覺得公厠工友喺佢地當中係最高危嘅.點解?你諗吓,每日要去清潔一個處理香港人排泄物嘅地方,長期與細菌為伴,濕氣同氣凝膠都充斥住喺成個空間,喺嗰度長期工作嘅工友簡直係烈士,有種搵命搏嘅感覺.
負責公共洗手間清潔工作嘅譚叔(化名)打理得厠所井井有條,一入去已經聞到啱啱清潔嘅漂白水同清潔劑嘅味道,洗手間嘅內籠燈光鮮明,未見到有絲毫發霉嘅黑點同異樣嘅怪味,問工友係唔係啱啱清潔完,譚叔就媚媚道來:
「係呀,我哋每隔一段時間就會清潔一次,係成個洗手間洗一次咁,一定要落漂白水架!如果唔係消唔倒毒架,啲屎坑呢啲人去完就要即刻刷,唔可以等一排先洗,因為你唔擔保去厠所嗰個會係帶菌者,尿兜就你知啲人痾到周地都係嘅,咁就要成個尿兜連附近啲牆身呀,企嗰個位呀咁都要刷,因為要刷甩啲漬同味架,盡量就希望唔好俾啲細菌同啲味留咁耐喺呢度囉!」
「哇!譚叔你嘅服務真係拍得住酒店商場嗰啲標準喎.」我十分欣賞咁講.
譚叔:「冇嘢架,公司就交咗個厠所俾你去做,人就得一個,你可以選擇求求其其去做架,亦都可以認認真真對得住自己,咁都係你自己揀啫,咁可能大家對公厠係冇乜要求嘅,話知佢冤崩爛臭呀理得佢死呀,但我都可以對自己做嘅嘢有要求架嘛,係唔係呀?」
「譚叔咁你自己喺呢度做咗咁耐,而家疫情咁嚴重,你驚唔驚會有感染嘅風險呀?」我急住問佢.
「冇架,邊度有得驚嘅啫,你唔做咪冇錢,要生活嘛,咁你冇人替你咪又係死?個厠所又唔知搞到污糟成點啦.」
不過你唔好話喎,我覺得我負責得呢度我一定要做好佢喎,呢個係公眾責任嚟,尤其係呢啲時間就更加要著緊去做到足呀,我係有呢個責任做好佢嘛.
聽譚叔講到呢度我即時好似見倒譚叔個頭好似發光咁有個光環喺度,好有嗰種神聖嘅氣場,可能你會話洗厠所啫使吾使咁認真呀!我喺到諗呢種咪我哋成日講嘅使命感囉,呢種我為人人嘅社會責任我喺譚叔嘅身上感受到,名乎其實嘅做好份工佢.
諗番今次疫情下,施政者點樣喺自己身處嘅崗位,繼續用佢地引以自豪又僵化嘅行政系統去運作,處理封關同檢疫嘅問題上錯漏百出,歪理無稽嘅形式與部署,一時令市民啼笑皆非,一時又令我哋憤怒難過,面對疫情好似失去方寸咁.對比起工友,雖然工種與階層嘅差別,職能與責任嘅不同,但其實兩者同樣係需要盡自己能力,喺自身嘅崗位做好抗疫防疫嘅本分,我見到嘅譚叔佢唔單止做好自己嘅本分,而且喺態度上有好高尚嘅情操,佢冇因為自身嘅職業而輕視自己嘅責任,冇漠視使用者嘅安危,反之佢充分表現出嗰份對社會責任嘅委身同投入.
相反,工友同管理工友嘅政府部門相比,政府對工友嘅待遇就真係太唔完善,冇幫佢哋喺工作上做好防疫措施嘅預備,連警察嘅裝備都好過工友,但係其實清潔同醫護嘅工作,感染風險一樣咁高危,最諷刺嘅係工友要去到隔離嘅地方清潔,連保護衣都冇,就好似帶佢地去送死一樣.


text:
近排可能你地落區探街坊送口罩嘅時候,都會問佢地夠唔夠口罩呀咁,而大家有時都會聽到工友同你講:「夠啦,我地夠啦,公司有俾一日一個我地,吾駛啦多謝.」小弟就對呢個回應係有啲疑問嘅,所以有時會chur 下工友問佢地真正嘅需要,有次嘅對話就係咁樣產生:
我:「呀阿姐,公司一日一個口罩你就成日都帶住佢呀?」
工友:「係呀,吾係可以點呀,佢俾得一個我,我吾番工連一個都冇呀!」
我:「係喎,前排你都冇時間去排隊買口罩添.」
工友:「夠架啦,一日一個起碼佢都有得比好過無,頂住先啦.」
我:「咁我又想問下,如果有得俾你揀,你會想一日係吾係剩係得一個口罩提供呢,定會有你自己想要嘅數量呢?」
工友:「Er...咁公司剩係俾得一個我咁可以點,俾多個都無喎.」
我:「明白嘅,咁即係你認同公司嘅安排係最好架啦?」
工友:「冇話好吾好嘅,咁有多啲梗係好啦,我地有出汗又掂垃圾又盛,有得換梗係好啲啦,你睇下我呢個都濕架.」
對話雖然未完,但亦無需要喺到長氣落去,我地去個好多地方去問工友,其實啲回應同呢個阿姐差吾多,但如果再問得深入啲,你會發覺佢地自己都係有要求嘅,只係環境被迫接受呢個安排.呢一種正正就係被壓迫者教育學之中所描述嘅被壓迫者,呢一群人活喺一個壓迫嘅系統裡面,佢地就活喺最底層,生活上嘅節奏,習慣同埋選擇,都係經系統精心設計同安排,務求呢一班活喺最底層嘅人要跟從製造系統嘅持分者嘅思想同慾望去運作,咁樣就可以維護同保持呢班人嘅利益同權力,佢地控制系統底層嘅人,要佢地順服喺呢種系統管理嘅思維當中.從呢個推論可以帶出清潔工友點解問咁耐都吾能夠講得出自己對口罩嘅期望同訴求,就係因為佢嘅出生與成長都係活喺一個被壓迫嘅系統當中,其實吾單止佢地係咁,我地每一個人嘅成長都係接受緊呢種嘅系統同教育,從家庭觀念,到接受教育,建立自身仕途地位等等,我地都喺社教化嘅影響下塑造自我.
清潔工友從呢種被壓迫處境中塑造自我,當工友去見工,佢地就要接受外判制度下嘅工作係最無恥最人血饅頭嘅工作系統,認為清潔呢啲係「低下」嘅工作,而「低下」呢個意識亦都係社會階層建構出嚟,同時間因為低下又扣連到「價值」,所以外判嘅工資可以成為全港最低人工嘅最低工資標準典範,兩者嘅構建就成為左今日最無議價能力,全港最低工資工種嘅外判清潔工友.番嚟對話中嘅足夠同吾足夠嘅討論,正正就係喺呢種被壓迫,被安排,被決定「夠吾夠」嘅意識形態中,再化成工友嘅被壓迫意識:「吾好要求咁多,我地已經好好啦!」嘅想法,用呢種回應去為「壓迫嘅系統」解釋,反而要壓抑自身嘅期望同需要,為左就係要平衡番壓迫者與被壓迫者嘅關係,保持住呢份工嘅存在與自身嘅存在.喺呢啲對話嘅經驗裡面筆者更見到為工友充權嘅重要性,要令佢地自己都能夠有動力去爭取去改變係好重要,勞動群體嘅覺醒將會係未來同極權抗爭一股好強大嘅力量.
工友講嘅「夠」,其實係被建構出嚟嘅,被迫要接受外判商幫佢地所訂下嘅準則就係一日一個口罩,想要多個呢個想法就係要試圖破壞呢個系統,但真正嘅原因其實係政府俾吾倒供應,外判商又搵吾倒貨又吾積極為工友著想之下,就決定用一日一個口罩嚟滿足工友嘅需要,但係其實明眼人都知道,佢地嘅工作絕對冇可能一日一個口罩,好多工友問到最後,都能夠從佢地口中親口講出起碼「一日都要兩個啦!」呢個訴求,其實一日兩個口罩俾工友真係吾係一個奢侈嘅要求,呢個係一個「基本」嘅要求,但係去到呢個咁去人性化嘅壓迫系統之中,就變成一個極「卑微」嘅要求,甚至吾可能,實在可惡!


text:
(撰文:鄧永謙)
作者為新福事工協會關懷貧窮學校事工主任
近排可能你哋落區探街坊送口罩嘅時候,都會問佢哋夠唔夠口罩呀咁,而大家有時都會聽到工友同你講:「夠啦,我哋夠啦,公司有俾一日一個我哋,唔駛啦多謝.」小弟就對呢個回應係有啲疑問嘅,所以有時會chur 吓工友問佢哋真正嘅需要,有次嘅對話就係咁樣產生:
我:「呀阿姐,公司一日一個口罩你就成日都帶住佢呀?」
工友:「係呀,唔係可以點呀,佢俾得一個我,我唔番工連一個都冇呀!」
我:「係喎,前排你都冇時間去排隊買口罩添.」
工友:「夠架啦,一日一個起碼佢都有得比好過無,頂住先啦.」
我:「咁我又想問吓,如果有得俾你揀,你會想一日係唔係剩係得一個口罩提供呢,定會有你自己想要嘅數量呢?」
工友:「Er...咁公司剩係俾得一個我咁可以點?俾多個都無喎.」
我:「明白嘅,咁即係你認同公司嘅安排係最好架啦?」
工友:「冇話好唔好嘅,咁有多啲梗係好啦,我哋有出汗又掂垃圾又盛,有得換梗係好啲啦,你睇吓我呢個都濕架.」
對話雖然未完,但亦無需要喺度長氣落去,我哋去個好多地方去問工友,其實啲回應同呢個阿姐差唔多,但如果再問得深入啲,你會發覺佢地自己都係有要求嘅,只係環境被迫接受呢個安排.呢一種正正就係被壓迫者教育學之中所描述嘅被壓迫者,呢一群人活喺一個壓迫嘅系統裡面,佢地就活喺最底層,生活上嘅節奏,習慣同埋選擇,都係經系統精心設計同安排,務求呢一班活喺最底層嘅人要跟從製造系統嘅持分者嘅思想同慾望去運作,咁樣就可以維護同保持呢班人嘅利益同權力,佢哋控制系統底層嘅人,要佢地順服喺呢種系統管理嘅思維當中.從呢個推論可以帶出清潔工友點解問咁耐都唔能夠講得出自己對口罩嘅期望同訴求,就係因為佢嘅出生與成長都係活喺一個被壓迫嘅系統當中,其實唔單止佢哋係咁,我哋每一個人嘅成長都係接受緊呢種嘅系統同教育,從家庭觀念,到接受教育,建立自身仕途地位等等,我哋都喺社教化嘅影響下塑造自我.
清潔工友從呢種被壓迫處境中塑造自我,當工友去見工,佢哋就要接受外判制度下嘅工作係最無恥最人血饅頭嘅工作系統,認為清潔呢啲係「低下」嘅工作,而「低下」呢個意識亦都係社會階層建構出嚟,同時間因為低下又扣連到「價值」,所以外判嘅工資可以成為全港最低人工嘅最低工資標準典範,兩者嘅構建就成為咗今日最無議價能力,全港最低工資工種嘅外判清潔工友.番嚟對話中嘅足夠同唔足夠嘅討論,正正就係喺呢種被壓迫,被安排,被決定「夠唔夠」嘅意識形態中,再化成工友嘅被壓迫意識:「唔好要求咁多,我哋已經好好啦!」嘅想法,用呢種回應去為「壓迫嘅系統」解釋,反而要壓抑自身嘅期望同需要,為咗就係要平衡番壓迫者與被壓迫者嘅關係,保持住呢份工嘅存在與自身嘅存在.喺呢啲對話嘅經驗裡面筆者更見到為工友充權嘅重要性,要令佢哋自己都能夠有動力去爭取去改變係好重要,勞動群體嘅覺醒將會係未來同極權抗爭一股好強大嘅力量.
工友講嘅「夠」,其實係被建構出嚟嘅,被迫要接受外判商幫佢地所訂下嘅準則就係一日一個口罩,想要多個呢個想法就係要試圖破壞呢個系統,但真正嘅原因其實係政府俾唔到供應,外判商又搵唔到貨又唔積極為工友著想之下,就決定用一日一個口罩嚟滿足工友嘅需要,但係其實明眼人都知道,佢哋嘅工作絕對冇可能一日一個口罩,好多工友問到最後,都能夠從佢哋口中親口講出起碼「一日都要兩個啦!」呢個訴求,其實一日兩個口罩俾工友真係唔係一個奢侈嘅要求,呢個係一個「基本」嘅要求,但係去到呢個咁去人性化嘅壓迫系統之中,就變成一個極「卑微」嘅要求,甚至唔可能,實在可惡!


text:
(撰文:鄧永謙)
作者為新福事工協會關懷貧窮學校事工主任
巧姐(化名)因丈夫患了重病無法工作,唯有一個人擔起家庭收入嘅重任,除咗拾荒工作之外,夜晚仲搵咗份私廈嘅倒垃圾嚟做,就係為咗能夠糊口.問佢會唔會覺得好攰想抖下?
巧姐好快就回應:「冇得抖架!手停口停呀!唔好話,千祈唔好 「咪」埋雙眼太耐,真係驚一睡不起架!」巧姐吾係怕死,係怕「咪」埋眼熄咗燈冇人理佢老公,孤零零一個又唔知俾人掉去邊間老人院.
「喺香港做老嘢(長者)最冇人理架,特別我哋窮嘅呢啲呀,邊有人理你呀,你死你賤.所以呀,靠自己呀,一定要靠自己.」
巧姐身處呢個社會中無奈建構咗自己一套做人嘅道理,就係冇人理靠自己.事實係佢哋係唔係理所當然要被遺棄?至少佢地肯做回收嘅工作,都應該尊榮番佢地嘅行業,而唔係好似施政者咁不屑一顧?大家試諗吓,喺香港呢個高度文明嘅城市裡面,施政者同我哋竟然容讓呢群長者身處困境,巧姐呢對長者所面對同承受嘅,係包辦晒所有現時社會有關基層長者要面對嘅問題,包括各行業對長者勞工嘅極端剝削,社會對晚年就業者嘅第二次否定,政府對長者貧窮問題嘅支援不足,處理安老事宜嘅缺欠,以及對其生活保障欠缺了解等等.拾荒者同佢地嘅處境正正就係喺缺乏社會支援下產生咗以上種種嘅困難同問題.
喺未能解決到支援問題之前,我哋仲有眼前嘅口罩可以分享俾巧姐:
「我有啲口罩呀,特登過嚟呢邊送俾你哋當做見面禮,之後我會再嚟探你哋架.」一路講一路跟住佢嘅車尾,見巧姐推住車仔越見急促,我諗佢應該有啲趕住去回收舖磅紙皮.路邊突然有位途人不顧一切從對面馬路衝過嚟,未有留意巧姐架車仔正迎面撞到正,呢位途人隨即好大聲喝斥巧姐:
「你盲架?睇唔倒人架!你個死垃圾婆,推住架嘢就惡晒呀,睇路呀死垃圾婆!」呢個人講完之後再加十零句粗口就隨我哋遠去.佢將「死垃圾婆」呢個稱呼重覆咗兩次,明顯語調係帶有刻意侮辱嘅成分.我有啲慶,問巧姐:「佢咁講你,你唔嬲嘅咩?」
巧姐大笑講:「哈哈,我喺呢頭成日都係聽倒人咁講架啦,有乜好嬲喎!」我帶住鬥氣嘅聲線回應:「嗱!唔係架!咁我夠覺得你哋係環保先鋒囉,唔係執垃圾!」巧姐冷靜回應:「我剩係聽到人哋叫我做垃圾婆咋後生仔,哈哈,環保先鋒邊度輪到我哋呀!」唔通佢覺得我嘅回應好膠....
一個稱呼,帶出咗身份 5d96 價值認同或否定,我哋鍾意點稱呼佢哋,形容佢哋,或點樣評價佢哋,都有我哋嘅自由,不過問題係,喺評價佢哋之前,我哋有冇真正進入過佢哋嘅生活同工作?一呼一吸同步去感受?佢哋有咩做咗出嚟令你感覺佢哋係執垃圾?同樣,有咩令你尊榮佢哋?其實,原來同理(心)或無情,只係一念之間.
同樣,掌權者同無權勢者喺社會之間嘅關係,亦係視乎雙方對對方係同理抑或無情,政府又何嘗唔係忽視基層長者面對生活困難嘅需要?同時又未有具體實際可行嘅政策措施,去肯定同建立晚年長者喺社會嘅身份同價值?關係永遠係雙向嘅,若果你忽略蔑視人民嘅訴求同需要,人民自然對你失望同不滿,若你以同理嘅心去聆聽同回應,人民自然尊重你,願意並肩同行.可惜咁多年嚟,無權勢者喺呢個極權管治嘅城市,向來都得唔到應有嘅尊重,亦冇被同理地接待,只係換嚟俾掌權者稱佢哋為:「have no stake in the society」嘅群體.


text:
(撰文:鄧永謙)
作者為新福事工協會關懷貧窮學校事工主任
有時真係唔想比較,不過工友嘅體驗係心水清嘅.自從不停收到有心人捐口罩俾我哋,叫我哋要送俾啲工友,我哋會隔一個星期送一次俾佢哋,所以了解到工友用我哋派嘅口罩滿意程度係點,呢兩個星期落去,工友除咗認得我哋之外,仲第一時間讚我哋送嘅口罩好靚,唔係話個款式好靚,係講緊個質量,話戴得佢哋好舒服.
咁點解會讚呢?就梗係有嘢比較啦,佢哋用公司俾佢哋嘅同喺街度買嘅幾種款式做過比較,食環外判有時未必係俾CSI 口罩架,會係俾自己買番嚟嗰啲,佢哋覺得又薄又戴得唔舒服,仲有啲保安員同我哋講公司係有比口罩,不過係中國武漢做嘅,你夠唔夠膽戴?所以有得揀佢地寧願唔戴,就好似香港人寧願掃晒印度做嘅口罩,都剩晒啲中國製嘅口罩喺度死都唔買咁,無論基層與上流嘅香港人,而家開始都明眼人心水清,知道大陸啲嘢永遠都信唔過.
工友問我啲口罩係唔係好貴,我話通常啲捐贈者訂口罩嘅時候會再訂多啲預咗俾你哋,所以我都唔知係平定貴,不過以所見嘅捐贈物品中真係多數都係高質口罩.工友話佢哋冇資格買同用呢啲靚口罩架,但我哋就成日拎過嚟俾佢哋,我話千祈唔好咁講,工友你哋更加應該要用靚嘅防禦口罩添呀,走喺最前線冇保護點得呢?又順便問下佢哋有咗嗰1000蚊防疫津貼會點駛?工友都話可以多咗啲錢去買漂白水搓手液都算係咁啦.
講講吓有班蟲鼠組工友見到有口罩送就衝咗過嚟,講開1000蚊佢地就好嬲好慶,話人做清潔我做清潔點解我哋冇嗰1000蚊津貼嘅?點解冇清潔呢個字就唔係做清潔呢?工友叫政府唔好咁膚淺,唔好成日咬文嚼字,但又唔落嚟了解吓,蟲鼠組都係處理衛生問題,喺後巷捉老鼠曱甴仲要洗埋笪地整到乾淨晒喎!咁仲唔係幫手清潔係咩呢?佢哋越講越慶,食環工友都後退咗幾步俾佢哋嘅殺氣振住.
蟲鼠工友話倒筒掃街見到老鼠仲可以唔捉由佢走,但佢哋唔得,咁邊個職責複雜啲呢?佢哋你一言我一句,我都同佢哋討論咗一段時間,工友同我講如果可以嘅話幫佢哋反映吓啦,佢哋都唔知可以點做.我話始終希望工友都可以一齊表達先夠力,不過都好明白佢哋唔敢表達嘅擔心嘅,又驚得罪阿頭(通常係鄉里或朋友介紹),又驚冇咗份工.
當我哋呢個社會每個生活層面都呈現以威權階級去拑制個人獨立發展(身心社靈)嘅可能性時,我哋就會活喺威權嘅壓迫當中,無力嘅被壓迫者會感到恐懼,亦因著恐懼甚至習慣和倚賴了威權壓迫帶來的 「偽和諧」,被壓迫者不能潛越威權權力半步,稍有越禁必遭白色恐怖或懲治.
工友身處嘅狀況,正正就係有不滿,有冤無路訴,但因為層級威權嘅壓制(外判/判上判),反抗就會帶嚟懲罰,過程中產生嘅恐懼,最後就唯有默默承受壓迫.好多現今外判制度下嘅基層工種,都製造咗無數壓迫恐懼俾基層嘅工友,無論政治參與中嘅生活或生活中嘅政治參與,有權勢者都懂得利用呢種從壓迫而嚟嘅恐懼去控制弱勢者.香港呢個地方隨住威權統治嘅來臨,必然會產生更多喜好權勢之人操控社會,無論民生與政治都必須有更多嘅自我覺醒同監察,唔可以俾佢地肆意蹂躪弱勢基層群體.


text:
一句「感謝主!」香港上一代精英的核突程度每每超越人想像,教年輕人怎能不睇唔起上一代.唔只阿感謝主,成班都係,明明唔慌等錢洗,仲要自閹做太監,日日滿口謊言為政權塗脂抹粉,例如習頭曾,三耳家奴,澳洲楊,僭建驊,劏房波,湯十一, 港英珠,白髮魔女,陳自私……群魔亂舞,不能盡錄.點解香港地可以咁多閹人,真係匪夷所思.係為錢?為權?定太享受被閹不能自拔?人比人比死人,難怪有人當陳太係聖女.真係,香港有幾多上一代係可以做年輕人role model?
班閹人唱好老闆就算啦,偏偏又要貞節牌坊,鐘意站在道德高地訓話人,叫你唔好破壞要理性討論云云,但佢哋自己就最鐘意破壞制度,警察日日喺度殘害市民唔出聲, 國安法徹底破壞一國兩制同司法制度唔出聲,丫都唔係係舉腳贊成添,而所謂理性討論就係都唔知國安法有咩內容就支持咗先,同埋話唔會有影響,美國佬不自量力,香港金融中心地位係憲法規定……都唔知可笑定可悲,咁多沒有靈魂只有軀殼的喪屍喺度畫皮扮人,活在謊言中,跟住年輕人拒絕謊言講真話好似係錯咁.
另一樣班閹人又鐘意嘅,係扮性能力高超,個個講到自己天才,做生意必定發達咁.如果係呀,點解咁多年來香港都冇幾個新富豪,冇幾間國際知名大企業,恆指成分股仲越來越少香港公司?又話大陸好多機遇?但佢哋越撈越縮嘅?咪就其實佢哋係靠裙帶資本主義,所以一離開comfort zone就乜都做唔到囉.好簡單,成班講到自己曉飛咁,做咩冇人跳出嚟話可以救海水公園?仲有,考第一之嘛,我冇試過咩,不過我都出社會啦仲提中學嘅事做咩,更何況年屆花甲仲要攞小學第一出嚟講?
講開又講,雖則我都做過記者,都知有時點都要訪問幾個人充時間/篇幅, 但我真係唔知訪問呢班冇睇過條文就也文也武的人有咩意義,成班連車公解籤佬都不如.雖然都係吹水,解籤佬都叫有個籤文睇住丫,班喪屍乜都未睇過就係度隨口噏,你話係咪衰過解籤佬.真係自己攞嚟賤,搵到錢有車有樓戴名錶著靚西裝又點,嗰啲所謂社會地位只係同溫層圍威喂,出面冇人會睇得起你哋.
事實上,喺呢方面中共同年輕人係connect的,佢哋同樣睇唔起呢班奴才,今次國安法唔比佢哋睇條文就要盲撐,就係最佳例子,中共根本費事理你班香港精英點諗,當你係狗叫你咬誰就咬誰.又一個例子,見佢哋的京官好似越來越少,越來越低級,仲越來越多單方面訓話.亂港派有得同彭斯,佩婆婆談笑風生,你班親中派幾時試過同你領導談笑風生?邊有人會同自己隻狗談笑風生?……好似都有,所以親中派比狗更不如.呀,諗到,應該冇人會同自己嘅condom談笑風生卦?
比人睇唔起都係自招,皆因佢哋作賤自己在先,大陸一個九品芝麻官都當皇帝咁拜, 更高級的自然更唔當你係一回事.真㗎喎,中聯辦一個咩副主任小部長出來行一轉都成班當神拜,呢啲人在中共明明係九品芝麻官,唔入流㗎嘛.咁你咁願意作賤自己,人哋咪當你賤過地底泥囉.同埋中共都睇穿你哋根本冇能力,靠裙帶關係,一味靠癡靠lam著數,咁做咩仲要理你哋?一個香港咁細地方都搞到一鑊泡,添煩添亂,全部都係垃圾,咁不如以後我話晒事,你班垃圾全部做棋子收柯打做事就好了.中學時校長成日講,你唔self-respect,人哋咪唔respect you囉.
咁你哋本來都樂於做奴才,咪繼續打好份工,係度打生打死囉,不過以往對手係香港年輕人,今次變咗美帝,遲啲仲可能有埋英加澳紐云云,睇你哋表演,點樣反制美帝啦.然後中共估計都立咗軍令狀,冇得含糊冇得騎牆,邊個縮沙就送中招呼.但當然,萬一中共自己想縮沙,又會搵你哋祭旗先喎.Condom們,唔知你哋有做condom的覺悟未.我都好仁慈嘅,最後都勸你哋自己睇路,自己執生啦.


text:
(撰文:余見)
我鍾意本土電影唔係因為佢喺製作技術上特別出眾,或者佢藝術上的價值,而係因為佢講出咗我哋呢一個年代香港人嘅故事——簡單嚟講,就係因爲佢講出咗我哋嘅故事.
而家好多港產片都係小本製作,所講嘅故事都比較貼地,而唔係香港電影黃金時代時打打殺殺嗰種誇張大製作.所謂塞翁失馬,正正係因爲本土電影業冇咗要將電影賣俾外國人睇嘅包袱,港產片就有機會同香港人講番香港人嘅故事.就算係對好多人嚟講最難代入,最難產生共鳴嘅《叔叔》都好,雖然觀衆大部分都唔會係老年男同性戀者,但係電影中提到嘅婚姻,家庭,愛情觀,同埋各種引起角色之間衝突嘅事情,對香港人嚟講都係好真實嘅.例如主角個女到咗三十幾四十歲都未嫁得出,就成日俾阿媽催佢結婚.
呢啲同婚姻有關嘅話題,《金都》亦有提到.但係講《金都》對我嚟講最貼近日常生活嘅元素,就係故事嘅「地」,"setting".呢套戯一睇個名就知係講婚姻,而聽到佢嘅英文名("My Prince Edward")亦會意識到電影以太子為主要地點係有其重要性同意義嘅.要從《金都》呢個名估到電影主題,甚至係取景地原來都有其意義,其實應該只有熟悉香港嘅人先做到.角色所生活嘅地方係我哋熟悉嘅地方,自然就有角色嘅故事都係我哋身邊嘅人嘅故事嘅感覺.
《幻愛》喺屯門取景,雖然我自己本身好少去屯門,但係同樣有一種親切感,亦好諷刺性咁俾咗我對愛情好貼近現實嘅幻想.相信好多其他人都有同樣嘅感受:好記得男女主上緊天橋嗰一幕,女主行先,應承咗陣間見嘅男主喺後面跟住佢,跟住對住自己笑一笑,好似好慶幸可以同女主一齊一樣.係,呢段係兩者甜蜜嘅片段,其實我聚焦唔應該係呢度,但係我覺得呢一幕好能夠反映到香港人幻想緊嘅愛情係點,係會有啲咩情節.
當港產片以香港為背景講出香港人嘅故事,香港人嘅幻想,就算我哋未經歷過電影嘅情節,我哋都因爲文化,地區,思想等等上嘅相似而能夠深入明白呢啲角色嘅經歷,甚至將自己代入角色之中.呢種代入嘅感覺並唔係勉强嘅,因爲我哋同角色所身處嘅文化背景係一樣,若果我早十年出世,係同《叔叔》主角一樣係男同性戀者,我嘅經歷應該會同佢大同小異.
最後再講番被稱為有預言能力嘅港產片《十年》.《十年》反映咗香港人對未來嘅恐懼,亦俾我睇到我哋所恐懼嘅同西方所恐懼嘅真係好唔同.我唔驚AI全球暖化外星人來襲,但係我驚有一日會有不熟悉嘅語言取代母語.外國電影唔會明白呢種驚,但《十年》會明.同樣地外國嘅戲如"Love, Simon"唔會明白LGBT+喺香港係幾不受主流接納,但係《叔叔》會明.外國電影可以不斷提到同精神病有關嘅問題,但《幻愛》明白香港人唔一定能夠咁開放咁接納到.
本土電影講出我哋時代嘅本土故事,係一啲除咗香港人冇人可以講到嘅故事.呢個就係佢最值得支持,最可愛,最寶貴之處.


text:
初選成唔成功呢,我就等睇埋結果先講,因為話唔定又令人跌曬眼鏡,又會有人鬧.但anyway,見到有人話戴耀廷每次都提出天馬行空的計劃,跟住誤打誤撞就實行咗.
其實佢的計劃唔係真係咁天馬行空.公民抗命,國際上做左N年,配票,填白區,初選,全部都係,由政治學層面睇冇咩咁驚奇.
咁點解大家覺得佢天馬行空?好多原因,我概括諗例如大家唔肯走出comfort zone,未做過就唔想試,又或者見其他人唔做就自己都唔敢做,又或者功利主義覺得唔會有用就唔做.
所以戴耀廷特別在,佢相信件事係對的,就應該去做,跟住真係自己落手落腳做,唔好怕唔得,唔好怕面懵,堅持去做,相信自己,亦都相信大家,走出comfort zone就會成功.我諗係呢個精神值得學習囉.
跟住你話係咪好天真呢,我又覺得嗰啲相信阿爺英明,只係被人誤導,佢哋都想香港好云云嗰啲人就更天真囉.其實戴耀廷好似都冇乜咁講過,佢都係認為你要用唔同方式施壓,中共先會坐低談判,不過佢一方面諗好多新施壓手法,同時強調要和平非暴力咁解.
所以佢嘅天真唔係針對中共,係針對香港人.人人話佢痴線,香港人唔會聽你講做呢啲事,佢都堅持去做.但原來香港人真係唔係乜都講功利,有時天真反而有回報.天真的香港人,令香港變得更可愛.唔只台灣,香港最美麗的風景都是人.
昨天初選各票站都出現人龍,構成香港美麗的風景


text:
(撰文:余見)
記得睇過一篇文章,講梁天琦翻譯某八字口號時嘅考慮.佢本身想將「時代」譯做「our generation」,但係最後就揀咗「our times」,原因冇記錯嘅話,係因為覺得抗爭係我哋時代中所有人,而唔止係一代人嘅責任.
當我話「被時代選中嘅一屆DSE生」有時真係好刺耳,背後嘅意思大概同梁天琦唔用「our generation」嘅原因一樣.雖然我哋呢一屆係要同一時間經歷抗爭公開試肺炎,但唔代表我哋係唯一一班辛苦緊嘅香港人.我哋所面對嘅問題,係our times嘅問題.簡單講,唔係我哋呢一代被選中,而係呢個時代.如果係咁,咁點解成日只係將眼光擺係我哋呢一屆,唔去留意下其他人,甚至係自己呢?
或者有人覺得呢個標籤唔係一個可憐嘅標籤,唔知你係點睇佢,但係總之唔該你唔好覺得佢係光榮嗰標籤.就好似《新世紀福音戰士》中嘅四個 children 嘅故事唔會被美化,因為戰爭中嘅生活永遠唔係想像中咁熱血刺激,美化甚至神話化呢代年輕人嘅辛酸,真係好唔公平,好唔真實.呢個唔好美化痛苦嘅請求,同樣適用於我哋啲抗爭前線嘅人嘅眼光.
其實我哋都係想好似普通嘅年輕人咁生活啫.
7月22號就放榜啦,呢排又會不斷出現考試時開始有嘅呢個標籤.又不停提醒我,我身處嘅世界並唔正常.之前見到有IG post話,被時代選中嘅放榜日,喺721一周年後一日舉行,好似同緊我講,呢種將青春用喺鬧政府,上街,反抗嘅日子,仲有排捱.其實我哋都係想正正常常咁渡過中學生涯最後一年,想有last day,有grad trip,有放榜.
相信我哋呢一屆以外好多其他人都係咁諗.
日本樂團Yorushika有首歌Hitchcock有呢一句:
何もしないで生きていたい.
想要無所事事地活下去.
青空だけが見たいのは我儘ですか.
只想要望著青空是個很任性的行為嗎.
講出咗我同埋身邊無數咁多人嘅心聲.
嬲完之後,點都要講返啲正面啲嘅嘢.
上述嘅標籤,雖然句子本身我唔鍾意,但係佢背後代表嘅心意,幫咗我渡過呢半年.就算我覺得呢個標籤有幾難聽,佢始終都代表咗一個城市對一班考生嘅支持.佢令我唔能夠忘記自己身處嘅大時代大風浪,但係亦無時無刻提醒我,我幾辛苦都好,都會有班關心緊我哋呢一屆考生嘅手足支持住我.
諗起考完LS,走出考場門口嗰一刻,突然有個姐姐俾咗包薯片我,仲有呢張卡:
我而家仲有留住呢張卡.
冇辦法無所事事活着嘅一年中六中,慶幸背後有同我一齊經歷所有事情嘅香港人.記得今年一月開始,已經有好多推特手足轉咗個名做「DSEr見字溫書!!」之類嘅名.見到心情都即刻好返曬(雖然提醒咗我要溫書),因為意識到有人喺度關心住自己.
刺耳嘅一句說話,雖然已經聽到厭,但係無可否定嘅係佢代表嘅好意同camaraderie.
「被時代選中」就講夠啦.但亦希望背後嘅支持可以持續到2021年(即係下一屆!!)嘅DSEr,令佢哋係越來越難放鬆嘅政治,教育,生活環境中能夠頂硬上,過著最艱難嘅時代中最好嘅生活.
加油!


text:
註:筆者為香港九龍塘基督教中華宣道會轄下小學舊生
「船到痛鶴氣LOI!」
大家立定心志!努力學業,充實自己,聖經訓言常記.宣道小學校歌
當此惡勢力橫行嘅時間,等我哋嚟重溫一個小學時學過嘅聖經故事,充實下自己啦.老老實實,學校就嚟連呢啲聖經故仔都俾人禁埋,冇得聽㗎喇.
話說古時有個巴比倫王名叫尼布甲尼撒,係一個好巴閉嘅王帝.有幾巴閉?有次佢叫人幫自己整咗個成八層樓咁高嘅巨大黃金像,然後叫齊政府入面啲奴才包括首長,太監,信差,司局長,議員,師爺,各級官員等等出嚟,可能都包括埋啲宗教領袖同老師呀嗰啲啦,總之要冚世界一聽到国歌奏起就立即要俯伏向金像下跪以表忠誠,同而家見到支咁核突嘅乜乜旗要立正差唔多啦.佢仲立咗條宇宙大法,任何人如果唔跪,就要掟落火坑,「依法」懲處咁話.
大帝一吹雞,全人類跪低;點知但以理有三個 friend 偏偏好硬頸唔肯跪,挺直腰骨楝喺度,因為佢哋只會向自己所相信嘅神下跪咁話.呢個時候有啲藍絲家長就爭住走出嚟篤灰,同大帝講:「吾王萬歲!我王講過話一聽見国歌響起,無論做緊乜都要向住你個金像跪低,凡唔肯跪嘅就要動用宇宙大法定罪;偏偏有幾個猶大人唔放吾王喺眼內,死都唔肯跪喎!嗱,就係佢哋三個!夠膽唔聽你支笛,唔信你嗰套,簡直當你冇到!一定要將佢哋依法處置,掟落火坑,殺一儆百!」
大帝知道後梗係嬲到震,竟然有人膽敢挑戰祖国嘅權威?於是叫咗佢哋三個人嚟再問一次:「你哋究竟跪唔跪?最後機會.如果死都唔聽話,唔好怪我掟你哋落火坑咧.」點知呢三條友竟然仲寸寸貢咁答:「我哋做乜要答你呢啲廢問題?你鍾意點樣由得你,就算你掟我哋落火坑,我哋嘅神都會救番我哋出嚟.」
「但係就算我哋嘅神唔嚟救我哋,你都應該知道,我哋唔會跟住你指鹿為馬,亦都唔會聽你支笛!慳啲啦你!」
大帝見佢哋唔合作,仲咁寸咀,嬲到震啦顏面何存呀?於是佢叫人將個火坑加熱多七倍,驚死燒佢哋唔死,然後綁起呢三個唔識時務嘅真猶大人再踢入火坑.呢個時候奇怪嘅事發生咗,就係佢哋三個竟然燒唔著(?!),個火坑裡面仲好似有第四個人喺度同佢哋遊花園,唔通係天使嚟?!大帝走近個火坑望望吓,覺得唔對路,始終佢都驚天堂唔留位俾佢㗎嘛!於是佢叫番嗰三個真猶大人出嚟,仲轉軚話佢哋三個嘅神先係真正嘅神添.
呢個故事教訓我哋,現實中雖然嗰啲唔信神嘅人好多時都作威作福,但做人都應該要俾啲腰骨,有嗰句講嗰句,堅持唔好做嗰啲違背良心嘅事.就算面對要俾人踢落火坑嘅下場,都唔應該為咗生存而輕易放棄做人嘅原則同尊嚴,指鹿為馬.
各位宣道嘅同學仔,師長講嘅故仔真係有啲道理㗎.
延伸聆聽/行動:


text:
世上有一些人因為身有屎,所以便會發生杯弓蛇影的情況.今次教大家呢個成語嘅人就係民政事務局局長徐英偉,唔使出YY,我都知佢心入面諗歪.人哋班區議員成立公民議政平台,徐英偉即刻表示平台非法理據充分,敦促有關人士懸崖勒馬,如果超越雷池半步,必定會採取行動.徐英偉,你驚呀?係唔係做咗唔見得光嘅事所以心虛呢?唔使咁驚住,湯家驊啱啱話咗畀你知,你嘅疑慮係多餘㗎,不如飲番啖茶定下驚先啦!
這個由區議員牽頭成立的公民議政平台,到目前為止都未有實質證據顯示屬於違法組織,至少聽個名都知道唔可能犯法.議論一下政策都犯法,咁呼吸會唔會違反國安法呀?人哋個平台乜資料都未有,徐英偉即刻衝出嚟話人哋犯法,唔知徐英偉知唔知乜嘢叫做無罪假定呢?呢一點湯家驊就心水清啦!湯家驊表示,看不到有民意代表討論社會議題的平台有什麼問題.係囉!討論下吹下水都唔得,咁樣仲講乜鬼基本法賦予人民言論自由呀!就算相關組織並非由區議員提倡成立,一班熱愛政治人士聚首一堂討論下政情都唔得,其實係咪可以宣佈一個兩制已經失效呢?徐英偉,你係咪想宣佈香港連基本嘅人權自由都唔再擁有,仲衰過北韓,夠膽你就答「係」.
區議員努力議政就畀人話違國安法,出席率少咗1%又畀人話偷懶,咁樣你玩曬啦!唔通政府,尤其係徐英偉之流一直都被建制派區議員誤導,以為區議會議員職能只係蛇齋餅粽搞下小白象工程,而家民主派區議員努力工作即刻嚇到標尿.係囉!乜民主派區議員咁衰咁勤力㗎!下次不如選舉之前寫到明區議員淨係准搞蛇齋餅粽同埋小白象工程算數啦!咁下次我可以叫樓下個看更報名參選賺下外快,反正議政都係有罪,你話夠唔夠變態呢?


text:
周柏豪好叻叻呀,唔單止短短兩日內先後攞到港台十大中文金曲男歌手金獎同埋TVB 勁歌金曲嘅最受歡迎男歌星,總算攀上了事業上的高峰.之不過周柏豪在接受訪問時被問到之前發表愛國愛港言論,遭到歌迷選擇割席,周柏豪說:「當然一路支持自己嘅人,因為我突然一啲言論去到所謂割席,甚至整爛晒啲CD,當然係一件傷心事,但對我嚟講會有啲唔開心,我都係人嚟.」係呀,周柏豪,你唔單止係人,你嘅未來仲有大量人民幣添!使乜理香港二百萬黃絲諗咩啫,反正你都接受得阿叻訪問,教大家愛國愛港,從此以後你就預咗冇咗200萬支持者㗎喇!但係仲有五百萬沉默大多數同埋14億人呀!乖乖地疊埋心水搵人民幣好過啦!
周柏豪呢類人,真係又要做婊子,又要攞貞節牌坊.同得阿叻陳百祥坐埋同一條船,後果自負啦.正所謂食得鹹魚抵得渴,既然洗心革面為人民幣服務,被政見不同的歌迷割席是常識吧.而家畀個機會你面向祖國,服務14億人,你仲好意思話唔開心,唔通你想違反國安法?如果我係你,我就一不做二不休,喺訪問時候話我一啲唔開心都冇,只不過得罪咗二百萬人,香港至少有五百萬沉默大多數支持我,仲有14億偉大嘅中國人會聽我嘅歌!嗰啲唔知邊個黃之鋒,唔該即刻撕爛同我嘅合照,我要同黃之鋒割席!周柏豪,你係醒嘅就咁樣講啦,保證微博即刻瘋傳你嘅偉論,唔會再話你係港獨歌手.
只可惜周柏豪份人並唔係阿叻嘅質素,仲未做到指鹿為馬依然面不紅耳不赤.不過周柏豪,我相信你得嘅,總有一日你會喺紅館上唱我至叻,因為決定了為人民幣服務嘅你,得番兩條路可以揀,一係做過愛國愛港歌手,一係違反國安法.我係你就快快手手翻唱我至叻,話唔埋出年先送你一個視帝,後年再送你一個銅紫荊星章.出得嚟行,預咗要還,行咗愛國愛港康莊大道,支持民主嘅永遠唔會再係你嘅同路人.再見喇周柏豪.


text:
一本沒有居留權的BNO護照, 竟然有機會做到真攬炒效果.一個其實不算太寬鬆的BNO 5+1計劃竟然成功觸動政權的神經.根據報導表示, 北京考慮針對BNO 5+1移民計劃取得英國國籍香港人, 他們將會被取消中國國籍, 變相失去香港永久居民資格 .諗到呢條絕招嘅一定係聰明絕頂嘅官員, 呢一刻, 瓦努阿圖表示歡迎, 因為最想走嘅香港人, 你估係邊個? 其實咪就係一班擁有資產嘅藍絲, 仲有辛辛苦苦攞到專才計劃進入香港嘅內地人囉!
曾經有一個廣告話過, “瓦努阿圖, 我想住嘅地方” . 瓦努阿圖好唔好住, 我唔知, 因為我未去過, 淨係知道近年香港人嘅移民目的地, 除左右耳熟能詳嘅美加澳紐英國之外, 瓦努阿圖 ,馬爾他,塞浦路斯,希臘, 葡萄牙, 甚至係拉脫維亞同埋土耳其都竟然榜上有名.一撳入去移民顧問網站 , 大家會發現可以認識好多從來未聽過嘅國家名稱 .想移民去呢啲地方部分, 門檻其實好低, 一定容易過BNO 5+1計劃 , 甚至乎係只要用錢就搞得掂, 兼且會得到歐盟護照.相反, 英國好快就唔再係歐盟嘅一部分. 偏偏, 一個唔係咁容易得到嘅BNO 5+1 移民計劃, 竟然成功觸動政權嘅神經, 用盡各種方法打算反制, 例如取消相關人士中國國籍 .呢個諗法實在好笑. 如果移民有罪, 咁樣關景鴻應該可以被國安處拘捕了.日日喺TVB宣傳易時段同趙 雅芝一齊宣傳移民大計, 仲唔係違反國安法, 鼓勵香港人離開香港, 去到外國落地生根咩! 如果咁驚香港人移民, 應該聽日就黎庭掃穴 , 封曬全香港嘅移民顧問, 等香港人冇得走. 至於屋企人擁有外國國籍嘅高官同埋議員 ,第一件事叫佢哋屋企人放棄本外國護照先啦 ! 仲要即刻送返本中國護照畀佢哋同埋佢哋屋企人, 等佢哋一生一世做個勇敢中國人. 邊個直系親屬唔可以放棄外國護照, 就等同違反國安法 , 拉得! 至於嗰班透過專才計劃或者係其他移民方式取得香港人身份嘅內地人 , 唔該第一件事強迫佢哋交出外國護照, 放棄外國國籍, 否則立即抄家. 又要中國國籍, 又要香港人身份, 仲要外國護照, 唔通係打算做間諜, 勾結外國勢力?
係呀, 一日中國人, 一世中國人.嗰班伴侶同子女擁有外國護照嘅官員議員同埋商人, 全部都係漢奸走狗. 中共咁睇得起你哋, 畀你哋做到特首或者問責局局長, 都竟然唔心足 , 仲要勾結外國勢力, 唔去叫自己屋企人放棄本外國護照, 你哋居心何在? 中央政府應該嚴格執行國籍法, 唔好淨係針對最快六年後先發生嘅BNO 5+1 移民計劃, 應該今日開始禁止所有香港人移民.以後再喺電視賣廣告叫人移民外 國, 同唱願榮光歸香港一樣, 係鼓吹他人犯罪, 唔使諗即刻用國安法拉人啦!


text:
中共和港共政權用心良苦將所有民主派議員逐出議會後,實在為香港人帶來無限歡樂.民建聯立法會議員李慧琼在立法會大會上表示,科興疫苗未能依時供應香港,歐洲也有可能收緊疫苗出口,表示聽到有所為市民擔心疫苗會有水土不服,質疑政府為何不購買國藥疫苗.李慧琼真係好好笑,竟然覺得注射歐洲研發的疫苗會有水土不服情況,唔通李慧琼以為疫苗係食而唔係打,所以驚會水土不服?今次大鑊了,如果打疫苗都會水土不服,咁樣美心集團可以執笠了.
藥物同疫苗會唔會有水土不服呢個問題呢?專家都應該會搲爆頭.今時今日醫管局提供嘅藥物屬於全球採購價低者得,產地歐美澳加中日韓印度都有,有冇聽過人食完不同國家出產嘅必理痛之後會有水土不服呢?真心相信專家都未聽過.流感疫苗呢一樣係由外國藥廠生產,未聽過有類似問題.
至於武漢肺炎疫苗呢 ? 李慧琼表示注射國藥疫苗更好,因為唔會有水土不服問題.唔通李慧琼心入面諗緊武漢肺炎來自中國,既然病毒首先來自中國,疫苗也應該用國產最好?不過呢個講法會唔會違反國安法呢,我就唔知喇,我淨係知道就算武漢肺炎來自中國武漢又點?就算係英國阿斯利康疫苗都係一樣針對中國武漢肺炎病毒,除非隻病毒過咗一年,去過英國同埋南非變種之後,好似部分香港人咁變咗一個ABC, “Well, we 唔LiKE呢D Chinese Vaccine 囉”,所以不同國家生產嘅疫苗都有啲唔同.
定抑或疫苗由歐洲運到香港過程咁長,李慧琼擔心疫苗會暈機浪所以水土不服係講緊隻疫苗而唔係香港人?如果係咁真係大鑊啦,咁樣香港人應該用返土產嘅疫苗,搵香港藥廠生產算數啦,如果唔係我驚過咗條深圳河隻疫苗都會水土不服喎!
根據同樣道理,我真係好擔心過去一年不斷開拓新品牌嘅美心集團為咗爭取市場份額,不斷透過全新品牌希望香港人唔知唔覺幫襯咗美心,但係呢啲全新品牌好多都係內至外國勢力,例如近排非常熱門嘅燒肉店就係來自日本呀!咁樣香港食完美心集團全新品牌燒肉like之後水土不服呢?穩陣啲香港人都係食返龍門冰室較安全.既然係咁大家唯有繼續杯葛美心集團全新外國勢力品牌,因為打疫苗都會水土不服,更何況係食嘢呢,都係乖乖哋食返百分百土產嘅黃店安全啲 .
作為民建聯主席嘅李慧琼今次嘅破格言論實在令人嘆為觀止,原來打疫苗都會驚水土不服.喺沒有反對派嘅日子,立法會真係越嚟越有趣. 既然曾志偉加入TVB 成為高層,係時候搵埋一班立法會議員齊齊主持開心主流派.郭偉強當然係負責開心字典環節,李慧琼當日做唔成Now TV節目主持,今次加入日日聲稱更多年輕人支持嘅 TVB,同曾志偉郭偉強一齊成為開心主流派嘅重要角色,相信TVB收視終於有救啦!


text:
傳說中有一隻武漢肺炎疫苗好巴閉,唔單止可以預防武漢肺炎,打完之後更加會覺得好舒服,同埋有啲興奮,有人更加話打完之後會好瞓咗添.講到呢度,你係咪都好想接種呢隻疫苗呢?冇錯,呢隻就係過去幾日不停有人吹風,講到天上有地下無嘅國藥疫苗啦.究竟呢隻疫苗有乜咁特別,等我哋睇一睇佢嘅真相先.
國藥疫苗係咪好特別呢?當然佢有佢嘅特別之處.技術方面係咪好特別?答案唔係.國藥疫苗都係用緊最傳統嘅滅活疫苗技術,即係同科興生物嗰隻完全一樣.唔通係成效特別勁?如果你問專家,佢哋會同警察公共關係科一樣,話你知我手頭上冇資料,因為國藥疫苗依然未有第三期臨床數據.咁樣有咩嘢係佢嘅特別之處?答案就係特別貴.國藥疫苗價錢要708蚊;美國Moderna疫苗索價388元港幣;輝瑞疫苗就要308蚊;最平就係俄羅斯疫苗,只需要115蚊.但係點解呢隻未有數據價錢又最貴嘅疫苗,建制派咁趨之若鶩呢?過去一段時間,力撐呢隻疫苗嘅包括有李慧琼,湯家驊,盧寵茂,黃國健,屈穎妍等等,更加有人批評負責審批疫苗註冊嘅專家小組係咪眾人皆醉我獨醒,點解堅持唔可以使用未有第三期臨床數據嘅疫苗.其實負責審批疫苗嘅專家小組,全部都係特區政府自己人,唔通你以為過去一段時間批評特區政府嘅何栢良會係專家小組成員之一咩?明明成立呢個小組已經好似少林足球咁樣「球證,旁證,足協,足總,足委,全部都係我嘅人,你點同我打呀?」但係呢班建制派竟然都唔滿意,不斷喺各個途徑施加壓力,希望專家小組跪低,喺未有第三期臨床數據嘅時候就要批准相關疫苗可以註冊.究竟佢哋會有乜嘢考慮呢?當中有冇人趁住過去幾日股市波動,大手買入國藥控股股票,希望賺番筆呢?我希望佢哋冇啦,因為國藥控股算係咁多隻本港上市醫藥股之中,走勢比較疲弱嘅一隻.大概一年前,武漢肺炎開始爆發嘅時候,國藥股價曾經上到去29蚊樓上.隨著疫情發展,竟然喺舊年3月跌到去14.7嘅低位.之後雖然慢慢回升,但係20蚊呢個心理關口,似乎仲未能夠企得穩,今日收市報19.28元,跌咗3 %.要買疫苗股都買康希諾生物,一年之間大概65蚊升到最高288蚊,以今日收市價計,就算今日大跌7%,依然升咗三倍有多.買國藥唔使蝕錢都偷笑,想大賺一倍,似乎有難度喎.
其實香港特區政府面對疫苗問題已經做到愛國愛港.復星疫苗雖然喺歐洲生產,但係交由復星代理,算係半隻內地疫苗.至於科興疫苗真係唔爭氣,搞到而家都仲未可以入貨.留番一隻疫苗配額畀英國製造嘅阿斯利康牛津大學,等藍絲權貴有得打是常識吧.唔通你以為班富貴藍絲個個真係咁愛國咩!嗰個一家大細揸住外國護照係外國人就真.一隻仲未有第三期數據嘅國藥疫苗,建制派人人趨之若鶩,係咪真係咁好,你唔知,我唔知,甚至乎國藥控股自己都未知,因為一句到尾,第三期臨床數據未公佈.大家唯一知道嘅就係呢隻疫苗價錢最貴.唔知會唔會因為建制派全力追捧,與此同時國藥控股唔夠貨,最後香港政府需要高價買入呢隻仲未有第三期臨床數據嘅疫苗呢?我真係唔知喇,不過即使香港買入15000萬劑疫苗又點樣?區區一個香港唔通真係能夠撐得起國藥控股嘅股價咩?除非香港人真係要天價硬食呢隻本身已經貴人哋差唔多一倍嘅國藥疫苗啦.不過國藥控股咁大隻,真係要賺多幾多先至托得起個價,我真係唔知啦.


text:
近排香港股市咁波動,周圍都係所謂嘅股神,財演應該都發過豬頭,因為成日有人訪問佢哋後市睇法.如果有一日林鄭月娥唔做特首,其實佢真係可以走去轉行做財演.睇到佢關於封區檢測嘅回應,證明咗佢絕對有潛質做新一代財演.今次青姐大鑊喇,你嘅語言藝術同林鄭月娥比真係冇得比.
第一次佐敦封區,搞咗兩日,驗到13宗確診,特區政府即刻攞全民檢測數據喺度自high,話行動好成功.之後走去搞油麻地碧街,結果得一個確診個案,林鄭月娥就話一個都不能少,不能夠看小任何一個感染源頭.好啦,搞完油尖旺區,就去搞港島區,今次去到福建幫聚集地北角錦屏街.搞咗成晚,一個確診個案都搵唔到,竟然林鄭月娥又搵到藉口出post自high,表示一個確診個案都搵唔到就係成功小區清零.
林鄭月娥你真係好叻呀,不過只限於語言偽術.搵到多個案就表示行動有用,搵唔到個案行動一樣唔係失敗.你嘅講法真係啱曬佢做財演.見到個市升你話有機會破頂又得,但係又可以話小心獲利回吐.就算你嘅推介蝕到人哋阿媽都唔認得,都仲可以話因為對方入場時機唔啱,之後一日反彈少少就話琴日買就係最好時機,你錯過咗唔關我事.
林鄭月娥面對勞民傷財嘅突發封區大龍鳳,擁有嘅唔係阿Q精神而係財演天生嘅老吹精神,無論搵唔搵到確診個案或者搵到幾多宗確診個案,我都可以話行動成功.搵到就話一個都不能少,搵唔到就話成功小區清零.就算匯豐跌到28蚊林鄭月娥都唔會有一滴眼淚,仲可能會恥笑你點解唔去買熊證.
究竟今年股市會係繼續破頂定係已經見咗頂準備大跌,唔好問我,走去問林鄭月娥啦.青姐係時候退隱江湖,等林鄭月娥發揮佢亂噏當秘笈嘅絕世神功發揮喺股票市場,相信以佢獨一無二嘅嘴臉肯定可以創出一番事業.各位財演,唔想咁快失業,記得快啲向林鄭月娥請教語言偽術啦!


text:
一本沒有居留權的BNO護照,竟然有機會做到真攬炒效果.一個其實不算太寬鬆的BNO5+1計劃竟然成功觸動政權的神經.針對BNO5+1移民計劃,中國外交部宣佈不再承認BNO護照為旅行證件和身份證明;香港政府也宣布1月31日起不能再用BNO於香港出入境.今次大鑊了,第一個奶嘢嘅就係唱歌嘅譚伯,第二個就係啱啱畀人制裁嘅政界譚伯.呢一刻,瓦努阿圖表示歡迎,因為最想走嘅香港人,你估係邊個?其實咪就係一班擁有資產嘅藍絲,仲有辛辛苦苦攞到專才計劃進入香港嘅內地人囉!
曾經有一個廣告話過,「瓦努阿圖,我想住嘅地方」.瓦努阿圖好唔好住,我唔知,因為我未去過,淨係知道近年香港人嘅移民目的地,除咗耳熟能詳嘅美加澳紐英國之外,瓦努阿圖,馬爾他,塞浦路斯,希臘,葡萄牙,甚至係拉脫維亞同埋土耳其都竟然榜上有名.一撳入去移民顧問網站,大家會發現可以認識好多從來未聽過嘅國家名稱.想移民去呢啲地方,部分門檻其實好低,一定容易過BNO5+1計劃,甚至乎係只要用錢就搞得掂,兼且會得到歐盟護照.相反,英國唔再係歐盟嘅一部分.偏偏,一個唔係咁容易得到嘅BNO5+1移民計劃,竟然成功觸動政權嘅神經,用盡一切辦法反制.
被問到為何要反制相關措施,外交部表示因為違反已經成為歷史文件嘅中英聯合聲明.講到尾,其實係因為有人擔心香港人大批移民,帶走香港嘅錢啫.諗深一層,如果移民有罪,咁樣香港所有移民顧問應該可以被國安處拘捕了.移民顧問公司一日到黑宣傳移民大計,仲唔係違反國安法,鼓勵香港人離開香港,帶走喺香港嘅資產去到外國落地生根咩!如果咁驚香港人移民,應該聽日就黎庭掃穴,封曬全香港嘅移民顧問,等香港人冇得走.
至於屋企人擁有外國國籍嘅高官同埋議員,第一件事叫佢哋屋企人放棄本外國護照先啦 ! 仲要即刻送返本中國護照畀佢哋同埋佢哋屋企人,等佢哋一生一世做個勇敢中國人.邊個直系親屬唔可以放棄外國護照,就等同違反國安法,拉得!至於嗰班透過專才計劃或者係其他移民方式取得香港人身份嘅內地人,唔該第一件事強迫佢哋交出外國護照,放棄外國國籍,否則立即抄家.又要中國國籍,又要香港人身份,仲要外國護照,唔通係打算做間諜,勾結外國勢力?
兩位譚伯,唱歌嗰一位畀人影到離開香港竟然用可恥嘅BNO.一句到尾你而家取唔取消本中國外交部宣佈不再承認地位嘅護照先!特區政府成日話特區護照天下無敵,好用過BNO,你咁愛國點解你唔用先!
另一位譚伯,人大常委成員譚耀宗,長子和媳婦竟然入籍澳洲,從事移民顧問生意,幫香港及內地人做外國公民.咁咪即係勾結外國勢力,幫可恥嘅五眼聯盟,搶走寶貴嘅香港人同埋錢?譚耀宗竟然話「正如天下間為人父母者,兒媳的生活和工作是他們的選擇,他會尊重.」大佬,而家五眼聯盟欺負偉大嘅祖國,澳洲更加搞到內地喺今年冬天唔夠煤炭供應.作為人大常委,你見到中國人俾人當東亞病夫竟然唔出手,叫兒子同媳婦立即離開澳洲,返去地球上最美麗嘅地方大灣區,用行動支持祖國,繼續畀佢哋幫五眼聯盟呢個邪惡軸心做事,呢啲叫做養不教,父之過.作為老豆嘅你,竟然畀阿仔誤入歧途,唔單止自己喺澳洲做二等公民,更加打算幫其他香港人和內地人進入澳洲做二等公民,究竟你係愛國定係賣國呀譚耀宗!
係呀,一日中國人,一世中國人.嗰班伴侶同子女擁有外國護照嘅官員議員同埋商人,全部都係漢奸走狗.中共咁睇得起你哋,畀你哋做到特首或者問責局局長,都竟然唔心足,仲要勾結外國勢力,唔去叫自己屋企人放棄本外國護照,你哋居心何在?中央政府應該嚴格執行國籍法,唔好淨係針對最快六年後先發生嘅BNO5+1 移民計劃,應該今日開始禁止所有香港人移民.以後再喺電視賣廣告叫人移民外國,同唱願榮光歸香港一樣,係鼓吹他人犯罪,唔使諗即刻用國安法拉人啦!


text:
黑警呢個字究竟係乜嘢人發明嘅呢?根據非官方消息表示,應該係無綫電視翡翠台.過去幾年不斷拍攝牽涉黑警嘅電視劇,例如《使徒行者》系列,一日到黑喺劇集入面講黑警呢兩個字,搞到香港市民對黑警呢個詞語入曬腦.不過香港係咪真係有黑警呢?見到封鎖北角錦屏街期間嘅安排同埋之後嘅檢控行動,究竟我哋見到執法嘅係警務人員定係黑社會成員呢?
北角錦屏街黃店位於封鎖區入面,期間閉路電視顯示政府人員沒有拍門要求餐廳職員進行檢測.就算相關職員查詢政府人員,但相關人員一直只叫餐廳職員在店內等候.直到凌晨兩點政府人員竟然指餐廳職員違反必須進行檢測的規定,向相關餐廳職員發出五千元告票.這種情況係咪有啲熟悉?仲有兩個星期就係農曆新年,經常都有人向商戶派發年吉,當然並非免費派發,而係向相關商戶收取陀地費.餐廳職員已經問咗你哋好幾次,究竟是否需要檢測,嗰班淨係識得狗衝嘅政府人員就hea住餐廳職員,叫佢哋喺餐廳入面等候,然後第二朝就向餐廳職員發出告票.呢個做法同黑社會成員將盆年桔放喺酒樓門口,然後索取保護費有乜分別?
警務處拍一百次守城小電影係冇用㗎!只要你哋繼續選擇性執法,你哋就係同全世界講你哋係黑警.今次事件再一次證實原來TVB真係好貼地,所拍攝嘅黑警系列電視劇原來就係想將香港警隊嘅犯法行為公諸於世.唔怪得《使徒行者》拍完一套又一套,因為香港真係有好多黑警㗎.


text:
全國政協唐英年昨日向傳媒透露,早前到深圳接種武漢肺炎疫苗的全國人大代表和政協委員,會到深圳接種第二劑疫苗.只可惜這個全體原來有漏網之魚,就係佢自己.唐英年表示由於自己超級敏感,對流感疫苗有過敏反應,因此未有到內地接種武漢肺炎疫苗.嗱,唐英年今次我就唔撐你啦!我分分鐘擔心你犯咗國安法㖭!
而家建制派個個吹捧到國藥疫苗天上有地下無,盧寵茂表示打完之後感覺好舒服,仲有少少興奮;譚耀宗就話打完之後好瞓咗.建制派人人都話唔使等第三期臨床數據,快快手手引入香港,盧寵茂甚至話唔通跳降落傘都要第三期臨床數據咩!而家建制派嘅主調就係將國藥疫苗當成救世神藥,邊個批評國藥疫苗隨時畀人話反中亂港.但係唐英年竟然為咗個人利益,竟然話唔夠膽注射國藥疫苗,實在太過份呀!唐英年你記住,冇偉大嘅祖國,就唔會有你,呢個係黃金機會畀你報效國家.如果好似你咁有嚴重敏感,但係注射完疫苗之後都冇出現敏感反應,咁咪即係話國藥疫苗好安全囉!你仲可以做埋生招牌㖭!估唔到唐英年咁貪生怕死,竟然擔心打完國藥疫苗之後會出現敏感反應,你實在太睇小內地嘅醫療專家啦!政府成日吹話國內嘅醫療專家好偉大,如果你打完針出事,我相信佢哋一定會為你即時搶救,保證你可以行得返香港.到時你又可以同人講內地醫護人員質素真係好高㗎,快啲請佢哋來取代香港班黑醫黑護啦!
可惜唐英年貪生怕死,又浪費咗呢個黃金機會.唐英年你實在太過份呀,你知唔知國藥控股嘅股價跌咗幾多?而家只係19.2元,比起2009年上市招股價16元只係高咗兩成咁大把,同歷史高位29蚊仲差一大截,你叫一班國藥股東情何以堪.作為全國政協,你嘅責任就係報效國家,應該將個人榮辱放埋一邊.拒絕接受功效超越預防武漢肺炎,隨時係有病醫病,冇病補身嘅國藥疫苗,你實在太令大家失望喇!
唐英年你知唔知而家特區政府用盡方法推廣武漢肺炎疫苗,晚晚電視台黃金時段都係播緊關於武漢肺炎疫苗廣告,其他建制派更加洗橫手,希望製造壓力,逼疫苗專家小組在未有第三期臨床數據嘅時候,夾硬批准武漢肺炎國藥疫苗可以喺香港打尖使用.只可惜你嘅自私行為實在令國家失望,唔怪得昨日國藥控股股價再次下跌.相反,康希諾生物嘅股價就成功突破300蚊大關,其他二線醫藥股好似綠葉製藥同埋山東新華製藥亦都齊齊急升,國藥控股就斯人獨憔悴.點解呢?因為自己人都唔撐自己人囉!


text:
攬炒之母林鄭月娥一日到黑諗住清算香港專業界別,一句到尾,因為自己唔專業,所以憎人富貴厭人貧 .筆者曾經講過,特區政府清算專業界別嘅方法就係搵外行人管內行人,因為呢班人根本對相關專業界別毫無感情,所以唔介意搲爛塊面,為咗幫政權擔任一個小丑.香港最經典嘅例子當然包括就連建制派都頂唔順嘅食物及衞生局局長陳肇始,仲有教育局局長楊潤雄.一個護士管醫生你話好唔好笑?定係搵會計師管教育可笑啲?
周四(4日)林鄭月娥提出稍後立法容許非本港受訓醫生回香港執業.呢個計劃有乜嘢目的,大家心照.周五陳肇始在立法會表示,事前沒有諮詢過負責醫生註冊及執業的醫委會,至於誰人決定認可醫學院名單,就係佢自己.陳肇始你好叻叻呀!未讀過醫嘅你竟然可以走去管醫生,決定邊間大學畢業嘅可以返香港豁免考試,你係咁叻,不如你帶頭入隔離病房醫武漢肺炎啦!坦白講,護士並唔一定冇醫生咁叻,亦有自己嘅長處,並唔係醫生能夠取代.其他醫療範疇例如物理治療,職業治療,言語治療一樣,每個專業界別都有各自嘅獨特之處.而家搵一個未讀過啲嘅護士去管醫生,連醫委會都可以唔理,會有什麼後果,你話呢?陳肇始喺立法會冇曬反對派嘅時候都搞唔掂班建制派議員,建制派議員同埋傳媒日日都叫佢落台.而家叫呢條廢柴決定邊度畢業嘅醫生可以免試進入香港,究竟會搞成點?如無意外應該係一鑊粥.
唔識教育但走去管教育嘅楊潤雄好勇武.教育局將有關國家安全指引發給學校,並要求小學生知道四種國家安全罪行.只可惜當楊潤雄被問到分裂國家罪及顛覆國家罪的刑罰是什麼,佢就話我唔係法律專家,亦唔係負責執行法律嘅官員,所以唔會答你呢個問題.更加表示國家安全教育要由小學開始做起,甚至話如果學校沒有制止學生叫危害國家安全口號,可能屬於沒履行責任,有需要甚至要報警.而家小學生學緊嘅嘢本來已經好複雜,遲啲仲要學埋國家安全,結果一係佢哋變成紅衛兵,一係個個走去做律師.不過前者嘅機會就高啲啦.至於教師幾時會畀 自己嘅學生批鬥呢?相信呢一日好快來臨.
要攬炒香港,一個林鄭月娥係唔夠嘅.林鄭月娥都有攬炒十部曲,呢個十部曲當然要有十兄弟幫手.陳肇始同楊潤雄當然榜上有名,其他八位兄弟就包括李家超,鄧炳強,鄭若驊,羅致光,邱騰華,聶德權,曾國衛同埋徐英偉.其他嘅問責局局長一樣喺後面搖旗吶喊.至於行政會議成員同埋立法會建制派議員亦都功不可沒.香港好快就會去到當年文革嘅年代,以後一人一本習語錄,子女批鬥父母,學生批鬥老師嘅日子好快就會來臨.


text:
世界上有一種人叫做老海鮮,最鍾意站在道德喜馬拉雅山,得閒無事批鬥班後生.左一句想當年,右一句而家班後生乜乜物物,一日到黑指指點點,唯恐天下不亂.醫學界都有一個咁嘅代表,佢嘅名叫李國章.李國章絕對係一個人才,因為無論佢擔任中大校長搞兩大合併,做教統局局長,擔任港大校委會主席負責處理副校長任命,定係擔任行政會議成員談論醫生註冊修訂條例草案,表現一樣咁出類拔萃,可以做到天下大亂.今次李國章呼籲本地醫生不應該自私,為病人著想,支持修例.嘩!李國章, 原來你係咁偉大㗎,覺得有人唔應該自私.李國章,我認同呢件事件的確唔應該有半點私心,如果唔係就真係等同閂埋門分餅仔.不過,最自私嘅究竟係邊個呢?會唔會係有仔女喺外國做緊醫生,想幫個女同女婿返香港做嘢嘅立法會議員呢?
張宇人嘅女同女婿喺美國做緊醫生,但係張宇人講過佢哋兩個唔想考執業試,所以返唔到嚟香港做醫生.究竟佢哋兩個點解死都唔肯去考同醫科大學畢業試一樣水準嘅執業試呢?係因為懶,因為渣,定係其他原因呢?張宇人從來冇交代過,淨係知道明明係飲食界立法會議員嘅張宇人,次次講起海外醫生註冊條例修訂,就肉緊過講同飲食業相關嘅政策.講到尾,張宇人喺呢個條例修訂有重大利益衝突,因為只要放寬海外醫生註冊條例,佢嘅女同埋女婿就可以得益,偏偏張宇人喺今次註冊修訂條例草案就最盡力.一個既得利益者主導一個修例,唔知使唔使搵廉政公署介入一下呢?除此以外,究竟香港班醫生係咪好自私,冇為香港病人著想呢?如果要為香港人著想,究竟最低工資定係20蚊算唔算係為香港人著想?當日提議最低工資20蚊嘅張宇人,今日走去出盡全力支持醫生註冊修訂條例草案,咁樣究竟佢係為香港人著想,定係唔為香港人著想呢?我真係諗極都唔明.
入返正題講李國章.李國章叫本地醫生唔好咁自私,為病人著想支持修例,否則等同杯葛海外港人.等一等,上星期特區政府先至帶頭杯葛諗住拎BNO移民英國嘅香港人,不斷貶低諗住離開香港嘅香港人.一個星期後,點解作為行政會議成員嘅佢突然之間咁大愛,叫本地醫生唔好杯葛海外香港人呢?拎住BNO護照移民去外國就十惡不捨,分分鐘連本地居民身份都冇埋;而家喺海外工作嘅香港人當係寶,要大家唔好杯葛佢哋.媽,我好亂呀,係咪拎住英國護照嘅香港人就高一等,打算用BNO換取英國護照嘅就要盡全力歧視同杯葛,遲啲連人哋嘅香港居民身份同埋投票權都剝奪埋,唔好話想做醫生,做永久性居民都有難度.唔通好似譚耀宗個仔呢啲老早去咗外國嘅就 係貴賓,而家未出發嘅就要畀你清算?李國章介唔介意解釋一下,究竟乜嘢海外港人會被特區政府杯葛,有乜嘢海外港人會被特區政府優待呢?
究竟放寬相關條例修訂,真係為香港人著想?唔好傻啦,呢個條例究竟有幾吸引班海外香港人,你話呢?定係港區國安法趕客啲?香港要係咁好,香港人就唔使移民,特區政府亦都唔使一日到黑諗住點反制BNO 5+1移民計劃.人哋喺外國工作環境好咁多,做乜要返香港同你捱騾仔?如果香港真係咁好,有限度註冊計劃一早成功咗啦. 係人都知,今次註冊條例修訂,第一批得益嘅就係班富二代官二代.有個好爸爸幫你喺立法會破壞醫學界嘅專業自主,等你返到嚟香港唔使考試,跟住大直路入到去尊貴嘅私營醫療集團搵真銀,你話爽唔爽先?你班平民百姓就唔該同我留喺公立醫院巡房巡到天昏地暗冇得放工,呢啲就係叫做人生勝利組囉.
第二批得益嘅就係內地醫生.而家特區政府一日到黑叫你感謝中央,林鄭月娥真係好想班勾結外國勢力嘅港人第二代返香港?傻啦,人哋一早搭好過棚,諗住暗渡陳倉,引入內地醫生㗎喇.你估呢條條例討論到一半,會唔會有人走去話你哋批准海外畢業香港人返香港,唔畀血濃於水嘅內地醫生去幫手,係歧視緊內地人,可能違反國安法?跟住條例一路審議一路修改,到最後就好似武漢肺炎一樣,完成政治任務?
呢個醫生註冊修訂條例草案,你話冇政治任務,我就打死都唔信.過去兩年,請問特區政府有邊件事係冇政治考慮呢?武漢肺炎爆發初頭唔畀公務員戴口罩同埋叫香港人唔好戴口罩如是;全民自願病毒檢測如是;引入未夠臨床數據嘅國產疫苗如是;立亂封區搞到怨聲載道如是;今次呢條條例係咪木馬屠城記,結果好快就會揭曉,大家不妨拭目以待.


text:
過去一年來,幾乎日日為大家報導疫情嘅衛生防護中心傳染病處主任張竹君,的確曾經有唔少人對佢有期望,只可惜亦有人認為佢只不過係一部錄音機.經過2月8號呢一單消息之後,我可以肯定張竹君上位有望.既然建制派咁唔鍾意陳肇始,叫佢落台,推張竹君做局長實在合情合理.呢單消息就係關於一宗聲稱本地感染個案.
呢單個案有幾特別?答案就係政治正確.呢個個案編號係10581,屬於一名39歲商務豁免人士.這名人士於1月21日曾經做病毒測試呈陰性,兩日之後由深圳返抵香港,1月30日感到頭痛,然後2月3日檢測呈陽性.同行返港一名家人亦確診;而於映灣園悅濤軒3期9座同住的3名家人亦告確診.張竹君聲稱由於患者病發前一週仍然在香港,所以列為本地個案.
等一等,等大家回帶睇一睇舊年12月5日另一間新聞先.廣東省衛健委公佈三宗境外輸入病例,其中一中來自香港患者於11月20日經香港珠澳大橋進入珠海並且接受醫學觀察,11月20及21日的檢測屬於陰性,但12月3日在隔離場所採樣檢測結果為陽性,所以廣東省衛健委將個案列為輸入病例.呢兩間新聞證實咗一件事,千錯萬錯都係香港嘅錯.就算武漢肺炎來自中國湖北省武漢,一年之後所有問題都從中國無關.所以呢一單13日後第三次進行檢測嘅個案,廣東省衛健委可以叫佢做境外輸入個案.相反,嗰一位由深圳返香港一星期之後出現病徵嘅商務豁免人士,肯定係香港本地感染個案,因為有人話大陸疫情非常穩定,甚至乎已經清零,所以不論係回港易定係商務豁免人士都可以透過一個病毒檢測陰性報告進入香港.然之後就算病發,總會有人搵到藉口,話你係本地個案,冇可能係內地輸入個案.因為根據國安法,內地係唔會有武漢肺炎個案嘅.
只要相關人士話去過旺角篤過一串魚蛋咁大把,相信張竹君都會說成喺旺角呢個高風險地區畀隔離唔知邊個隱形病患者傳染咗,一定係除非唔係.你試下話相關人士係內地輸入個案,睇下有冇人用國安法拘捕你吖喇!兩宗個案同樣涉及跨境人士,香港進入珠海就一定係香港人將病毒帶入去;內地人返香港就肯定係本地感染.講得出呢番說話嘅人政治智慧咁高,唔去做局長嘥曬.何況張竹君點都叫做係一個醫生,以佢過去一年面對傳媒嘅訓練,加上佢喺呢件事件入面咁政治正確嘅表現,張竹君肯定成為下屆局長大熱.
大家記住,回港易計劃好安全;武漢肺炎唔係來自武漢,大陸已經冇曬確診人士,成功做到清零.就算第四波疫情爆到2046都一定係香港人抗疫疲勞,新年走去拜年;肚餓走去食飯;冇錢走去返工;過海走去搭港鐵.千祈唔好話因為呢啲豁免個案搞到第四波疫情無限輪迴,因為所有人都可以鬧,除咗內地人唔鬧得.千錯萬錯都係香港嘅錯,鬼叫你做香港人咩!


text:
連建制派都頂唔順嘅食物及衞生局局長陳肇始,去到年初一決定同全香港人開年.一個冇辦法讓香港人安心嘅安心出行程式,政府鼓勵市民用冇人去用,實在合情合理,因為張竹君都話暫時仲未透過安心出行應用程式追蹤到武漢肺炎確診個案.連好想上位嘅張竹君都畀唔到假消息去撐安心出行程式,陳肇始就反其道而行,表示強制業務處所要在場者使用安心出行程式將會加入法例599F規管.至於食肆,就算唔做晚市堂食,只要係開業嘅時候都必須要求市民用安心出行應用程式.未到赤口,進擊的肇始就首先同全香港市民開年,逼全香港人為咗食飯一定要下載安心出行應用程式,出賣自己嘅私隱.究竟陳肇始去到牛年點解變得咁進擊呢?
陳肇始過去一年嘅表現有幾優秀,實在係有目共睹.就算連負責喺立法會做舉手機器嘅建制派都頂佢唔順,何君堯更加形容佢係一部壞咗嘅留聲機.一個連建制派都容忍 唔到嘅局長,帶領香港抗疫失敗是常識吧.但係陳肇始一去到牛年,即刻畀個進擊 mode你睇.究竟陳肇始喺牛年第一日受過啲乜嘢刺激呢,相信各位觀眾都好有興趣知道.
食肆同埋其他場所,已經畀陳肇始玩到得番半條人命,而家同你講年初七可以開番,不過就要所有食肆同埋場所全面配合,做埋警察嗰份,檢查所有食客有冇下載安心出行應用程式.張宇人,你對於醫療咁多意見,出句聲啦喂!究竟酒樓應該叫知客,侍應,掃地阿姐定係部長去檢查邊個食客冇用到安心出行應用程式呢?最緊要嘅係而家最低工資並唔係廿蚊一個鐘,又要計住有幾多個食客入場,入到場又要睇住佢哋有冇用安心出行應用程式,阿婆阿伯用平安鐘電話又要叫佢哋喺張紙寫低聯絡方法,然後發現支筆冇墨,或者阿伯唔記得帶副老花眼鏡出街,跟住阿伯頂唔順爆粗走人,真係多謝曬.唔通陳肇始以為自己智商同羅致光差唔多,既然羅致光都係做到一pat屎咁樣,不如透過強制全人類使用安心出行應用程式,增加香港就業率.不過陳肇始邊有咁聰明呢!
安心出行有冇用,我淨係知如果感染人士行得正企得正,怕乜嘢同你講佢去咗邊,食過啲乜做午餐,接觸過啲乜嘢人.除非相關人士去過建興大廈買羽毛球拍,去過美麗都大廈接觸唔知點解突然之間攞到行街紙嘅偷渡入境女子,或者好鍾意同小鮮肉跳老舞.不過,後三個爆發群組並唔係可以透過安心出行應用程式解決問題㗎.前兩者首先需要學雷鼎鳴話齋,叫鷄必須使用支付寶,咁樣你就可以分到邊啲人去建興大廈純粹係為咗買羽毛球拍 5a44 ,邊啲人去美麗都大廈純粹探親唔係叫雞.至於最後一個群組就難啲搞,亦相信陳肇始唔敢搞,如果唔係等收律師信啦你!所以話,陳肇始嘅進擊係冇用㗎,就算你令到全香港人人使用安心出行應用程式,兼且立法禁止打羽毛球,建興大廈群組依然繼續會出現,因為佢哋真係唔係去買羽毛球拍囉!


text:
世界上有一樣嘢好恐怖,呢一樣嘢叫做數字.只可惜世界上有一類人對於數字敏感度極低,結果隨時鬧出一個又一個笑話.好似張建宗咁,連續兩日表示安心出行程式下載數字屬於好指標,相關嘅數字最新係70萬.張建宗你真係好犀利呀,竟然用政府第二把交椅嘅身份確認咗香港藍絲人數, 唔通你真係手足?
安心出行應用程式,特區政府一日到黑鼓勵市民使用,但係下載數目自從舊年11月6號開始,一直徘徊在低水平.直到特區政府發茅,嚴格上強迫市民下載,如果唔係飯都唔畀你食,公務員返唔到工,下載數字先至達到70萬.張建宗竟然表示有關數字係好嘅指標,唔通你意思係香港只係淨返七十萬個藍絲?安心出行程式咁巴閉,冇理由藍絲唔排隊下載,係咪先?
想當年雷鼎鳴話香港有500萬寧沉默大多數,根據遊行人數KOL雷鼎鳴,計算方法就係750萬減200萬,所以藍絲數目應該有五百幾萬人.但係去到國安法簽名,得返三百萬人支持國安法,人數急跌四成.跟住去到全民病毒檢測計劃,人數再大跌四成得返唔夠180萬.去到今時今日安心出行應用程式,下載人數只係得70萬咋!
大家仲要記住,70萬人當中仲有好多係黎家軍,因為佢哋嘅訴求係返工,所以被迫下載安心出行應用程式進入政府部門.一句到尾,安心出行應用程式係政府大力推行嘅計劃,作為愛國愛港藍絲們,你哋點解得70萬人下載嘅?究竟係咪因為香港藍絲數目已經唔見咗八成有多,定係你哋根本唔愛國?你哋呢500萬人,簽個名支持國安法咁簡單已經唔見咗200萬人;免費畀你地做病毒檢測,又有120萬人失咗蹤;跟住只需要你哋用少少數據甚至係免費wi-fi下載嘅安心出行應用程式,然之後仲可以攞埋商場現金券同埋積分,點解得返70萬人嘅?你哋去咗邊呀,究竟係你哋個個染黃,定係一開始香港根本冇五百五十萬個藍絲呢?
張建宗成功突破盲腸,話畀大家知原來香港藍絲數目少到得人驚,七十萬人當中仲要扣除我嘅訴求就係返工嘅一部分人,究竟仲有幾多個人真心愛國愛港,所以下載安心出行應用程式呢?而家下載程式又有現金券又有商場積分,都唔夠一百萬人下載,張建宗仲表示係一個好嘅指標,究竟張建宗呢番說話嘅背後有啲乜嘢意思?唔通係話畀大家聽香港藍絲數目少得可憐,所以七十萬人下載政府都要感激流涕.可能張建宗真係手足,係我哋誤會咗佢啫.


text:
政府部門同埋法定機構有好多,不過並唔係每一個去到今時今日嘅香港依然有需要存在.經過近日政府高層搬龍門之後,有一個法定機構如無意外可以隨時摺埋,呢個就係香港考試及評核局.
香港考試及評核局顧名思義就係負責搞考試,當中包括全港系統性評估,香港中學文憑試,仲有其他國際及專業考試.點解去到今時今日呢個機構可以摺埋咗佢呢?政府可以繞過正常途徑,特事特辦,考試都唔使.既然係咁,應該一視同仁,索性取消埋其他考試,例如每年嘅香港中學文憑試,咁樣先至叫做公平公正吖嘛!
例如林鄭月娥提出醫生註冊條例修訂草案,一句到尾,就係取消行之有效而且最公平嘅海外醫生執業試,畀一班喺非本地大學畢業嘅醫生免試進入香港,正式註冊做醫生.點解呢班非本地醫生可以唔使考試呢?原來因為佢哋喺指定100間非本地大學畢業.大學排名越高,畢業生水準真的是亦都越高嗎?林鄭月娥唔知,陳肇始又唔知, 但係好多人都知,大學排名並唔係評估緊畢業生水準,而係大學嘅研究質素.如果一間大學做許多研究而且做到高質素嘅研究,排名自然就會高,相關評核標準係唔會反映到畢業生嘅質素.但係唔識教育嘅林鄭月娥同陳肇始就話如果班醫生喺指定大學畢業,就可以豁免考執業試嚟香港做醫生.既然係咁,不如索性取消埋中學文憑試喇.以後總之喺名校畢業嘅中學生就可以直接入大學揀科,使乜仲唔去考文憑試,多此一舉啫.正如好多支持相關修訂嘅人所講,班醫生喺哈佛畢業,點解叫佢嚟香港要考多一次試?一句到尾呢班人信名牌,既然係咁,拔萃,喇沙,英皇,皇仁唔係名牌咩?如果牛津哈佛畢業嘅醫生唔理好醜都可以免試嚟香港做醫生,點解名牌中學畢業嘅中學生唔可以豁免考文憑試入大學呢?
其實考試呢個制度自古以來都係中國考核制度嘅一部分,當年都有科舉呢個制度評核考生嘅水準.去到2021年嘅香港竟然有人打算廢除相關制度,等部分喺非本地畢業嘅醫生贏在起跑線,唔使考試可以進入香港註冊做醫生,擺到明歧視部分喺冇咁出名大學畢業嘅醫生,你話相關計劃公唔公平呢?係人都知考試本來就係最公平嘅機制,因為考試份卷上面係冇你畢業學校個名,如果你係有料,就算你係二三線大學畢業一樣可以攞滿分.相反,如果你係靠關係入讀名校嘅,而自己能力不足又唔夠勤力,考試肥佬,與人無尤.一個最公平公開公正嘅機制,竟然有人走去破壞佢,你話呢班人居心何在?
另一個被破壞緊嘅機制就係武漢肺炎疫苗註冊機制.屬於特區政府自己人嘅醫療專家顧問委員會表示,要有成功喺醫學期刊出版嘅第三期臨床數據就會批准相關疫苗使用.點知兩隻國產疫苗成功搞到滿城風雨.仲未有第三期臨床數據嘅國藥疫苗,建制派日日都喺度吹捧到佢上天,話唔需要臨床數據都可以使用.理據呢?因為好多人用囉.唔知點解講到疫苗審批可以好似潑婦罵街一樣,陳師奶話隻嘢好多人用就唔使諗要衝去入貨,其實如果隻疫苗係咁好,點解藥廠到而家都未提供到第三期臨床數據呢?正如一間上市公司,如果業績非常理想,唔通會走去收收埋埋唔公佈盈喜?
另一隻國產疫苗科興生物疫苗,完成咗第三期臨床研究,偏偏政府話可以豁免相關數據喺醫學期刊刊登,直接買嚟用.如果係咁,究竟醫學期刊仲有乜嘢存在空間?數據呢家嘢,藥廠話ok就ok,唔使經過同行評審呢個咁嚴謹嘅步驟.既然係咁,不如叫啲醫學期刊執咗佢好過啦.因為國家話佢得就一定得,你話佢唔得就係違反國安法,就算你係外國專家都係咁話.正所謂真金不怕洪爐火,一隻有料嘅疫苗冇辦法喺完成研究之後在最短時間喺醫學期刊刊登,你話有乜嘢原因呢?唔通嗰班研究團隊計唔掂條數, 定係用緊心算計數,所以有排都公佈唔到結果?
香港本來有好多行之有效嘅機制,偏偏有人為咗政治原因可以隨時推翻相關機制.不論係引入非本地醫生定係引入國產疫苗,總之特首話得,專家都要收聲.任何人用科學理由提出相反意見都係有政治目的.得啦得啦,得你一個冇政治目的,得你一個最科學,咁樣好未?


text:
安心出行應用程式推出以來下載數字一直失禮,就算有人話香港有五百萬沉默大多數係藍絲,但係佢哋口裏說不,身體最誠實,大部分依然未下載安心出行應用程式.其實想安心出行應用程式下載量急升好簡單,只需要搵嚟兩大龍頭合作,保證下載數字要幾多有幾多.
想推高安心出行應用程式下載數字,唔使搞乜嘢使用送現金券或者商場積分咁揼本?搵嚟內地互聯網龍頭騰訊仲有香港媒體龍頭TVB就搞掂.你睇下佢哋聯合騰訊旗下虛擬銀行富融銀行,一齊搞《睇電視 逗利是 融易過肥年活動》幾成功就知啦.明明We Chat需要綁定使用者手提電話號碼,《蘋果日報》亦都用行動證明今次呢個逗利是活動首先要驗證咗電話號碼先至有得抽利是,但係竟然都有好多個隱藏號碼例如999字頭同埋666字頭號碼抽中利是,成功突破盲腸呀!
係囉,等我哋睇返抽利是嘅四部曲先.首先就係要使用需要綁定用戶手機號碼嘅We Chat掃描QR code,然之後去到拆利是環節觀眾會透過SMS收到利是金額,答中問題之後,喺四輪遊戲完結會得到最高金額利是,然後利是金額會存入富融銀行戶口,相關戶口當然要客戶電話號碼啦!但係兩大媒體龍頭今次突破盲腸,就連通訊局預留嘅緊急服務號碼,仲有警方緊急求助熱線,都衝埋出嚟玩抽利是活動.好彩今次玩抽利是唔係7月21號啫,如果唔係唔通999報案中心有人掛住抽利市所以唔理市民畀白衣人圍毆?不過點講都好,呢個活動係成功嘅,成功令唔存在嘅電話號碼一齊出嚟玩呢個活動搞旺個場.
所以如果政府想搞旺安心出行應用程式,第一件事梗係同兩大龍頭一齊合作啦!派利是派到新十五都仲得,張建宗同陳肇始兩個應該快快手手搵TVB同埋騰訊,仲有富融銀行搞番個安心出行抽利是有獎遊戲,仲要記得搵埋黃龍德會計師事務所監察遊戲過程同埋核實結果.簡單嚟講市民,只需要用安心出行應用程式,出入餐廳同埋其他指定場所掃描QR code,然後仲要下載埋微信同埋登記做富融銀行用戶,咁樣就有機會抽到大利是㗎喇!大利是係乜嘢,你叫陳茂波畀錢又得,或者叫陳肇始保證你有得打冇第三期臨床數據嘅國藥疫苗又得,再唔係叫埋班愛國愛港人士送張撐警電影《時代》換票證畀你都冇所謂.根據TVB抽利是活動嘅經驗,安心出行應用程式咁搞法,唔使一個禮拜唔好話七百萬人下載,七千萬人甚至七億人又有幾困難?到時又要勞煩張建宗幫大家分析下,下載人數係一個咩指標啦!
安心出行應用程式做得最錯嘅就係搵機電工程署前署長走去搞.計我話,成個特區政府最適合推廣相關程式嘅梗係宇宙無敵鄧炳強啦!佢同娛樂圈關係咁好,搵埋TVB新高層曾志偉幫手宣傳搞番個《安心出行抽利是融易過肥年活動》,想下載人數1日升數百萬當係碎銀呀!當然呢一刻唔好忘記咗其中一份禮物可以係加太賀日式和風料理送出花之戀壽司總值一百五十萬.如果夠膽咁樣搞,隨時外星人都下載埋安心出行應用程式,想跑數冇難度!


text:
商務及經濟發展局局長奶共華邱騰華為咗上位,決心清算香港電台.冇計啦,香港電台擁有721同埋831兩件事件嘅真相,亦即係揸住香港政府同埋警隊嘅春袋,難怪奶共華同林鄭月娥咁緊張.特區政府今日(19日)發表港台管治及管理檢討報告,批評編輯管理制度缺失,問責意識薄弱,人力資源重疊,一句講曬就係唔妥你香港電台.所以同一日廣播處長梁家榮被提前解約,民政事務局副秘書長李百全將於3月1日接任. 冇幾耐之前,利君雅嘅合約亦都不斷被玩,你話有冇政治原因呢?不過今次奶共華出嘅招實在太低莊,計我話要玩就不如玩大佢,反正你哋都係想香港電台壽終正寢嘅啫!
香港電台嘅死罪就係報道真相.如果香港電台表示721事件同埋831事件香港警方表現英勇,相信梁家榮今日已經升職,可以取代淨係識擦鞋嘅奶共華.作為傳媒人,報道真相就係佢哋嘅天職,不過總有人係例外.例如曾經違反國安法,所以立場180度轉變,由當初係肥佬黎得力助手搖身一變成為第一文妓;另一個可能性當然就係衰十一.簡單嚟講就係畀人揸住春袋.所以當日香港電台做咗作為傳媒人嘅天職,跟住就瘋狂被奶共華清算,就算梁家榮都最後頂唔住,需要黯然下台.
奶共華去搵民政事務局副秘書長代替梁家榮,當然有一大堆所謂嘅理由或者藉口.不過咁樣做實在配合唔到總加速師嘅速度同效率.奶共華,等我教你啦!其實早兩日已經有最強人手可以接替,點解你咁蠢拉一個公務員落水呢?頭號親共傳媒TVB成功邀請曾志偉同王祖藍加盟擔任高層,余詠珊即刻被貶,何哲圖亦都同梁家榮同一下場.其實TVB已經幫奶共華幫到出面,但係奶共華實在太蠢,竟然上家不斷出沖都唔上牌,真係神仙都難救.
搵個公務員去做廣播處長,肯定畀人鬧到飛街,因為李百全點睇都唔似有相關經驗.余詠珊同何哲圖就唔同啦,兩個都喺頭號親共媒體擔任高層,份CV贏李百全幾千條街.齊齊空降香港電台做話事人,唔單止可以塞住香港電台班公務員把口,更加可以搵佢哋兩個擔任政治任務.新聞部可以高薪挖角邀請袁志偉掌管;至於香港電台嘅劇集方面肯定唔使驚會有王宗堯演出獅子山下系列,以後交畀余詠珊打骰搵埋嗰班有線幫演出咪得囉,你唔係驚洪永城同黃翠如會違反國安法呀嘛!至於何哲圖就可以負責十大中文金曲頒獎典禮,將十大中文金曲頒獎典禮變成星夢幫嘅春茗,以後香港電台喺佢哋兩個嘅管治之下只會有愛國愛港藝人參演所有節目,音樂節目日以繼夜夜以繼日播星夢幫唱嘅歌,保證唔使一年港台即時畀你玩到殘,就算你唔再搞佢佢都會自然死亡.


text:
第三期臨床數據完成咗都仲未成功喺醫學期刊刊登嘅國產科興疫苗終於強勢抵達香港啦!衛生署衞生防護中心轄下疫苗可預防疾病科學委員會和新發現及動物傳染病科學委員會舉行聯席會議後,認為科興疫苗適合60歲或以上長者接種,稱科興第一,二期數據已證明,疫苗安全,能誘發免疫力.疫苗可預防疾病科學委員會主席劉宇隆稱60歲或以上嘅人,應該可以打.呢隻叫大家感激流涕嘅國產疫苗,60歲以上人士嘅效果可以用神奇,頂級超卓來形容,因為95%可信區間下限竟然係負數,即係話理論上打咗隻疫苗分分鐘仲衰過唔打.睇到呢個數據,你係咪覺得好興奮呢?究竟呢個計劃係疫苗接種計劃,定係人類補完計劃呢?
科興疫苗得唔得,唔係靠估,亦都唔係靠愛架,而係靠數據,完成咗研究都唔夠膽投稿去國際醫學期刊,原因係啲乜,你懂的.政府專家顧問,港大醫學院院長梁卓偉表示,兩劑科興疫苗相隔28天接種有效率是六成多,若計及誤差,所謂95%可信值的上下限,下限過不到世衛指明的30%.連政府自己人嘅梁卓偉提及疫苗整體成效都講到咁,60歲以上人士你仲夠唔夠膽打科興疫苗呢?
科興隻疫苗假假哋喺第三期臨床研究都搵咗四百幾人參加,偏偏研究結果真心估你唔到.但係香港疫苗專家委員會成員竟然話60歲以上人士應該可以打.係嘅,大部分60歲以上人士都唔識得睇乜嘢叫做95%可信值,大部分都係睇完電視新聞人云亦云,有幾多人會真心撳入去科興疫苗嘅初步數據,睇清楚每一字每一句呢?平民百姓唔識英文唔識科學唔出奇,但係就算專家個個都好似財演一樣,有人畀壓力話無論如何國產疫苗都要進入香港,見到科興提供嘅數字如此恐怖,竟然仲夠膽話「60歲或以上嘅人,應該可以打.」講呢番說話嘅所謂專家,有幾多個係憑良心講出相關說話,有幾多個擘大眼講大話?
科學嘅嘢好簡單,就係有圖有真相.你能夠將研究結果畫成一幅可以令人信服嘅圖,其他人咪相信你囉!如果搵咗四百幾人做研究,結果研究做出嚟嘅95%可信區間闊到令人難以置信,你仲夠膽叫班老人家接種疫苗,唔通你真係相信祖國所有嘢都係美好,所以信政府唔怕,呼籲班長者唔需要相信科學,繼續接種科興疫苗?
喺呢一刻,我突然諗起2016年嘅天水圍林太.林太對於專家嘅見解果然係好有見地. 所謂嘅專家去到關鍵時候,竟然唔相信科學,要大家憑感覺接種科興疫苗.咁不如各位專家建議大家睇龍珠抗疫好過啦!反正兩者都完全唔科學,睇龍珠至少唔會有副作用,而且李居明都算係玄學專家.究竟今次嘅疫苗接種計劃最後會唔會變成人類補完計劃,香港因此平均年齡大減,我真係冇眼睇.一隻疫苗得定唔得,專家都唔相信科學, 咁香港市民可以點做去到最後可能都係回歸基本步,年初一裝頭炷香,年初三去車公廟轉下風車實際啲,至少無傷大雅,唔會做完之後瓜咗.


text:
好似射12碼一樣有一半機會中同一半機會唔中嘅國產科興疫苗終於來到香港啦!周一(22日)仲有一班高官同埋立法會議員齊齊排隊接種添!大家見到血汗錢用咗嚟買呢隻60歲以上長者用完之後可能更大機會中招嘅疫苗,係咪好似盧寵茂一樣覺得咁興奮呢?不過,作為一個宣傳科興疫苗嘅活動,今次認真搞得好差.只要大家留心整個活動,就可以見到有幾多個地方失禮,公關公司或者負責嘅政府相關部門係有幾抵打.
首先,咁多位高官入面竟然有三個冇到.陳茂波話忙於處理財政預算案;黃錦星話要出席立法會環境事務委員會會議,雖然立法會議員好多都去咗打針;至於奶共華就話自己有其他公務 .行政會議成員入面,查史美倫一樣話配合唔到時間缺席.而家全世界恥笑緊科興生物連做臨床研究都渣過No Stake醫學生,95% 可信區間唔係闊過西隧,而係闊過成個維港.堂堂一間生產到疫苗嘅生物科技公司,竟然窮到請唔起專業團隊幫手寫研究報告同埋計數.其實如果想95%可信區間冇咁難睇,讀過少少統計學嘅人話你知有個方法叫bootstrap可以搞得掂.偏偏呢隻同陳笑恥一樣咁值得畀人恥笑嘅疫苗,嚟到香港竟然仲有三位高官同一位行政會議成員夠膽走咗去唔打.你話呢個宣傳方法夠唔夠爆?你話自己好忙咩?拍廣告扮阿茂整餅又唔見你唔得閒; 走去清算港台亦都唔見得要嘥奶共華幾多時間;至於立法會會議,班議員齊齊去咗打針,邊有人同你開會呢?上次 許冠傑演唱會,班官員個個坐定定喺度睇,仲要得閒到影埋相上網打卡.究竟疫苗緊要啲定許冠傑演唱會緊要啲?你話呢?
第二,個亮點就係大家嘅口罩.特區政府攞咗好幾億元生產咗一大堆銅芯抗疫口罩,結果戴住呢個銅芯抗疫口罩原來係入唔到醫院嘅.去到打疫苗呢個要齊齊影相嘅活動,竟然得林鄭月娥一個戴住銅芯抗疫口罩,其他全部戴外科口罩.銅芯抗疫口罩原來得返林鄭月娥自己一個支持,其他議員和官員身體很誠實,再一次證明生產銅芯抗疫口罩係浪費公帑嘅小白象工程.真係多謝曬 .
第三,個亮點就係負責打針嘅嗰一位醫護人員.幫林鄭月娥同其他官員議員打針嘅時候, 竟然冇帶手套, 徒手消毒手臂然後打針.其實喺疫情咁嚴重嘅時候, 就算師奶出街買餸都會帶手套.呢一位醫護人員竟然徒手打針,究竟佢知唔知道佢打針嘅環節係會被鏡頭拍低嘅呢?所謂做戲做全套,就算呢一針唔係疫苗而係鹽水,都唔該好好睇睇戴返對手套,話畀人知你係醫護人員 .
第四,成班官員同議員打完針之後排企影相,完全冇保持適當社交距離,究竟係咪違反咗限聚令,要每人罰5000蚊呢?幾個中學生擺街站要畀人拉,25個官員同議員打完針仲未有疫苗保護就分兩行排開影相,個個企得好近,甚至乎係肩貼肩,唔通呢班議員同官員曲線話畀大家聽社交距離措施係冇用,所以打完第一針未有任何保護,就可以排排企影相交叉感染?大家仲記唔記得疫苗顧問專家委員會當日影相係保持社交距離嘅呢?
一個用嚟宣傳科興疫苗既活動,竟然錯漏百出,求求其其都搵到四個亮點.究竟有幾多人睇完直播之後,仲會相信呢一隻疫苗呢?為咗幫科興生物散貨,已經有人不斷畀壓力疫苗顧問專家委員會,睇完嗰一份得啖笑嘅科興生物第三期臨床數據,就即刻安排航空公司拿拿淋送批疫苗到香港,好似驚如果批疫苗未能成功甩手就會變成蟹貨咁濟.好心你哋啦,公關都做得咁差,點樣𧥺到返香港人打針呀?


text:
全國政協副主席,國務院港澳辦主任夏寶龍提出咗愛國者治港方針之後,政制及內地事務局局長曾國衛即刻宣佈《2021年公職(參選及任職)(雜項修訂)條例草案》,列出正負面清單, 定義效忠特區擁護基本法.曾國衛被問到是否意味需要愛國愛黨,曾國衛表示紅線是絕不能允許作出損害中國共產黨帶領的社會主義制度的行為,因此不可以聲稱愛國,但不愛或不尊重共產黨的領導.但係愛國係咪等於要愛共產黨?呢一條並唔係一百萬嘅問題,而係一條好簡單嘅愛國問題.如果真係愛國的話,點會連咁簡單嘅邏輯都唔認識呢?
曾國衛今日嘅所作所為,其實完全冇驚喜可言.就算消息指出熱血公民鄭松泰隨時可以留低,一樣都係預期之內.取消四個議員資格,佢哋想做咗好耐啦!問題係未搵到藉口啫!今日DQ 4個,聽日就會DQ 更多,因為不論係中共定係港共政權,一樣其實都係盧永雄口中嘅政治巨嬰,永遠都係公就我贏,字就你輸.一句到尾,唔輸得.邊個贏咗佢就發脾四,好似細路仔玩泥沙一樣,話呢一舖唔算數,要重新嚟過,直到佢哋自己人贏曬為止嘅政治巨嬰行為囉!所以今屆區議會其他民主派議員隨時因為政權唔輸得,一個又一個被取消資格,未來嘅各級選舉一定會被改到自己人贏曬為止.明明建制派做咗咁多年都得不到民心係建制派嘅錯,偏偏政權唔係咁諗,係都要好似細路仔玩泥沙一樣,一日到黑搬龍門,搬到自己滿意為止.以後不如索性取消選舉好過啦,冇選舉就冇輸贏,打和super!
至於曾國衛嘅言論完美示範國民教育嘅重要性.政府官員一日到黑都話要加強國民教育,因為國民教育不足令到年輕人唔愛國喎.但係講到自己好愛國,自己嘅中國歷史水平真係得啖笑.而家就等比起曾國衞更加愛國嘅筆者教返曾國衞中國近代史啦!
中華人民共和國現時實行中國共產黨領導的多黨合作和政治協商制度,雖然人人都知實際上係一黨專政,但係根據相關政治協商制度,除咗執政黨中國共產黨外,中國有八個民主黨派在接受共產黨領導下具有參政黨的地位.亦即係講,中國理論上有九個有資格參政嘅政黨,所以愛國唔代表一定要愛共產黨,你仲有八個民主黨派可以揀㗎!呢八個民主黨派包括中國國民黨革命委員會,中國民主同盟,中國民主建國會,中國民主促進會,中國農工民主黨,中國致公黨,九三學社同埋台灣 民主自治同盟.呢啲政黨喺全國人大擁有11至64個席位,至於全國人大常委席位就由兩個至八個不等.一句到尾,愛國不等於愛黨,因為理論上中國仲有八個參政黨.就算實際上佢哋係共產黨B隊或者係傀儡政黨,但係理論上你有得揀呢一班政治花瓶.因為就算喺毛澤東年代都知道一黨專政唔可以做得太明顯,所以都要搵一班嘍囉出嚟扮下民主政黨,搞下政治協商制度.所以如果今時今日有人話愛國等同愛黨,就足以顯得出相關人士對於偉大祖國嘅認識有幾膚淺.
個個都講愛國,唔通個個都知乜嘢叫做愛國咩!係咪一定要等同愛黨,喺毛澤東年代已經否定咗.只可惜香港充斥著一大班低質愛國者,連中國歷史,尤其係同共產黨關係密切嘅近代史都未讀好就喺度發噏瘋,真係失禮死人.曾國衞話畀你聽乜嘢叫做又唔做嘢又唔讀書,好心你啦成日叫人愛國,自己連中國共產黨歷史都未讀得熟就亂咁吹水,真係笑大人個口呀!


text:
香港終於成功研發一個可以幫武漢肺炎疫情清零的應用程式,就係安心出行啦.安心出行應用程式唔單止保證可以幫疫情達到清零效果,更加威出國際,絕對係香港人嘅驕傲.
安心出行應用程式梗係巴閉啦!唔單止香港人會下載來用,就連非洲同埋你可能連名都未聽過嘅島國人民都一樣去下載.「安心出行」在「健康與健身」類應用排名第一的地方包括:安提瓜和巴布達,百慕大,巴哈馬,伯利茲,佛得角,斐濟,密克羅尼西亞,幾內亞比紹,冰島,開曼群島,尼日爾,巴布亞新幾內亞,所羅門群島,特克斯和凱科斯群島,英屬處女群島.以上嘅國家及地區有幾多個知佢哋喺邊,又聽過佢哋個名嘅呢?創科局局長薜永恆話香港係國際大都會,所以唔排除移居當地嘅香港人提早下載相關應用程式,等返到香港可以使用.但係有幾多香港人移民呢啲地方,真係要問鍾景輝知唔知道,話曬鍾景輝曾經拍過尋找他鄉的故事.但係呢啲地方全部畀香港封咗關,就算想返嚟香港都要隔離21日,究竟有乜嘢驅使呢班唔知存唔存在喺地球上面嘅已經移居非洲嘅香港人,提早21日以上下載相關應用程式呢?唔通非洲嘅5G網絡仲發達過香港,所以下載速度更快,等唔切我21日時間要一早下載定?
究竟呢個應用程式點樣可以幫香港疫情達到清零嘅效果呢?睇睇呢單新聞你就會明㗎喇.尖沙咀 K11 Musea 食店「名潮食館」出現大爆發感染,至今已有超過40宗感染,包括食客和員工.話說有一位人士曾經喺2月18號到訪呢間食店,更加用咗安心出行應用程式登記.點知九日之後,仲未收到任何來自應用程式嘅風險通知.
副政府資訊科技總監黃志光出席疫情記者會時強調安心出行運作正常,表示衛生防護中心已經將出行紀錄廣播咗,理論上所有安心出行用戶都會收到,就算與確診者同處一場所的時間只係一分鐘重疊時間,都會收到相關風險通知.其實呢個應用程式最大功能當然就係幫疫情清零.只要冇廣播就代表大家冇風險,情況就好似內地曾經將無症狀感染者不納入確診人士名單一樣.一句到尾,收唔到通知即係表示冇風險,所以唔需要檢測,唔驗就唔會有確診,只要呢個循環一路滾落去,相信疫情要清零冇難度.安心出行應用程式有幾有效,一單名潮食館大爆發就成功顯示出嚟.呢個策略叫做維穩,唔通大家連咁簡單嘅哲學都唔識?
香港成日都畀人話冇創科,其實呢個講法一啲都唔公平.香港嘅創科並唔係研發一部電動車或者一部智能電話,係一個維穩工具.一個應用程式可以收取你嘅出行紀錄,同時選擇性發布信息,等大家以為自己好安全,唔使接受檢測,咁樣無症狀感染人士就唔會被發現,最後政府公佈嘅感染數字就可以不斷創新低.只要創科局繼續有薛永 恆嘅領導,相信香港成為亞洲區維穩科技研發中心指日可待.


text:
傳說中嘅立法會和特首選舉改革終於有眉目啦.中央打算增加選舉委員會人數到一千五百人,踢走全部區議會代表,而且立法會議席亦都增加到90席.大家係咪覺得好民主呢?唔好傻啦,呢個改革就好似太陽能電筒,一樣有L用咩.既然你咁唔想香港有民主,不如索性宣佈取消所有選舉就好,等香港政府出現財政赤字嘅時候可以節省開支費,取消選舉事務處呢個多餘嘅政府部門.
當日為咗收番香港,當年嘅中共開了一張又一張空頭支票,表示會達到雙普選.點知每次香港人問幾時有普選,中共就好似債仔一樣,0708年雙普選(1990年代香港三大政黨成立時,民主黨,自由黨和民建聯均支持2007,2008年雙普選;2004年民建聯蔡素玉表示民建聯支持07/08雙普選.),變咗2012雙普選(民建聯於2005年5月提出,在2005年獲得大部份立法會議員支持;三部曲變做五部曲然後又攞一個假普選方案hea住你,你唔要就索性連利息都唔還畀你,龍門當然係任佢擺.當日民主黨可以入中聯辦密室談判,而家民主黨前立法會議員都畀人拉曬,黃碧雲都竟然被控告顛覆國家政權罪,你話死未?其實你唔想畀香港人有民主你咪出聲囉,其實大家都預咗你會點做啦,塊面都已經搲爛咗,無謂再做冇多餘嘅小動作.就算選舉委員會有十萬人都冇用,反正呢十萬人都冇民意授權,一句到尾「球證,旁證,足協,足總,足委,全部都係我嘅人,你點同我打呀?」.你以為十萬個自己人選一個特首就好有認受性咩?咁樣北韓應該比美國有更多民主啦.同樣地,立法會多20件忠誠的廢物只等同浪費更多公帑養垃圾,你搵馮檢基,湯家驊,狄志遠出嚟做忠誠反對派,你估仲有冇人會含淚投票?我寧願留番時間瞓多陣好過同你排隊投票給一班忠誠的垃圾.
其實發明太陽能電筒選舉制度嘅人,不如你慳番啖氣,做一啲對人類有裨益嘅事好過啦.就算你搞一個三不像嘅選舉制度出嚟同我講唔投票係我損失,我都唔會同你含淚投馮檢基;紫荊黨定民建聯係執政黨關我乜事,反正你都決定咗選舉結果,做乜要浪費我時間去投票啫?


text:
基本法委員會副主任譚惠珠近排真係好忙,睇電視見到佢嘅機會分分鐘仲多過要為科興疫苗解畫嘅袁國勇.譚惠珠被問到對於有人質疑方案令香港民主進程倒退時候表示:「香港原本可以喺 2017 年普選,係中央,常委會畀,我哋拎到呢個機會,但畀啲反中亂港的人當時否定,佢哋偷咗我哋2017年普選行政長官的計劃」.譚惠珠,原來你真係蠢,唔係扮㗎!不如等我提提你,回歸以來香港選舉嘅變化啦.
其實香港嘅選舉制度,自從回歸以來都係由中央決定.想當年回歸前,外國勢力,反中亂港分子彭定康改革立法局選舉,將九個功能組別大幅提升民主成份,亦即係所謂嘅新九組.但係由於中央不接受相關安排,所以最後一屆立法局議員冇辦法順利過渡,香港在回歸初期曾經出現過臨時立法會.然後每一屆立法會選舉組成方法都係由中央決定.就以上一屆選舉為例,被取消的五個區議會第二界別議席,還有五個地區直選議席,亦都係中央首肯先至可以設立.
大家仲記唔記得當年嘅中聯辦密室談判呢?2010年5月24日,時任中聯辦副主任李剛與民主黨三名核心成員何俊仁,劉慧卿及張文光會面,提出「改良方案」.冇錯,今時今日被認為唔完善所以需要完善嘅選舉制度,就係中央政府親自落實嘅.咁樣點解11年後,一個自己推出嘅方案要交俾自己完善佢呢?去到呢度,究竟譚惠珠明唔明白自己講緊啲乜?想當年如果香港人接受所謂嘅普選方案,你真係以為香港有普選?今時今日你自己支持要完善嘅方案,亦即係你哋成日話有問題嘅方案,咪就係中央自己提出來嘅方案囉!當訂立方案嘅人可以不斷搬龍門,將當年自己推出嘅方案推倒,你估吓如果當年香港人接受所謂嘅普選方案,然後出現亂局,相關嘅方案仲會唔會可以繼續呢?點解譚惠珠認為2014年嘅普選方案有金剛不壞之身,去到2021年中央都唔會摧毁佢,相反2010年嘅選舉改革方案就可以喺11年後被改到體無完膚呢?唔通譚惠珠想問是2014年同2010年中央領導人有唔同,所以相關選舉制度都唔同,一個可以今日的我打倒昨日的我,另一個就可以永續?莫非自己話愛國愛港嘅譚惠珠想暗示俾我哋聽佢自己歸咗邊,只會支持某一個派系嘅中央領導人?
保安局長李家超發表網誌批評本港現行的選舉制度存在明顯漏洞和缺陷.李家超我想提一提你,其實香港現行嘅選舉制度,係之前中央政府決定㗎.你表示本港現行選舉制度存在明顯漏洞和缺陷,你係咪想講之前嘅中央領導人揸流攤?唔知你想批評鄧小平,江澤民,朱鎔基定係胡錦濤呢?我淨係知道你咁樣講其實係違反緊國安法.作為保安局局長,竟然夠膽鬧中央政府為香港帶來一個有明顯漏洞同缺陷嘅選舉制度,究竟你係咪想作反?呢一刻,李家超之心路人皆知.
人人都知中央嘅嘢一定係美好,而家譚惠珠又鬧,李家超又鬧, 個個都認為中央政府認可嘅特首同埋立法會選舉制度有問題,究竟你想講邊個國家領導人有問題呢?佢哋唔通都違反港區國安法,刻意製造一個存在明顯漏洞和缺陷嘅選舉制度俾香港?我就唔夠膽咁講啦!邊個夠膽批評中央過去20幾年來為香港定立嘅選舉制度先!
譚惠珠你老啦,無謂成日接受訪問辛苦自己.你講呢番說話, 似乎暗示緊你可能還有一啲退化性嘅老人病,所以分析能力低於常人.既然紫荊黨都成立咗,不如將接受訪問呢啲重任交俾後生一代,好過成日講一啲唔合邏輯嘅說話,比大家笑啦!


text:
1cf3
I dunno
because tittez
Would love to know.
Because they can.
Gravity
are you complaining?
Too much titty jiggle for ya' son?
Because sex sells
失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗失敗[...]
They always did. The 60 fps fucks with the physics tho
IMPROVED MECHANICS
Is this nigga serious?
Because breasts should always jump.
They're the meat in the Jill Sandwich.
dunno. fizz-x?


text:
對於觀塘果個五千萬嘅音樂噴泉,其實一直都好想寫又一直都唔知可以點寫.因為最主要原因係我同任何人一講「觀塘區議會會用五千萬起個音樂噴泉」,佢哋嘅反應都係「唔係呀嘛,起嚟做乜?」我諗大家唔太需要我寫一篇民情報告去話俾大家聽點解唔需要音樂噴泉,但網上又的而且確欠缺資料去寫偽技術文(我都算半個業界人士㗎,我公司嘅噴水池同玩水區我都有份管理,雖然只係音樂燈光果part),所以我一直都係forward 其他人嘅文就算.
不過最近睇到啟德海濱發展專責小組原來有份會議紀錄係包括咗「觀塘區社區重點項目:觀塘海濱音樂噴泉」,而且仲請咗民政事務總署同建築署做一個簡報,咁我聽咗佢果個長達49分32秒嘅會議錄音之後又想同大家分享吓,叫做等多啲人明白依家個音樂噴泉究竟搞成點.
海濱公園係邊我諗大部份觀塘人都相當清楚,唔知就麻煩大家自己google 一下.我幾鍾意建築署果位小姐對海濱公園音樂噴泉位置嘅描述:「咁會見到呢..其實呢個地方呢..um..都會有地鐵站去到,咁亦都幾方便果啲行人去到公園嘅範圍嘅.」
方唔方便呢,就真係見仁見智,叫做有條平路唔洗攀山涉水,但一定要唔少於十五分鐘嘅步行時間,穿過工業區先去到.將阿小姐嘅講法重新演繹一次就係「叫做搭地鐵之後行就會去到囉」.大家可能覺得我講呢十五分鐘路程係無的放矢,果十幾分鐘路程就嘈嘈嘈,正一廢青!但實際上觀塘人去呢個公園嘅次數真係唔多,因為佢同觀塘原本個生活圈實在太遠.「我屋企行去地鐵站都要十五分鐘啦,仲要行多十五分鐘去你個死人公園?!」就正正係真實寫照.
好啦,講返個噴泉,或者我係一直都「悔辱」咗佢,因為佢個真名係叫3D 音樂噴泉.雖然我反而想睇吓一個唔係3D 嘅音樂噴泉究竟係點,不過物理嘅嘢,我識條鐵咩.又根據建築署姐姐嘅講法,呢個係音樂燈光水霧效果配 16fa 嘅噴泉,有啲水柱射嚟射去,有啲燈呀projector 呀照嚟照去.
詳情請參考輔圖.
「umm.. 同普通嘅音樂噴泉一樣咁吸引」
我其實幾同意某位啟德海濱發展專責小組委員嘅講法,呢個係十年十五年前嘅設計,為起噴泉而起噴泉.近十年嘅新噴泉,包括星加坡,拉斯維加斯,美國迪士尼等等地方,佢哋嘅噴泉全部都有個主題,tell a story(講英文好似有說服力啲).我自己就覺得呢個係品味嘅問題.我舉個例出嚟大家就會好明白 - 幻彩詠香江.究竟你座中銀閃吓閃下係乜意思呢?究竟你啲商場著燈熄燈,啲laser 射嚟射去又做乜鬼呢?今時今日你唔好同我講你啲水射嚟射去好高科技好勁,音樂噴泉表演個重點唔係音樂唔係噴泉,而係個表演.點樣去配合科技去整合成件事先係一個合資格嘅"SHOW".講真你科技又唔係新,錢又唔係多,境又唔係特別靚,週邊配套又唔係好,你唔俾少少heart 去設計一個吸引到人嘅show,我都唔知你想點.
而呢個簡報或者暫時任何公開嘅資料俾我嘅感覺呢?
sorry 喎我完全feel 唔到佢嘅passion 囉.
我唔知係咪佢哋都知衰定係點,佢喺個簡報入面唔只一次講到話budget 所限做唔到太多.我都算半個業界人士都估到做到嘅嘢大約都係差唔多,都唔算係呃錢㗎啦.咁無咁大個頭,又何必戴咁大頂帽呢?一個噴泉要起幾多錢,我諗唔洗業界人士,淨係維基都可以答到你.阿潘議員(即係有個觀塘噴泉夢果位)喺佢自己個個人網頁俾咗三段噴泉嘅youtube 俾大家demonstrate一下佢果個觀塘夢.我哋即管維基百科一下:
一個係星加坡嘅Songs of the Sea,二零零七年落成造價三千萬美金.
一個係Las Vegas Fountains of Bellagio,一九九八年落成造價四千萬美金.
一個杜拜The Dubai Fountain,呢個威啦,二零零八年落成造價二億美金.
所以發夢呢家嘢啦喎,我都有個民主夢,不如一齊發呀?
不過阿啟德海濱發展專責小組委員都俾咗個好好嘅建議,佢話不如考慮吓用多啲五感,例如係觸感或者嗅覺.提議係好,但佢無睇清楚題目,呢個係3D 音樂噴泉,唔係4D 音樂噴泉.一早講到明3D 音樂噴泉就係話咗俾你聽咪洗旨意諗學果啲4D 5D 影院加埋哂啲煙呀,水呀,氣味呀,波波effect咁.
而講到點解會有呢個噴泉嘅概念嘅時候,區議會果位人兄(原諒我真係唔知佢係乜水)個解釋係咁:話說一開始諗呢一億可以點用嘅時候,四十個區議員就各自落區問吓啲街坊意見,問吓佢哋有乜期望.咁做哂問卷之後,就收咗十六個建議,所以係由下而上(佢係不斷強調,講咗四五次呢個term),非常民主咁話.
咁我唔知啲街坊係咪真係咁啱得咁橋同阿潘議員有同一個觀塘夢,定係潘議員本身就係果個街坊啦.總知最後潘街坊嘅觀塘夢就係咁由下而上去咗區議會,最後就成為咗觀塘區嘅重點項目.如果覺得我有屈佢嘅,就請自己聽返會議錄音同潘議員嘅觀塘夢訪問,樣樣係網上都可以搵到,我俾埋link 你又點話.
而佢有個講法都幾有趣.呢個project 係起動九龍東嘅第一部份,當中呢就要睇吓市民嘅反應再去決定第二三四五部份點走.佢用個terms 係"摸著石頭過河".我唔知依家條河係咪真係咁難過,定係家陣嘅石頭真係要咁貴.我自己就唔係幾接受到一舊五千萬嘅石頭.唔知大家點睇呢?
咁起個噴水池究竟係俾咩人用呢?區議會果條友就話係本區嘅低下階層,可以有新嘅公用設施俾佢哋.但同時呢,呢個又係一個新嘅景點.係現今市民嘅公共空間愈嚟愈細嘅情況之下,區議會竟然諗到一雞兩味,一個地方既俾到普通市民生活,同時又係旅遊景點,而兩樣係可以和平共存互不干涉嘅,實在係蒼生之福.
你可以想像就係當你同你老婆同你仔仔係屋企食完晚飯之後,決定同佢哋花來回一個鐘行過去觀塘噴水池散步.當然你知道噴水池附近係無商店無餐廳無便利店,所以你已經好醒目一早帶定水呀生果呀咁樣.去到當你諗住駐足觀賞呢個一年以嚟都係千篇一律嘅噴水池嘅時候,有一大班國內旅行團團友行過,又影相又拖喼又吵吵鬧鬧.不過當然一年以嚟你哋都見慣不怪,完全打擊唔到你個仔玩水嘅興致.就係你個仔仔衝咗去個玩水區諗住濕身盡興嘅時候,你見到個強國大媽係度洗腳!咁喺呢個時刻... 你叫唔叫住個仔好呢?
文:陳澤滔


text:
之前呢我地就做左過『問問區議員對音樂噴泉既回應』詳情如上圖.
由唔係好知區議會點解有呢個決定,到問問吓,越問越想問吓自己,究竟點解香港會出現咗咁畸形嘅議會,點解一個so-called 有公民提名一人一票符合國際標準真普選嘅區議會會搞成咁?究竟呢個係議員定係市民嘅問題?(唔得閒直接睇24)
喺呢個打電話問議員嘅行動入面,我重新認識咗我哋觀塘嘅區議員.有少少評價,我希望可以好中肯咁表達到我對佢哋嘅意見.
1. 我從來無諗過會俾區議員cut 線.喺觀塘區議會內,原來唔只一個會咁做.世界級嘅區議員有兩個,一個叫劉定安,另一個叫施能熊.
2. 有一部份議員嘅聯絡方法非常落伍,根本就存心唔想市民搵到佢.得個辦事處電話而又永遠唔喺辦事處,come on,依家2015年啦,俾個手提電話號碼都得啩.議員太多不能盡錄,各位可以上區議會網頁睇吓佢哋提供嘅聯絡方法.
3. 不過有班一打就搵到嘅就要讚(其實唔係基本咩?),包括蔡澤鴻,馬軼超,顏汶羽,何啟明,謝淑珍,黃啟明,姚柏良,馮錦源同葉興國.
4. 特別想講係陳俊傑,雖然係打唔通,但佢即時send 咗個mms 俾我話佢開埋會,之後亦都有覆,真心唔錯.其實只係㩒一個掣,一個電話function,但就係做同唔做嘅問題.不過之後感覺就唔係幾好,因為陳俊傑佢答得好差之餘,仲話有電話入收咗我線.
5. 除咗陳俊傑嘅借電話遁,同場加映溤美雲嘅借case遁;柯創盛嘅借揸車遁;徐海山嘅借朋友遁;陳耀雄嘅借開會遁;蘇麗珍嘅借活動遁.遁之前佢哋都應承會打返俾我哋,但到今日都未覆,可能仲忙緊.
6. 我唔評論潘進源係咪吹水,但佢有句我係非常同意嘅 - 「無論你住藍田又好,住沙田都好,你打得嚟,我就要盡力答你嘅問題.」有啲議員只識推嚟推去.你喺區議會有票㗎,可以答 1641 知嘅咩.表表者係委任果批,林峰同林亨利.姚百良我唔知幸災樂禍定點,佢都推咗俾潘進源.
7. 潘進源講嘅九成支持係因為民建聯聲稱做過一個一千人回應嘅問卷,問卷嘅問題係問觀塘應唔應該發展旅遊業,觀塘海濱公園應唔應該加設施,之後無限引申去九成市民支持起噴泉.
8. 陳振彬比較特別,因為佢唔喺香港,所以只係打咗一次,希望大家留意.Anyway其實我都好怕同佢傾,驚佢傾傾吓會叫我收聲.
9. 另一個唔喺香港嘅係葉興國,長途只係講咗兩句,所以問得唔夠詳細請見諒.
10. 黃啟明要幫佢澄清一下,因為佢果區同音樂噴泉算近,所以佢嘅態度唔太堅決係可以理解.
11. 有幾個係可以好詳細講到俾我聽來龍去脈,蘇冠聰講佢提議過關於醫療嘅方案,蔡澤鴻講之前海上噴泉方案係點,何啟明講目標群眾,陳汶堅講埋隔離區,都係我比較深印象嘅.
12. 至於負面嘅,有黎樹濠,馬軼超同陳俊傑.黎樹濠真心廢,叫佢答一句支唔支持都唔敢,問佢做過乜又話要睇開會紀錄,根本唔知自己做緊乜;馬軼超實在太懶,而且不以為恥,又答得甩甩咳咳.佢話架lift 佢有份倡議,但之後跟進嘅會議完全唔出現,其實根本係韜人哋光;陳俊傑淨係識話「我唔覺得」,我話遠佢又話「我唔覺得遠喎」,我話幫唔到民生佢又話「我唔覺得幫唔到民生喎」,毫無理據支持.
13. 何啟明嘅態度以區議員嚟講係唔合格.不論打嚟嘅係學生又好,居民又好,甚至係唔關事都好,解答諮詢都係你嘅職責.居民唔係你嘅員工,唔係你嘅子民,我哋只係同你唔同意見唧,你就一句「我好唔滿意你嘅態度」,咁呢個又係乜嘢嘅態度?
14. 都讚吓馬軼超,佢問點解唔叫旅發局搞,我係贊成嘅.
15. 大部份嘅議員都講咗句幾令人失望嘅說話,就係街坊唔關心呢啲嘢.我都企過街站,無人理嘅感覺係幾慘嘅.但我個人感覺啦,個個都怨得,就係區議員唔怨得.因為你果份人工,就係要你做呢樣嘢嘅.你同市民溝通唔到,問唔到佢哋意見,係你嘅失職,唔好委過於人.而最終市民企出嚟反對,就更加唔好話「做乜唔一早講」.係你諮詢不足,唔好怪落我哋度.
16. 而五千萬起音樂噴泉,街坊其實係關心嘅.
17. 有啲俾手提嘅都搵唔到,我都唔知想點.洪錦鉉係要強烈譴責嘅,佢俾嘅電話號碼有三個,但個個都無人聽嘅;徐海山個電話通咗一次就唔再通,唔知係咪block咗我;譚肇卓同鄧咏駿都係打手機都搵唔到.
18. 區議會秘書處都無人聽.點解我會打去秘書處呢?因為謝淑珍話佢唔喺個重點計劃小組入面,但我喺個開會list 係見到佢個名,長期缺席,我唔知邊個出錯,總知個感覺就係非常兒戲.
19. 張順華死都唔講支唔支持,仲要人去佢辦事處傾,我唔知佢係想服務街坊定麻煩街坊.
20. 我要強調,麥富寧係真實對白.
21. 有啲聽錄音會有趣啲,我就唔講啦.有機會會放俾大家聽.
22. 我都驚俾人搞,希望觀塘區議員如果唔覺意睇到嘅,會認認真真諗吓我呢個觀塘居民講嘅嘢,而唔係尋仇.
23. 我希望做到以事論事,唔好同我講點解讚某某政黨,連民建聯都讚.對唔住,我講嘅唔係立場,而係態度.
24. 如果大家都有耐性睇到呢度嘅,我希望大家都有耐性睇埋個總結.我加入呢個組織嘅最大目的,就係反音樂噴泉.因為我發覺觀塘已經紅到再無組織會再為市民發聲,我唔做,原來就已經無人會做.
我唔知大家對社區嘅感覺係點,對觀塘嘅感情係點,但我唔想呢個地方變得騎騎呢呢,更加唔想見到一邊喺度起噴泉,另一邊見到啲貧窮戶仲係每月三四千蚊過日子.我唔知自己可以做幾多,更加唔敢諗可以改變世界.但我相信,要改變世界,先要改變自己.唔好再等人救,唔好再等其他人做,我哋都可以為我哋嘅社區貢獻更多.加入我哋,大家一齊為自己嘅社區而努力,一齊為自己相信嘅價值而爭取,我哋值得一個更好嘅世界.
文:陳澤滔


text:
昨日有多場青年聯賽舉行,喺粉嶺遊樂場就有兩場U16精英碟D組比賽,頭場由九龍木球會對西貢,顧名思義,九龍木球會係一個推廣木球運動嘅組織,但今日發展至有足球隊嘅地步,隊中球員大部分都係洋青及印巴青年,而西貢U16即係西貢區體育會搞嘅青年隊,以華人為主.木球會U16喺今年青年界比賽未嘗一敗,實力唔錯,所以一開波已經壓住西貢黎打,論技術,木球會比較好,組織雖然唔太流暢,但勝在贏身型及體力,好多時埋身搶搏期間,西貢球員都係處於下風,雖然只係U16嘅比賽,但唔少木球會球員甚至比我高,我由中三後就停止長高,至今都係得果一米七四,睇到呢到見到有架九巴喺出面馬路駛緊過黎,真係有啲衝動想衝出馬路,不過當然只係鳩想吓啫.說回比賽,西貢今場自知實力處下風,所以以守為主,一有反擊機會就大腳斬前在配以前鋒高速優勢去尋求機會,雖然大部分機會都把握唔住,但佢地可以做嘅就係呢樣嘢.上半場,射門次數超過10次嘅木球會領先1比0.下半場木球會依然盡佔上風,而面對木球會前場嘅處處壓迫,西貢防守顯得有點吃力及混亂,有段時間西貢半場都過唔到,後場傳送亦多次被截斷形成對方攻勢,幸好喺最後嘅時刻西貢球員可以力挽狂瀾.不過久守必失,完場前木球會都係入多球,最後木球會2比0小勝西貢.
(青年聯賽有時比丙丁聯賽更為刺激?)
雖然只係一場平平無奇冇關注度嘅青年聯賽,但雙方喺場上爭搶還是比我想像要激烈,我相信答案只有一個,就係大家都想贏,有邊個係希望自己會輸?冇幾多個,所以我有時會覺得,一啲青年聯賽可能比一啲丙丁聯賽喺場面上更為刺激,雖然有啲青年球員 a93 技術上仲有好多進步空間,但係呢班仍在求學中嘅小朋友,個心冇大人咁多束縛及煩惱,佢地可能單純得只希望贏,而踢丙丁聯賽嘅球員,大部分身兼正職,喺要揾食嘅情況底下,丙丁聯賽對佢地而言,可能只係一種工餘娛樂活動,因為仲要揾食,所以就算可以去盡啲亦可能會有啲就住,所以青年聯賽與甲組對下嘅三個級別業餘聯賽,從來都係兩回事,從來都係冇可能比較.
( [谷德昭]你哋咪咁啦,我想食嘢呀![/谷德昭] )
之後將會上演『貝鈞奇打吡』公民東區對九菓,點解叫『貝鈞奇打吡』?因為兩隊主席都係貝鈞奇囉.由於仲有半小時先打,所以就去隔離嘅粉嶺名都揾啲嘢填吓肚,見到肯德基打蛇餅打到就黎到隔咗幾個鋪位嘅麥當勞,真係嚇死我喇,最怕排隊,寧願唔食肯德基啲頹飯去對面麵包店買個頹包好過,點知麵包店都收工,咩吉野家,麥當勞,大家樂我又唔想食,行遠少少有間海皇,行到去又見打蛇餅,[谷德昭]你哋咪咁啦,我想食嘢呀![/谷德昭],粉嶺幾時多咗咁多人架?不過火車站呢一頭又真係冇乜好選擇,好多都係連鎖大集團嘅快餐店,得返間德興茶餐廳,以前有間上海嘢喺呢度又經濟又好食,不過小本經營又點敵得過大財團?如果唔係趕時間我會過去對面粉嶺中心樓下揾嘢食好過,想要食Pizza去芝脆雞囉,呢度啲Pizza又唔算太昂貴又好食過一啲專門店,又可以去大家樂個親戚大眾樂食個家常便飯,不過行得黎都夠鐘,最後我都係乜都冇買走返去粉嶺遊樂場算喇肚餓咪去廁所飲水喉水算囉,見到8點半場中得公民東區球員都知咩事,之後球證吹雞,比賽腰斬,餘下時間變成公民球員與朋友教練嘅練習賽,即係如果我話俾20蚊跟隊都有可能可以踢埋一份.


text:
今週本來諗住暫停『每週盲撐港足大行動』,因為要拜祭先人,不過家人臨時改咗拜朝早,所以又可以去『盲撐』喇!我喺鑚石山拜,拜完最近嘅『盲撐』地點,當然係對面馬路嘅蒲崗村道公園,今日蒲崗村有『四料娛樂』,不過我就只係揀咗丙組聯賽油尖旺 vs 電訊黎睇.
賽前油尖旺以56分排喺丙組第1,暫時拋離第2,3位嘅駿其天旭及淦源7分及10分,計埋今日,丙組仲有5輪比賽,所以油尖旺想升班嘅就一定唔可以錯過餘下嘅比賽(根據油尖旺足球隊Facebook Fans Page所講,油尖旺已為升班作準備).而電訊就以15分排喺13位(尾2),由於今年丙組升2降3,所以電訊現時積極護級,除咗虎門肯定會降班之外,荃灣,消防,安華,九龍城,龍城康體,電訊呢幾支球隊都有機會降班,照情況睇,以安華,九龍城,龍城康體,電訊嘅處境最為危險,極有可能其餘兩個降班名額會屬於呢4隊其中之2隊,尾2嘅電訊要護級,最好就要贏晒餘下5輪比賽,所以我未入場前已預測,呢場丙組聯賽戰況可能會好激烈......
講返正題,油尖旺今日身穿紅衣黑褲,正選球員有陳海彰,戴偉崙等人,射手潘嘉煒不在陣.而電訊,如果我冇睇錯,今場就由黎明鐘做隊長,一開波整體實力較好嘅油尖旺就掌握咗控球權,但電訊以守為主,上半場油尖旺難以衝破銅牆鐵壁,射門機會都唔多,只有一球頭鎚頂中楣.
下半場,油尖旺換入梁烙峰增強攻力,但由於壓得太前,搞到後面好多『空間』,電訊有幾次快速反擊都幾似樣,但係射果腳就差啲喇.
雖然下半場油尖旺射門次數增加一倍,但命中率唔高,有一球中柱及空門頂高,但幾番努力下終於喺尾段打開紀錄,當油尖旺球員喺禁區娥眉月外戴球時,球証指電訊隊長黎明鐘撞跌一名油尖旺球員(睇唔清楚邊 2d6b 個),油尖旺獲得一個罰球機會,此時全場跑上跑落嘅黎明鐘當然立刻投訴:「喂!佢自己碌落地吖!」.但在投訴已經冇用了,認為在無辜都只好接受.呢個罰球由陳海彰處理,結果怒射死角入網,入咗呢球之後我聽到有個球員高興大叫:
「Yeah!咩你老母!」
真係開心到咩老母,而另一邊,電訊球員當然都咩咩聲,只不過咩球証咁解,油尖旺就係咁險勝1比0.
呢場比賽雖然冇咩人關注,而且兩隊嘅球員都唔係職業,但由於各有因由,所以比賽過程都幾激烈,電訊球員更多次倒地受傷,好彩冇變成武鬥場,丙組聯賽又點?一樣可以好睇.但我就認為,油尖旺可以打得更好,佢地今場初段時間好多長傳都失效,後面都係幾多蝦碌,好彩守門員身手有返咁上吓同埋電訊把握力真係一般.


text:
香港球迷對打氣團既存在好兩極化,好矛盾.
一方面,香港既球迷認為打氣團揮旗,企係度吶喊係阻住你睇波,因為你地覺得買左個幾十蚊既飛入左場睇波,你就可以話哂事.但係香港球迷又真係好希望有人打氣,因為佢地都知道一場波冇打氣團,就會難以投入比賽.
歸根咎底,係因為香港球迷並唔識得尊重--打氣文化.
外國舉行既賽事,多數係由打氣團帶領一眾既球迷去唱歌,嗌口號,但係呢啲係外國見慣見熟既場面,係香港就好少見.因為大部份既香港本地波球迷從來唔參與打氣,佢地真係以為入場睇波,就真係只係「睇」場波.
打氣文化,唔係必定會存在係球場,如果冇新血加入,打氣團一樣會意興闌珊,甚至會解散.
舉個例子:
其實球場既打氣文化,就同香港既本土意識一樣.今日你唔幫手發聲,去爭取,去維護,到聽日你想搵人發聲既時候已經太遲,因為已經再冇人可以幫到你.
有啲野,你唔去做,唔去試,唔去爭取,唔去參與既話,慢慢,慢慢,你就會發覺佢消失左架啦.
我明白香港球迷係好怕醜,好慢熱,但係大家都唔好忘記,打氣團既球迷都同大家一樣,只係佢地可以踏出佢地自己既框框,敢企出嚟.
大家如果唔想香港足球既打氣團一個一個咁縮水,消失,下次睇波既時候,不妨同打氣團既人講句:「不如一齊打氣呀!」
我相信,佢地係絕對唔會拒絕你既.只要你肯企出嚟,你就係球隊既第十二人.
一種文化,一種精神,一種關係,有時候就係咁樣建立出嚟.
圖:Facebook,HKFA


text:
今日有一大堆港足比賽上演,早上有青年聯賽精英碟及精英盃,又有學界比賽,下午更有甲乙丙丁組多場聯賽,支持港足嘅球迷十分幸福因為有大把選擇,真係『唔怕冇波睇,只怕你唔睇』.而我呢,上週就睇完足總盃16強(偽大英足總盃),今週就兩場比賽二選一,一場係異地聯賽,印尼超級聯賽大戰,雅加達佩斯查主場對斯里維加亞,另一場就係喺北區運動場舉行嘅香港丙組聯賽淦源對沙龍元老(駒騰),至於甲組聯賽,就應該留待今個月第4週了.
點解會揀呢兩場?就講吓印尼個場先啦,話晒我可能係大中華地區極少數會花時間關注印尼超級聯賽嘅人,因為家族有先人喺當地踢過國際賽,所以我早就對印尼足球充滿好奇,雖然我從來未去過當地入場觀戰,但話晒隔住部電腦用垃圾Livestream睇咗呢個亞洲3線職業聯賽6年有多,又因為咁所以花咗唔少時間去研究佢地嘅風俗,佢地嘅習慣,佢地嘅聯賽制度,透過他人文章,報導,圖片,影片去嘗試了解吓佢地足球文化,嘗試了解吓佢地球迷對足球嘅睇法,呢6年都多風雨不改,見証住佢地成立全新嘅職業聯賽,見証住佢地『鬧雙胞』,見証住港將史上首次登陸當地聯賽,或者係咁或多或少對呢個3線聯賽有啲『感覺』,而且佩斯查對斯里維加亞屬於其中一場印尼足球大戰,理應要睇.
不過,最後我都係選擇咗淦源對沙龍元老,因為,丙組又如何?丙組都係屬於香港足球嘅一份子,身為香港人當然支持香港波啦唔通支持菲律賓波咩,印尼超對我而言只係興趣而已,不幸撞時間嘅,咁印尼超只好樣步(除非自己非常非常非常非常非常想睇).我其實就好似其他港足支持者咁,有啲一樣會睇英超,英超對佢地而言都係興趣,但大部分港足支持者始終將港足擺喺首位,我都係一樣,只不過你睇英超,我就睇印尼超,大家興趣不同而已.另外,雖然丙組聯賽只係業餘聯賽,印尼超級聯賽雖然有好多改善空間但比港甲要『職業』一點,但係對住部電腦同現場睇係兩回事,兩種感覺.佩斯查對斯里維加亞,如果可以嘅等有多啲錢淨在去 7ffa 場啦.
講返正題,我都係住喺北區,揀呢場,除咗估計淦源想升班會去盡,預料比賽應該幾精彩之外,因為近,所以近幾季入場睇波點解我會常選大埔主場呢?除咗呢10年經常喺大埔出現久而久之有啲『感覺』,仲因為北區唔喺甲組咪去睇大埔囉,近我嘛.
今日成12點幾先起身,不過唔緊要,場波15點30分先打,時間多的是,於是乎決定由打鼓嶺行去上水,做毒撚嘅好處就係咁,無拘無束,我鐘意訓到幾時都得,我都唔明點解有咁多人講到世界未日咁,『緣』呢啲嘢,好難講嘅,不如開心啲面對日子仲好啦.打鼓嶺行去上水,之前行過好多次,最快紀錄都要一個鐘零四個字,其實有時間郁吓真係幾好,沿途可以欣賞吓風景,欣賞宏偉嘅山河以及中港一隔嘅景觀,簡直係毒撚的浪漫.
我由蓮麻坑路起行,經過老鼠嶺,週田村,木湖,途經深圳河及深圳羅芳,幾百年前呢度嘅居民可自由來往,勢估唔到今日成為兩個唔同嘅地方,然後經過新屋嶺,遠眺深圳黃貝嶺,幾百年前黃貝嶺同打鼓嶺嘅村民經常武鬥,打鼓嶺地名都係由此而來,今日黃貝嶺高樓林立,而打鼓嶺依然係一個鄉郊地,但我都係鐘意乜鳩都冇嘅打鼓嶺多啲,吹咩?
經過新屋嶺後就會進入文錦渡路,呢條路嘅景點就係比我碌鳩粗幾百萬倍嘅東江水管,不過我就冇乜興趣欣賞喇,轉入沙嶺道算,轉入沙嶺道做乜?咪返大陸囉!我地禁區居民返大陸不嬲經沙嶺道入羅湖關口,咁唔係去睇丙組咩?點解無啦啦返大陸,係咪行到黐Q咗線呀?梗係唔係啦,順路過關去免稅店買包煙兼去肯德基買葡撻,葡撻我淨係食肯德基架咋.吓!專登行去大陸買葡撻!?因為上水冇肯德基呀,上水廣場個間冇咗,要等上水匯完工上水先有肯德基,冇計.上水廣場今日一係賣衫一係賣金一係賣電器,平啲嘅餐廳都少,變咗應付自由行嘅廣場,都唔係我呢啲人去架喇,今日我去上水廣場嘅理由就只係借廁所呵屎同搭巴士,北區人想食肯德基,暫時要等,一係去粉嶺,一係返大陸囉,不過我有禁區紙唔洗搭火車啫,有邊個上水居民會為咗肯德基而返大陸?會嘅我諗要同我一齊約埋去申請十級殘障資助計劃,上水居民想食肯德基叫外賣速遞算喇.
講返正題,過返關返香港我就行返出去文錦渡路,經過邊境檢查站,虎地坳,狗房,鳳溪,在轉入天平路,終於到達北區運動場喇!加埋加埋行咗三個幾鐘呀!去到都就快開波,今次真係幾講返正題,場內都有成7-8名咁多嘅球迷專程黎捧場,淦源身穿黃色球衣,主力李浩和,戴文成,徐耀忠等都有到場,而沙龍元老則有羅振南,黎雅彥,阮健文,楊熙智等正選上場,5分鐘沙龍元老先失守,10分鐘沙龍元老有球單刀但射唔入,15分鐘淦源40碼罰球中楣彈出,之後26分鐘淦源角球攻勢,搶頂成功後沙龍元老球員用手將個波由白界前拍出,淦源獲得12碼射成2比0,到咗35分鐘淦源靠邊路出波禁區迎頂呢招在擴大比數到3比0.
下半場,少打一人嘅沙龍元老靠黎雅彥嘅二傳追返一球,但之後元老擺烏龍,到完場在比淦源下多一成,全場比分淦源贏5-1.
(ps.後來發現呢場波正確比分係6比2,由於就快開波前去咗呵屎,呵緊途中錯失咗兩球都唔知,真係抵插喇,不過乙丙丁組入波冇通知多數冇觀眾歡呼冇分牌分分鐘去呵篤屎前1比0呵完篤屎出返黎1比4你都唔知,真係有呢個可能性,真係要好好自我檢討吓喇!)
今場比賽節奏明快,即使冇執波仔影響流暢度,但我覺得幾好睇,最少我睇到好入神,就算龍友揾女模特兒入黎取景影相我都係完場喺坐隔離係咁問你係咪13兄係咪13兄係咪13兄嘅球迷話我知我先知有啲咁嘅事發生過,不過淦源表現係好啲,抵贏,但上半場第三球有啲爭議,元老球員認為呢球係越位,所以球員們情緒非常激動,而我眼睇嘅....都係唔講,球例呢啲我識條春.
全場小統計:
淦源 6-2沙龍元老
淦源
射門( 中門):23次(11)
犯規 ( 越位):5(7)
角球:3
黃牌:1
紅牌:0
沙龍元老
射門( 中門):11(6)
犯規 ( 越位):7(2)
角球:4
黃牌:0
紅牌:1


text:
一直覺得旺角大球場先係香港真正嘅主場.
雖然球場只能容納六千幾人,球場又細,設施,配套,外觀點都比唔上香港大球場,但對比香港大球場,旺角球場完全可以反映出香港獨有嘅本土特色,一個字:細!
香港地少人多,去親邊都迫親死,搭車迫餐死;食野迫餐死,行街迫餐死,連啲高樓大廈都迫迫夾夾,假期真係寧願躲係個間不足三百尺嘅屋企,都費事出街同人迫.急速發展同人口增長令香港嘅空間愈黎愈細,細到已經再容納唔到咁多人.但係喺呢個處處都講商機嘅大都市中,竟然都可以容納一個標準足球場,座落於九龍區嘅商業中心地帶不特止,仲要近到係正火車附近,方邊嘅話仲可以去隔離花墟買花送俾傾慕嘅偶像,一邊賣潮流服飾和食肆,一邊賣花,完全感受到香港地個種錯綜複雜嘅城市規劃.但正正呢樣嘅「錯」,反映出香港地真係細到仆街!
到達球場門口,你唔洗好似去外國球場咁要行勁入勁耐先到看台,係旺角場你入咗閘,離看台已經不遠.看台同球場嘅距離幾乎是零,球員幾乎可以同球迷有好親密接觸,球迷每分每秒的親切問候猶是清楚,加上地方細,人聲加埋一齊就更加應聲.唔同大球場,地方大但人少,啲聲唔夠集中,相反旺角場就做到呢樣野.最重要係,大家都坐得好埋,同個球場貼得好近,睇得好清楚.
係,香港大球場啲草呀,啲位呀,啲設備套配係比旺角場好,但係要山長水遠去到銅鑼灣,仲要行一段路先到,呢點已經輸左比座落於旺角火車站的旺角大球場.但係最重點都唔係呢樣,而係球場比球迷個種親切嘅感覺.
去親大球場,都幾乎係吉位仲多過人坐.除咗七人欖球賽或者其他大型歌舞表演或者啲外隊訪港外,都幾乎就唔會爆場.就算平日甲組決賽都好少人入去睇,入到場你會覺得自己係少數的一份子,望落去真係好核突.但旺角場唔同,即使只有千幾人入場,你都唔會覺得個球場有過份多嘅吉位.而去到球場個下,你唔會覺得自己係去左一個陌生地方,因為望出球場外面,望到嘅已經係個架平日返屋企擠餐死嘅列車;個條永遠都有好多車行嘅太子道;個條不時會經過嘅界限街,場波完左仲可以走去旺角/太子附近行下食下野,你會覺得自己仲係一個熟悉環境入面.唔同香港大球場,好似去左一個好遠好遠好遠嘅陌生地方,而去球場個條路你唔會 2372 點行,就算行過好多次,對條路都仍然好陌生.去到大球場,你唔洗擔心自己無位坐,入面根本唔會有好多人坐係到,因為香港大球場實在離我們太遠了,也大得跟我們這種升斗市民格格不入.唯獨坐係位於旺角呢個細細嘅球場,才會感覺到自己跟香港仍然很貼近.
或者是旺角的緣故吧?但我想真正的原因是我們根本已習慣了生活在一個很狹小的空間裡,不知不覺地從厭惡中產生了一種特別的好感,既討厭,又歡喜.


text:
對唔住,呢篇文1999.
不過,我呢個moment真係好興奮,心情好難去平復,搭緊紅van都要打我嘅感受出嚟,所以各位,請體諒我嘅1999.
唔知大家知唔知,M記粟米批係乜東東嚟,但係對我嚟講,係非常有親切感,係難以磨滅嘅童年記憶.
記得喺我小學嗰陣,M記出左三款驚天地,泣鬼神嘅產品,一款係韓式烤餅,另一款係飯tastic,第三款一定係___批,當年佢出左芒果批,香芋批同粟米批,其中最迷倒我嘅,一定係粟米批.
我自細已經好鍾意食地門粟米蓉人地就會腐乳撈飯,而我就好鍾意粟米撈飯,而家去到我住宿舍,入倉嘅必須品一定有地門粟米蓉.
粟米同M記批呢個配搭真係世界級,冇得輸,鬆脆嘅外層,加埋甜甜嘅粟米蓉,食完真係嘩一聲,好鬼正,去到打緊字呢刻,我都好似細味緊個粟米批咁,甜絲絲.
最重要最重要嘅係,佢係香港M記發展史上嘅一個謎,我問過身邊好多人,大家都好似唔知佢存在過咁樣.
曾經有朋友問我,M記最好食係咩?將軍漢堡?真膚淺.蘋果批?未算係最好食.咖哩漢堡?同食屎差唔多(我指個賣相).我答粟米批,個個都目澄口呆望住我,個表情就好似知道梁振英唔講大話,曼聯唔踢英超,嚟香港踢港甲一樣樣.
我發覺有兩種M記產品,我身邊嘅人係冇印象,第一係粟米批,第二係粟米魚柳飯.
大家淨係知道而家M記有飯食,但係完全唔知道M記14年前已經賣緊飯.我記得,2000年個書展,我同屋企人去行完通宵,去左M記食宵夜,我當時就去左食嗰個飯,同外面嘅粟米魚柳飯差唔多味.
大家去到呢度,可能會懷疑我點解做左M記打手,連14年前嘅嘢都咁清楚.我梗係清楚啦,因為佢係我有記憶以來,第一次腸胃炎呀嘛.我對M記一直以來都好有感受,除左小學做專題研究成日去食,10歲時喺安定M記開過生日會,我最深感受嘅,一定係M記粟米批.
今年粟米批重出江湖,我敢講,呢件一定係2014年最大嘅事,我咁多年以來最令我振奮嘅M記新聞.
Sorry for 1999 again.


text:
題為編輯所擬.
無啦啦扎醒,都要講兩句.
喺事前,識我嘅朋友,私下都講過我完全唔睇好人哥選情,因為我地啲票已經再催唔返出來.可以分幾個原因:
1. 泛民係要畀懲罰(呢個係泛民死忠都冇諗法冇票嘅人以外一致共識)
2. 好多人已經對政局失望到極點
3. 我地打慣比例代表制,已經返唔到去打單議席單票制
4. 民主派組織經營不足,形象已經嚴重落後.
不幸中之大幸:
1. 只係比姚松炎流失左12,000票,比我想像中少
2. 李卓人+馮檢基得票少過陳凱欣,少左班盲毛係咁賴鎅票論,冇人好賴
大形勢大氣氛下,好似有利民主派,但實際係完全不利嘅.派李卓人出來,其實係唔適合人選,落區就知道架啦,只係大敵當前,我地都要放低唔講,打左仗先.
人哥喺工運同議會其實有重要嘅貢獻,冇人可以否認到佢過往喺工運同議會嘅工作,但佢真係政治包袱太大,傷痕纍纍,太易畀人攻擊.議政經驗豐富係優點,亦係缺點.出元老,都係因為大家對佢有信任,可以壓住一啲不必要嘅人選糾紛,同埋大家都可以接受,妥協嘅人選,又覺得似係會贏到嘅人,呢個係人哥江湖地位同功力嘅彰顯,但某程度其實都唔係件好事.
今次選舉,咩選舉策略,樁腳出唔出齊票,有冇人放軟手腳,抑或咩屌票,焦土,白票呀,根本都唔係要檢討嘅野,呢啲都全部係無關痛癢嘅事.真正問題,係到底點樣做好整盤嘅抗爭策略,令到人心可以回歸,團結,走出低谷,令到唔同光譜,年齡可以重新互相理解,溝通同合作.當然,最好時機其實係311,但今日已經好難返到轉頭.成件事,最需要改變嘅係心態,唔好再高高在上啦,個啲民主派 Good Old Days,派西瓜掛民主派牌頭就贏嘅日子已經一去不返啦.改變心態,將民主派啲劣習,惡習全部掃走,面對過往做錯嘅事,交代清楚,對歷史錯事負責 1c9f 同道歉,先有方法重新輕裝上路.
呢篇文章,可能好多人睇完都唔舒服,心諗:車,點解唔一早講.又或者,質疑我喺度破壞團結.上次補選,我輸左初選,係我完全要負責嘅問題,我連初選都贏唔到,冇資格話人.但今日處境唔同,冇人覺得我呢幾年會選(呢幾年都選唔到啦),官司開始都半隻腳入監房,咁咪講野大聲啲.而家民主派唔係需要咩自我慰藉,而係要痛定思痛,內部多啲有善意而具批判嘅批評,大鳴大放,同時面對住自己做錯嘅事,要負上應要負上嘅責任,唔好再避而不談,先可以重新出發.
呢十年參與社運期間,見證住民主派中興同衰落,我心入面有傷心,憤怒,失望嘅感受,偶爾都會有喜悅同滿意嘅情況,但呢幾年肯定係負面情緒比較多.我諗唔單係我,唔少戰友,普通市民都會咁諗.民主派輸選舉,唔一定係壞事,陳凱欣都只係近兩年任期,咪畀親中派試下喺議會全面控制,搞咗啲乜出來,但更重要係,民主派到底知唔知點解愈選愈少票咁輸.
本土好,焦土好,白票好,佢地所有人都曾經走上街頭,本身好多人都試過同民主派坐同一條船,但點解佢地離棄民主派,就係因為太多民主派口是心非,表裡不一,表現,言行都令佢地失望,所以令佢地唔再信任泛民.我地幾時照顧好佢地感受?有冇諗過而家係發生咩事?
好,要檢討,就自己檢左先.喺呢幾年嘅運動入面,其實我有時都幾迷失,搞搞下又唔知自己想點,表現有時令好多身邊嘅人失望,甚至覺得我有私心,令到有好多人無法信任我.喺度,要同大家致歉,因為好多事都係我一手一腳摧毀人地對我嘅信任,做人唔夠坦誠,做事太過馬虎.初選輸左之後,其實我足足唔理事個幾月,頹到去極點,覺得做錯好多事,辜負左好多人努力同信任,唔識面對外面嘅人.去到而家,先叫稍稍好啲.
我好希望民主派中人可以放低歧見,藉失敗檢討自己,唔好再令親者痛,仇者快,同唔同光譜,世代嘅人坦誠相待,消除仇恨同隔膜.團結,信任,知易行難,但我仍然相信仲有可能.有啲膠同天真,但做人就應該係咁架啦.
太夜,打到有啲1999,請見諒.其實冇咩好沮喪,聽日又係新一日.晚安.


text:
極端WFC之SAFF Championship(南亞足球國家盃)今屆由尼泊爾主辦,舉行日期係今個月月底.足球喺南亞地區發展唔係太好,主要係南亞地區唔太流行足球,當中尼泊爾算係其中之一熱愛足球嘅南亞國家,但尼泊爾仍然未有任何職業體育運動存在,比較熱門嘅足球只算半職業,儘管尼泊爾算係流行足球,但實力喺南亞地區一直都唔係最強,由1993年首屆南亞盃計起,尼泊爾未嘗冠亞軍滋味,今次係繼97後在次喺尼泊爾舉行南亞盃,尼泊爾足總當然希望成績有所突破.
不過至今尼泊爾足球實力依然參差,以早前亞挑盃為例,0比2不敵孟加拉突顯尼泊爾普遍球員技術有限,大部分球員速度有返咁上吓,拎咗個波就鳩衝,的確係好快,但卻唔係幾知拎咗個波點做其實都係冇用嘅,就算最尾一場打和咗巴勒斯坦都唔可以代表什麼,睇完亞挑盃明白點解尼泊爾喺國際賽可以多場不勝,不過長路漫漫,急唔到.
今次尼泊爾選咗25名球員入伍,只有1人喺外地揾食,佢就係踢後中前都得嘅尼泊爾超人Rohit Chand(查特),現時效力印尼嘅佩斯查,之前同林學曦係同房室友,兩個晚晚玩手指抱住喺張單人床一齊訓(只係我幻想唔係真架).查特基本上除咗守門員之外咩位都打得,喺尼泊爾比較打得後啲,喺印尼多數就喺中間揾食,間中客串前鋒,雖然查特只有21歲,但已經去過兩個地方外流,係尼泊爾國家隊不可或缺嘅一員.
除咗查特,Sagar Thapa(特柏),Biraj Maharjan(馬哈爾),Sandip Rai(辛特拉),Raju Tamang(達芒),Santosh Sahukhala(沙亨哈那),Anil Gurung(古蘭)等經驗豐富嘅球員都有入選,今次尼泊爾小組對手有印度,孟加拉及巴基斯坦,首名及次名出線,印度嘅實力稍稍超班,孟加拉年初作客贏過尼泊爾,不過尼泊爾喺2011年南亞盃贏過孟加拉,對此尼泊爾球迷對出線形勢都比較樂觀,但切勿忽視巴基斯坦,我認為尼泊爾,孟加拉,巴基斯坦嘅實力並非相差太遠,呢組會好刺激.
雖然尼泊爾國家隊實力參差(比台灣稍弱),但佢地有啲球迷值得尊敬,2014世界盃外圍賽,尼泊爾國家隊先以0比9作客不敵約旦國家隊,但次回合返到主場,部分球迷冇受國家隊大比數落敗影響,約12,000人爭先湧入加德滿都主場繼續聲援尼泊爾,最後尼泊爾更成功迫和約旦.


text:
岸西
岸西係金牌編劇就好多人知啦,《男人四十》同埋《甜蜜蜜》都係佢既杰作,第一次導演既戲係《親密》,套戲都真係幾高章,票房當然就麻麻,所以呢云都有D擔心佢架!
話時話呢套野都真係有D期待,話晒我都係灣仔住左兼做左野頭頭尾尾成十年咁耐!
不過唔知道點解,係睇套戲之前,一直諗住套戲會「衰收尾」,即係唔慌大團圓結局個隻,不過睇下睇下,睇到「印度阿星」好神化咁蒲左幾次頭,全院都笑騎騎咁,我先冇咁驚,咁虛幻既,心諗呢次掂勒卦!
呢套野一個唔覺意真係隨時悲劇收場,本來呢,套戲名叫《鏡花緣》,大佬,一聽個名都知「舔」硬野啦,導演「岸西」話個故事靈感係黎自一部俄國片《obeomov》,講述帝俄時期一個二世祖,講佢成日懶懶閒咁,但都算有自知之明,勸女朋友唔好跟住佢,套戲都幾慘情架!岸西上次拍《親密》已經扑到直一直,不過佢老闆江志強都算唔話得,岸西話佢從來冇干預佢既創作,今次都剩係話叫佢「拍得商業D啦」,都明既,唔使食咩!岸西話會擺D商業上既包裝同埋元素係裡面,但又唔想咁大路,都希望有D野講,又大家睇完之後,會開開心心,覺得好多野其實都唔係咁悲觀既.我諗,做人都應該係咁既,世界再艱難,都要過架,開心又一世,唔開心,都大半世…….
相睇
故事首先係講電器舖太子爺阿來(張學友)同埋潔具舖既愛蓮(綽號屎坑西施)(湯唯)為左應酬長輩,被迫相睇,女既等梗男朋友,男既就等梗運到,都係冇心個隻,愛蓮出發前仲特登化痕粧「扮醜」,阿來就都係一貫作風唔嗲唔吊唔瞅唔彩咁,結果就梗係冇下文啦,雖然雙方家長都好想搞成單野,但而家你估仲係幾十年前咩,牛唔飲水,都唔使旨意襟得牛頭低.
不過姻緣既野就係咁卦,無心插柳反而成事,佢地初頭雖然貼錯門神,大家又有所屬,但就係因為大家都鍾意睇偵探小說,誤打誤撞,搞下 5b86 下,無形中就有左好感,卒之成左一對「歡喜冤家」.
諗起幾年前,有一次有位小妹妹問我有冇女朋友,我照實講啦,佢就話不如介紹個比我啦,我口花花咁答佢,話如果有佢咁靚,我又唔拘喎,結果佢原來真係有個姨仔,佢仲諗得好周到,話佢係銀行做既,我可以詐家衣去「睇版」先添,睇岩先上都未遲咁話.因為個小妹妹實在好省鏡,搞到我都真係心思思,結果我真係借頭借路咁見左呀「姨仔」,個小妹妹都真係送佛送到西,佢知道我鍾意影相,個期岩岩有花展,於是佢就話約埋我地一齊去花展影相,不過唔知係咪第日我心情唔靚定係點,或者諗起某個人,於是我懶cool咁同佢講:「對唔住喎,我影相唔係為左溝女既!」唉,人地又靚女又咁好舖排,我都咁串,難怪之後折墮左咁多年都冇運行!
阿來
張學友《男人四十》就係岸西編劇既,但係《月滿軒尼詩》裡面都之不過話係四十一歲,歌神即係歌神,八年前四十,八年後四十一,令我諗起「山中方七日,世上已千年」呢句野.阿來份人冇乜本事又懶散,但都算幾忠直幾隨和,講野又幾搞笑,傻得黎算幾可愛,另外仲幾有自知之明添.佢同重逢既舊相好講,話佢之前撇自己係岩既,仲話唔好以為佢成日渾渾噩噩,其實佢自己一直都知道自己唔惦,做人老公同埋老竇都好勉強,連累人就無謂…….
佢好多時都好木獨,但對住D岩傾既人又幾生鬼,有一場戲係講愛蓮既男朋友阿旭係條街到開佢拖,打到佢口腫面腫,係笪地度典下典下咁,但佢都死雞撐飯蓋話,佢識引愛蓮笑,阿旭就唔得.
如果係我,一係就快閃,一係就「立」傢生同佢片過,得鬼閒同佢講耶穌.
唉,唔知呢,香港地就係咁,人人都要smart要上進,如果唔係就係死蠢冇出息,
話時話唔怪得我自己睇呢套戲代入感咁強啦,我人都係唔慌醒個隻,咁多年亦都係渾渾噩噩咁過…….
但人呢,係唔係個個都可以勤奮上進年青有為呢?係咪個個都可以買樓買車或適合娶老婆呢?朝九晚六+奉旨OT係咪就係我地要過既生活呢?呢D咁後現代既問題,我都真係唔係好識答.
有一場戲講阿來媽媽(鮑起靜)入左醫院,醫生問阿來佢阿媽幾多歲,佢竟然話唔知,仲話佢好後生姐,身體不嬲都唔差,況且佢都未見過佢阿媽既真面目,佢老人家平時化粧化到痕一痕,痕到連佢個死鬼老豆(盧冠廷)都唔知咁話.但個醫生當然冇咁懵炳啦,佢問阿來幾多歲,阿來答四十一,醫生話咪係囉,你都四十一,你阿媽仲唔係老人家咩.
話時話我都唔知我大佬幾多歲,個日狄娜過身,睇新聞佢原來同我大佬同一年生,嘩!我個哎吔大佬都六十有五啦,都係既,我都四張啦,都真係懵下懵下.
愛蓮
愛蓮自細父母就唔係度,細細個就黎左香港投靠舅父,幫手打理潔具舖,或者係因為身世關係,佢性格都幾倔強,平時都唔多鍾意出聲,得閒就睇偵探小說.有一次佢係車到比人非禮,成車得一個人挺身而出英雄救美,結果呢個人後來就做左佢男朋友,呢個男人其實唔適合佢,佢雖然係有正義感,但份人牛精到冇人有,後黎仲出左事坐監,但係愛蓮都好唔話得,係外邊一直等佢,但等到佢出左黎,大家一齊又真係相處唔倒,咁先至肯講拜拜.
全世界既人都會覺得愛蓮好蠢,個男人冇前途唔再講,最慘係根本同佢唔夾,等一個人當然係浪漫既,衰多二錢重既係,係等既過程,係段關係裡面會愈踩愈深,當中可能有內疚,又可能又幻想,總之惡搞.
愛蓮呢種等待係叫「擺明等」,阿來就仲衰,叫「暗楷等」,佢有個青梅竹馬既女朋友敏如(張可頤),人地婚都結左九世啦,佢都唔知等乜春,有場戲個好耐都冇溫佢既敏如打電話比佢,成日訓都黃朝白晏既佢竟然起身飛撲去覆人電話,都真係非常冇出息.等待有時係好浪漫既,但更多既時候係一種病,咁暗病咯喎,通常都大鑊D,不過呢味野,唔係過來人又點會明丫!
電影裡面冇乜交待到愛蓮既心路歷程,不過,我自己就明,因為,我都係咁既人,鍾意胡思亂想,唔理個地球點轉,自己覺得岩就心口有個勇字,一味死衝,直到反車出事,成身傷晒,先肯收皮…….
人生如戲,自從湯唯被大陸無厘頭封殺之後,大家都覺得好可惜,李安於是拜托安樂既老闆江志強幫佢,佢用「優秀人才入境計劃」申請左湯唯黎香港,然後再送佢去倫敦讀戲劇.香港地歷來不嬲都就係「避秦」之地,估唔到回歸之後,都仲係咁!
講開湯唯因為《色戒》比人封殺都真係好冤枉,D記者曾經想同封殺主謀單位「國家廣播電影電視總局」(廣電總局)正式求證究竟發生左乜野事,廣電總局又話唔接受採訪,但又話:「沒聽說這個規定,不願回應」,直到有台灣記者趁住開政協會議問廣電總局副局長,個副局長居然話:「這個政策是對事不對人的」,但就唔肯再解釋湯唯點解會比當局封殺,查實當初《色戒》又係你班契弟審批既,雖然係「剪接版」,但都叫做全國公開上映呀,當其時李安仲同埋王力宏湯唯一齊去上海參加首映禮添,之後先至話要封殺湯唯,但又鵪鶉唔敢講乜野原因,套戲入面做「漢奸」既梁朝偉冇事,導演李安仲做埋乜鬼奧運藝術顧問,共產黨剩係敢向個新人落毒手,咁冇guts,有膽做冇膽認,正一係契弟中既契弟!
不過呢,或者真係「國情」唔同卦,你睇下毒奶粉或者四川地震D受害人,仲要比人拉去坐監添,相比之下,湯唯都算執返生彩,亦都真係幾「對事不對人」,又兼幾「和諧」架勒!
又或者,真係好人冇好報,內地戲劇制作人袁鴻講過,之前《色戒》上映,湯唯攞左好多獎,但獎金其實都比晒劇團,仲成立左一個基金,用來扶持左好多優秀既戲,例如日本話劇《玩偶之家》,杜雷既《十個人的夜晚》,仲有上海既《洋麻將》.
不過我諗人呢,受多D磨練都係好事黎既,希望復出既湯唯可以更上一層樓啦!
灣仔本土/港產(愛情)片
《月滿軒尼詩》其中一張電影既海報上面,阿來同埋愛蓮係檀島茶餐廳撐檯腳,窗外邊係循道衛理教堂,我諗呢,如果果間係舊陣時既教堂就好囉,可惜間紅磚屋係十幾年前已經拆左.
頭先講到阿來比人打個場戲我一眼就認得出係喜帖街一位既巷仔,喜帖街就係利東街,之前有D大學生去反對清拆,結果比D差佬玩,唔比佢地保釋,又剝光豬搜身,諗返香港而家似乎都唔好得過大陸幾多.
仲有一場戲就係阿來臨尾去完阿媽既婚禮之後,飛奔去茶餐廳溫愛蓮個一幕都係係嘉帖街拍既,岸西話係喜帖街就可以睇到香港既滄海桑田,拍戲當時成條街其實已經拆清光,圍晒皮,空「了了」,成個片場咁.
套戲既另一個場景係檀島茶餐廳,呢間餐廳當然唔係好似係海報上既果一頭啦,佢真係響軒尼詩道,近地鐵站個邊,因為日頭要做生意,所以戲幾乎都係夜晚拍既,張學友曾經有一晚要食十個麵包既紀錄,其實都唔算好多啦,湯唯就話佢鍾意食菠籮油喎.海報裡面menu牌寫住「淨飲雙計,齋坐三計,相睇四計……」,都幾抵死.
不過記憶中我住左響度咁耐,都係去過呢間茶餐廳兩次咁大把,仲係因為要帶D外地人先黎咋!當然前幾日睇完套戲,我都有黎多一次,成場都係《月滿軒尼詩》既電影宣傳海報,好可惜見唔倒湯唯,甚至根本冇人會係度睇書,刨馬經就有!
我記得杜琪峰拍既《文雀》都好多街頭風貌,不過個套拍既係中上環,而呢套就係灣仔.唔知點解,我睇完套戲,都真係有D唏噓,滄海桑田,不止話係地方,亦都可以係講香港愛情電影或甚至係香港電影,我地曾經有過《秋天的童話》,《天若有情》,《新不了情》,《金枝玉葉》同埋《甜蜜蜜》呢D咁既經典愛情港片;香港亦都曾經響電影產量排名全世界前三名,而家大江東去,除非你學到吳宇森可以殺入荷里活,又或者學陳可辛北上泊碼頭拍大片,如果唔係,響香港拍下好似《月滿軒尼詩》咁既本土小品,穩打穩紥,認真講下香港既世俗人情,都或者係另一條生存之道!再唔係,落重D本,拍套港版《海角七號》都仲得,鮑參翅肚食得多都會滯啦,反而地道小食款式多多,就地取材,長玩長有.
仲有呀,D內地人睇左套戲,都話寧願睇到廣東話版,話更加原汁原味咁話添,所以我話呢,其實香港人都唔使自大,亦唔使灰心,大茶飯唔易食,但用返多D誠意,整返三兩味撚手小菜,又有幾難呢!
片中阿來響香港公園去完母親既婚禮,就略有所悟咁馬上冒雨飛奔去茶餐廳溫愛蓮,結果愛蓮真係響度睇緊偵探小說,係唔係就係暗示,愛情大偵探,卒之「破案」?有內地記者問岸西可唔可以拍一部比較純粹既愛情戲,其實點樣先叫純粹既愛情呢,係灣仔,純粹租房既地方就有,純粹愛情就唔地除啦.
不過岸西話軒尼詩道呢條路係好有意思既,佢將灣仔分開左兩邊,北方,就係新填海,地方好靚;南方係舊區,係兩個世界,點解要揀呢度拍呢,因為呢度好似男女之間既關係,兩個人中間可能都有一條軒尼詩道,可能成世人都唔會過去,但過左去就係成世(永遠).
都幾玄,關愛情乜事呢,我都係真係唔明!或者好多野都係咁卦,朦朦朧朧咁先至零舍好玩,睇得通通透透就唔多有癮架勒.唯有咁安慰自己啦,哈哈哈!


text:
今日丙組其中一場比賽係九龍城對油尖旺,喺九龍仔運動場舉行.上季丁組冠軍油尖旺今屆係繼天旭後又一丙組熱門,當然要睇睇咩事.睇咗半場大埔嘅比賽之後,趕到去九龍仔仿真草嘅時候已經3點幾,一去到仲可以睇到天旭對荃灣,陳家興,陳耀麟,劉子亮,羅倫士等真係星光點點,睇咗一陣就去咗隔離嘅九龍仔運動場,龍城康體對升班馬光華,未行入去就聽到:
「攻呀!咪撚屌住呀!」
好熱血呀屌你!上到看台已經完場,打聽下先知光華輸1比2,相信呢句都係佢地嘅球員爆出黎.輸波後當然要賽後檢討,於是乎成班球員坐晒喺到傾返場波嘅不足,史提芬都有發言鼓勵球員下次在黎過,喂!雖然只係業餘,但係應該就好似光華佢地咁,大家互相檢討自己嘅不足有唔明就問,大家一齊講出黎分享,大家溝通多啲,咁先係一隊波!唉!見到佢地上下一心,呢個時候就諗起以前自己有份踢個隊丙甲球隊XX,屌啦星輸咗只係識你屌我屌你,佢話你廢你話佢廢,你賴我我賴你,冇到場嘅都賴埋,一盤散沙,最後咪消失埋囉.
講返九龍城對油尖旺,九龍城著紫衫,油尖旺著白衫黑褲,2隊起初中場混戰多,要到12分鐘先有第一腳射門,到18分鐘,油尖旺角球開出,九龍城球員手球,油尖旺12碼先開紀錄1比0,之後油尖旺佔主動,但九龍城頑強之防守唔係講笑,終於喺39分鐘憑油尖旺守衛戴球失誤,九龍城球員單刀射入追成平手,半場1比1.
天公不做美,半場大雨,跑道上嘅市民都湧晒上看台搞到有個錯覺好多人呀!下半場油尖旺控制全場,上屆丁組射手潘嘉煒喺邊路玩晒,九龍城後面正式崩潰,9分鐘潘嘉煒邊路地波橫傳俾球員接應在射入成2比1,看台上除咗2隊球員同家屬,可能只有一名傻子真心睇緊場波,所以避雨嘅市民只係避雨,場波咩組別WFC,一停雨又繼續跑步.25分鐘又係潘嘉煒喺邊路玩,今次傳中俾禁區內守候嘅隊友,隊友球不著地窩利抽射死角破網,靚波,3比1!34分鐘,油尖旺在下一成,娥眉月位置抽射直飛死角成4比1!34分鐘油尖旺嘅陳家俊(應該係)上埋去助攻傳中俾隊友在喺禁區射地波成5比1完場.
其實丙丁組嘅比賽不能強求什麼,呢場都冇咩可以補充.今 7fe2 HKFA.com甲組賽後統計有賽事統計,值得讚,但係希望HKFA加返低組別陣容嘅球員號碼,因為唔係所有球員都係一般球迷認得,有時有埋號碼,認人都易啲.


text:
2013南亞國家盃(或叫錦標賽)嘅決戰喺香港時間今晚8點9會打,雖然呢個國家盃嘅水平係亞洲圍內係最弱,焦點係最低,而且完全唔關香港事因為連馬會都廢事開盤,但係身為一個關注亞洲足球發展嘅球迷黎講,南亞國家盃實在係唔可以錯過,而且近兩屆You Tube有免費現場直播,更加令我有興趣善用網路資源去睇睇呢個所謂WFC嘅國家盃.南亞國家盃表面上好似唔關香港足球事,但香港嘅國家隊,球會間唔中都會對住呢一班對手,其實見到嘅球員例如 Sandip Nandy,Sunil Chhetri,Imran Mohamed,Ali Ashfaq 等黎過香港多次,都熟口熟面,而且籍住呢個所謂 WFC 嘅國家盃都可以叫做勉強了解到呢堆國家嘅足球水平去到邊,叫做睇多啲學吓嘢啦,W 唔 WFC 真係好個人嘅啫,就好似黎緊嘅亞協盃8強,有人話仲係 WFC 喎.
講返南亞盃,印度拎個6次冠軍,呢個盃93年舉辦第一屆,不過我由2008年先開始正式關注,個時睇網上直播1分鐘斷一次,唔想斷就要俾錢,一蚊美金都唔俾嘅我不停F5地見證印度洋小國馬爾代夫由分組賽殺入最後決賽,擊敗大熱門印度,拎咗首次南亞國家盃冠軍,十億人口大國印度輸比三十萬人口小國馬爾代夫,證明人口多少同實力完全冇關係,第二日馬爾代夫首都馬律有幾萬人遊街慶祝,就算我只係一個遙遠旁觀者,都感受到佢地個種高興,不過最令我印像深刻係不被睇好嘅不丹首次打入4強,仲要打到加時先比印度淘汰,對於一支由業餘球員組成嘅國家隊黎講,能夠打入4強仲要攪到清一色所謂全職業嘅印度隊咁尷尬,已超晒標,佢地有啲球員基本功都一般,但可以憑住堅定意志完成呢次比賽,真係好熱血.
2011個屆到阿富汗發功,本來以往只係南亞國家盃魚腩,今屆變成黑馬.塔利班倒台後,阿富汗足總立即成立番並重返國際舞台,起初阿富汗足總已揾咗唔少喺德國踢業餘比賽嘅血統球員幫國家隊踢比賽,但初期成效唔大,對住尼泊爾,斯里蘭卡都輸晒,2003年仲以0比11不敵土庫曼,2005年比馬爾代夫炒9粒,去到2007年成績先有好轉,2011個屆南亞國家盃仲打到去總決賽.
依家嘅阿富汗國家隊排名比香港仲要高,同菲律賓一樣都係用海歸政策,球員有啲來自德國,荷蘭,美國,印度聯賽,雖然實力仲係喺亞洲未夠班,但去到南亞盃上就唔同講法.除咗南亞盃之外,阿富汗另一任務係下年嘅挑戰盃冠軍,冠軍可以拎到亞洲盃入場券,對手有土庫曼,菲律賓,馬爾代夫,緬甸,吉爾吉斯,巴勒斯坦,老撾,都唔係冇機會架.
至於印度呢,依然係繼馬爾代夫 7ffa 後嘅一隊清一色全職業國家隊,請咗前荷蘭國腳 Wim Koevermans 黎教,守門員有高大嘅 Subrata Pal,後面有能攻能守嘅 Gouramangi Singh,高佬 Sandesh Jhingan,中間有創造力高嘅 Syed Nabi,前面有 Sunil Chhetri,混血兒 Robin Singh,『新般迪亞』 JeJe,但又如何?今次南亞國家盃差少少比尼泊爾同巴基斯坦搞到出局!4強對馬爾代夫贏得好辛苦,挑戰盃又冇得踢,只好希望拎番個南亞國家盃打打飛機,不過係咪真係打到飛機呢?留意今晚囉.
阿富汗2-0勝印度
2013年南亞盃決賽,阿富汗2-0勝印度,阿富汗國家隊獲得重返國際舞台後嘅首個冠軍!今日係911,12年前嘅今日世貿倒下,美國立刻出兵鳩炸阿富汗順手拉倒塔利班.正喺今日911,被鳩炸完傷痕累累嘅阿富汗,國家足球隊喺南亞盃打到去決賽,最後仲要贏埋添,真係咁啱呢.
印度其實打得唔差,只係把握唔到就係把握唔到,人地守得好就係守得好,你中楣就係中楣.挑戰盃預賽失利,南亞盃決賽又失利,印度連最後飛機都打唔成,不過印度足總有好多未來改革計劃,睇落好認真,南亞盃一向喺佢地世界,拎少一次應該冇乜所謂,佢地嘅重點係搞好本土聯賽,在次進軍亞洲盃.
如今阿富汗第二個目標就係拎亞洲挑戰盃冠軍在參加2015年亞洲盃決賽週,對手有土庫曼,菲律賓,馬爾代夫,緬甸,吉爾吉斯,巴勒斯坦,老撾,仲未分組,今次打南亞盃嘅阿富汗仲有幾名主力喺海外,不過實力與現時睇到嘅差唔多,即係同印度咁上吓,得唔得呢?
題為編輯所擬.


text:
狄恩返港後發展唔太順利,不過好彩喺印尼仲有市場,東家打唔掂仲可以去打西家搏一鋪.
正正係佢可以用流利印尼話溝通,能夠講得夠順全賴印尼老婆,一個外地人喺印尼返工能夠講印尼話,機會確實多啲.
不過印尼話幾流利都好,冇戰積,冇今日.狄恩喺印尼成名之作,就係阿雷馬年代.2012年,由於印尼聯賽閙雙胞,部分球隊唔想得罪任何一方勢力,就拆開兩隊踢兩個聯賽,狄恩執教嘅阿雷馬,來自國際認可嘅IPL,大家簡稱踢IPL嘅阿雷馬做“IPL阿雷馬”,本身狄恩未掌權時,IPL阿雷馬係A隊,另一隊踢ISL,不被國際認可嘅ISL阿雷馬就係B隊,但係去到半季,ISL阿雷馬因為人腳太差而排聯賽包尾,呢個時候正牌聯賽IPL漸漸勢力削弱,老闆見勢色唔對,抽起大量IPL阿雷馬主力去ISL救駕,IPL阿雷馬就以二三線及被其他球隊遺棄嘅本土球員為主,ISL阿雷馬反成A隊.
不過IPL阿雷馬先可以踢亞協盃,所以會方仲係請咗狄恩幫忙,雖然外援有卡錫同巴域斯等有料系列,但球迷望見本土球員陣容真係冇乜信心,因為唔係過氣國腳就係低組別球員,大部分都係轉會市場冇人喉嘅,加上當時印尼球迷唔知狄恩乜料,只知佢90年代踢過印尼聯賽,所以大部分球迷對IPL阿雷馬後路都係覺得冇乜希望.
起初喺聯賽同亞協盃都係冇乜嘢睇,正當球迷以為球隊同狄恩快將玩完時,球隊突然大爆發,亞協盃最後時刻分組賽出線,聯賽連勝由尾3升上第3,亞協盃16強有巴域斯停賽及4名本土主力缺陣下作客淘汰傑志,就係呢個時候,狄恩上神枱,將一批雜牌軍操到變黑馬,成為神奇教練.
此後,狄恩教過幾支印尼球隊,每次都有驚人舉動,例如重點起用質素平平嘅基士頓,結果喺佢調教下,基士頓變身入球機器,令嘲諷基士頓靠女人上位嘅球迷都啞咗.可惜轉到大會萬隆後就冇咁順利,球隊幾場不勝,佢推薦入隊嘅包括巴倫古素都畀人嘲諷超級水貨,最終以老婆健康為由走人,但大家都知佢咩事要走.
直到今日,佢仲未回復當日,有時人生就係咁,唔會成日咁順利.


text:
金球獎自2010由法國足球雜誌同FIFA世足合併後,得獎結果可以話係垃圾圾.2010年以前係由各體育傳媒投票,體育傳媒平時工作會對各大賽事分析同報導,對賽事既理解必然會更全面同深入;相反,2010年起改由國家隊領隊同隊長投票,往往只會出現人氣王霸佔前列位置,你唔好指望非洲,亞洲小國既領隊同隊長會睇好多比賽,更唔好講佢地會對各項賽事有深入理解.所以,自2010年起,C朗,美斯,無論當季表現係點,無論球會或國家隊有冇成績,無論當年有冇其他球員表現特別好,呢兩位人氣王必然入三甲.
舊制下既金球獎,你會見到有尼維特,舒夫真高,奧雲,簡拿華路,卡卡出現係得獎名單之上.呢幾位球員都有共通點,就係技術上佢地絕對唔係當時頂尖果類(同期有施丹,費高,3R),個人入球數據亦唔係當年最好(講入球數字當年一定係軒歷拿臣,查度,科蘭),個人名氣更加唔算得上係劃時代既人物(果期人氣王一定係皇馬六條煙).不過,佢地同樣都係各自球會或國家隊既靈魂人物,對球隊有絕對影響力,而且當年亦帶領球隊爭取到好成績.正係因為體育傳媒對比賽既理解夠廣泛同深入,呢d球員先會得獎.如果將新制放係當年,奧雲,尼維特,奧簡拿華路係肯定冇獎兼三甲不入,因為奧雲只係一個技術特點好單一既前鋒,尼維特天生唔係果種擁有華麗技術既球王級球員,簡拿華路更加係一名中堅,點同其他球星鬥名氣?
但2001年既奧雲你話佢廢又好話佢早熟早殘又好,就係憑一招無敵既快放反越位,帶領利物浦贏哂當年佢地參與既所有杯賽;2003年既尼維特憑住充滿球咪既拼勁成功填補施丹離開既空缺,帶領祖雲達斯橫掃意甲,歐聯決賽互射12碼僅負米蘭;而簡拿華路係2006年世界杯一夫當關,7場賽事成功封殺各隊攻擊球員(當屆賽事冇一隊波可以由運動戰射入意大利,意大利僅失過一球烏龍同一球12碼),表演各類高難度解圍同攔截,帶領國家隊奪冠.正因為佢地本身個人表現出 7ffa (唔係單憑個人入球數據),亦帶領到球隊拎好成績,傳媒先會投佢地票.
睇返2010年改制後第一屆選舉,當年史尼達憑住一招手術刀傳球同左右開弓火陷射球,帶領國際米蘭勇奪三冠(意甲,意杯,歐聯),荷蘭國家隊亦一路殺入南非世杯決賽,但當年金球獎得主竟然係球會只贏聯賽,國家隊世界杯八強出局既美斯奪得,咩事?所以由呢一年起,金球獎已成為垃圾獎,完全唔係以前果種會考慮埋個人整體表現,對球隊影響力,團隊成績既判審標準.
2012年,杜奧巴幾乎憑一己之力帶領車路士贏歐聯(唔單止決賽入球,之前多場賽事全場奔跑協防),三甲不入;2013年,列貝利帶領拜仁贏哂當年球隊參與既所有賽事(包括歐聯),輸俾C朗;2014年,卻奧斯係德國奪世界杯既絕對核心,入球/助攻/控制大局/協防等幾乎無所不能,三甲不入.而C朗同美斯永遠都可以憑極大既名氣同屈機既個人數據輕鬆入三甲,就算球隊冇成績,自己場上表現幾懶散都好,三甲都鐵定有呢兩位,當中其中一位必然係第一.因此,金球獎改制後既得獎結果係可以全部唔理,比香港樂壇既頒獎禮更加徹底地垃圾.


text:
識我既都知我係一個子華狂迷,而我對佢九七前後既棟篤笑猶其著迷.事實上,我煲子華通常只會煲到零六兒童不宜就會停一停.唔知點解,係咪因為轉左台?係咪因為造型靚左?我諗唔係,不過我唔知答案.
由九零年既娛圈血肉史開始,我見到子華係想用佢一己之力,呈現出當時香港林林總總既生活面貌.子華既出道自傳式告白(娛圈血肉史同色情家庭)中,娛圈血肉史唔使講太多啦,點睛處在於子華道破娛樂圈既宿命:盛平時代娛樂圈自然熱鬧,但一不安定(九七大限),娛樂圈必然息微,古而有之啦呢個現像,君不見杜甫個首《江南逢李龜年》詩,太平盛世你呢啲演員實搵到食架,若然世道險阻磨難多,你班搞娛樂圈既人要有幾折墮就幾折墮.
而色情家庭好多人以為佢要講衰野,但佢既真正意思係色,情,家庭;子華講完佢既娛圈生涯血淚後,係第二個棟篤笑揭示佢自己對色欲同感情既睇法,最重要係佢自己既家庭,係真實咁呈現佢既悲慘童年,但係又不停調侃,以幽默消解哀傷,我好多位聽落根本笑唔出.來自破碎家庭既子華,宿命使然,成長路上關於感情既風景一向都唔多,子華最後講左一段佢自己既一夜情,佢覺得個女仔做完愛之後,天一光,就當子華唔係度,自顧自打起機上黎,個種豁達正正是子華一直都欠缺既愛情觀.
跟住九三年同九四年,子華既兩場棟篤笑(跟住去邊度同末世財神),唔單止係俾人underrated,更係無俾人重視,我唔明白點解賣出街既末世財神既錄影帶可以成場錄晒個攝影師講野既聲.但係,呢兩場棟篤笑,係可以同九七既秋前算帳合拼成香港命運三部曲,就算唔要三部曲,每一場棟篤笑都係極有野心,想以一個棟篤笑呈現唔同方面既香港,各有側重點.九三年既跟住去邊度,簡直係野心極大既一次嘗試,將現代都市人既生活扣上哲學命題(跟住去邊度呢個問題唔係惹少,係問唔完架),每一個細 7ffa 節(以前佢係唔會用過場音樂)有講都市心理病,害怕孤獨,八卦成性,人與人既無形隔閡;有講中國命運,中國人既身份認同,最心酸莫過於子華個句:你想知中國命運?唔係搞民主,係要問師父,師父~~~(作標童狀)而每一個細環節去到尾,其實都可以用(跟住去邊度)做為疑問.成場棟篤笑呈現既重點好多,野心好大,某啲笑位好深,所以難怪當時無乜人笑,但係我地唔可以因為咁而否定子華係呢場表演所做既嘗試,係好大膽同埋用心良苦.
九四年既末世財神,勢估唔到係高登仔火腩飯潮文既出處.相對跟住去邊度,末世財神既側重點比較單一,就係深入淺出,極盡牙尖嘴利人賤天不欺既姿態,去同你剖析香港呢個資本主義城市為左乜野而存在.你唔發達?香港會懲罰你,住深水埗(個段笑到我仆街),人人住係香港你以為我地要同香港發生超友誼關係咩?我地只係想係香港賺錢,發達,其他既唔使多講.然後隨住九七回歸,子華都係呢場棟篤笑入面分析中港之間既經濟關係,入面好多野都一一應驗,子華預言帝既威力十分可怕.除此之外,好多日後慢慢形成既笑料(鬼上身啊,樓價啊,股市啊)都係末世財神首具雛形.
子華九七前後既棟篤笑其實極有研究價值,寫論文都得架其實,子華台開住呢度先,畢竟九七秋前算帳作為子華既棟篤笑巔峰之作,一篇文都講唔完.而我更加要大力推介各位睇跟住去邊度同末世財神,因為呢兩套棟篤笑係子華既誠意大作,可能依家我地睇番,笑位易明好多,同時都會更加唏噓.


text:
(Now.com娛樂)仲記唔記得當初鄭秀文演唱會炒到幾多錢一張?係3萬蚊,要幾一票難求先炒得到呢個價,相信都唔使多講.有位買咗飛嘅元朗人,因為唔敢出夜街,連鄭秀文演唱會都唔敢睇,要將兩張$980放上網賣,仲要係尾場.真係睇到肉都赤埋,大拿拿冇咗幾皮嘢呀.
咁係乜驅使佢唔敢睇呢?係白衫定黑衫?係恐懼呀!
好多人都應該感覺到,一連串事件之後我哋得到嘅感受,除咗憤怒同絕望,就係恐懼.無差別打人之後,你冇事冇幹,仲敢唔敢入元朗呢?本身住元朗嘅話,你落街仲敢唔敢亂講嘢呢?更加唔使提住大西北嘅抗爭人士,除咗被防暴打之後仲要背負多個代價,係被鄉黑打.
所以元朗啲樓都跌,跌啫,仲未冧.真係唔跌就奇,嗰晚之後大家都睇到元朗最真實一面,如果你想入市,要平幾多畀你先可以補償隨時被人打報警又冇人理嘅不安感?我諗呢條數係有得計嘅.
其他區都唔好得幾多,沙田,屯門,都人心惶惶,點知幾時打到自己.你見到呢啲無形嘅恐懼已經蔓延緊,呢個係管治手段之一,恐懼可以凌駕憤怒,趕絕希望,本來跨得過嘅,令你覺得自己跨唔過,甚至令人連鄭秀文咁難得咁爽皮嘅騷都唔敢去睇.作為香港人,想繼續在香港安居,你要認清恐懼嘅本質.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)睇金馬,本來想睇電影,結果變成睇政治騷,作為香港人其實都見怪不怪.當矛盾存在,呼吸都關政治事,一個頒獎禮發展成咁,有幾奇?只要有「天時地利人和」,就快連幼稚園表演都可以鬧一餐,時間問題啫.
然後見到報導話大陸之後可能抵制金馬獎,都唔使話可能啦,根本一定會,你第一日識佢哋呀?對金馬獎嚟講無咗大陸電影係咪好大影響?梗係有影響,以後主菜就變成台灣本土電影+純港產片+東南亞非合拍華語電影.首先量少,其次唔係年年都高水準,台灣香港小本製作通常兩三年先有部出色嘅,咁短期內可觀性一定會降低.
但長遠嚟講係好事,捱幾年陣痛期,台灣電影發現少咗大陸競爭,會多咗個目標去開戲,而且唔使再理啲「客」,可以自己做「主」,創作空間大咗,可能係台灣電影復甦嘅契機都未定.
但我個人係唔想金馬獎變成咁,因為自私.只要一諗起金馬鬆綁,香港金像獎就要食屎,即刻驚驚.喂人哋幾億拍部戲,就係要名又要利,就算唔係要威,做marketing都要啦,下部戲有金馬獎最佳乜乜,金像獎最佳物物,易sell好多.
咁有名氣嘅華語電影獎又唔多,無咗金馬,就梗係搞我哋金像(雖然都已被搞到不似人形).爾冬陞呢幾年都夠辛苦,我唔想見到佢又激到生蝦咁跳.我都肉赤李安,但更肉赤爾導,所以金馬真係唔好多事,畀條生路我哋行下吧.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)打壓早已散播在空氣每個角落,無論任何層面,都同政治拉上關係,娛樂事業呢個會散播意識形態嘅範疇當然都唔會例外.兩個主要影展,金馬同金像,亦係每年政治角力嘅主要戰場.今年金馬率先受打壓,打開口牌話中片港片唔可以參加,連杜琪峯都去唔到金馬做評審主席,簡單講就係杯葛啦.睇死金馬得番啲台片,玩唔到幾多年.
有打壓就有抗爭.今年金馬係咪因爲咁而冇晒睇頭呢?平心而論,係有失色嘅,單講港片,本來報咗但縮沙唔去嘅,有《掃毒2》,《使徒行者2》同埋《追龍2》,咁啱都係商業大片嘅續集,再外加一套楊凡嘅《繼園臺七號》.無咗4部可以吸引觀眾嘅大片,再加上啲演員,劉華,古仔,張家輝,梁家輝幾個影展常備影帝唔到,確係好似爭好遠,仲未計大陸片.如果Keep住呢個情況,台灣電影又一直走唔出台灣,咁金馬仲能唔能夠保持而家嘅地位呢?老實講,唔樂觀.
但做呢啲有時不外乎路線啫,此路不通,咪行另一條路囉.咁睇番今年金馬係咪死得人呢?又未算喎,香港人角度睇就梗係唔知嗰啲咩片嚟,但人哋今年有套《返校》,係社會議題級電影,講台灣白色恐怖年代嘅政治迫害.佢改篇自電腦遊戲,而呢個遊戲一出時又係被打壓到飛起.你問我想睇《掃毒2》定《返校》?梗係後者.而《返校》亦得到12個金馬提名,將會撐起今年嘅頒獎禮.而香港都有幾部高質小製作無視杯葛令而去參選金馬做起個勢,鬼咩,又唔係要排大陸上,驚乜?
如果無打壓,焦點就會被分薄,當然唔係話打壓好,但有時遇到逆境先會顯得自己其實可以頂得住.咁人哋打壓,你咪有個更好嘅理由去自強囉,台灣係有資源有實力去每年出一至兩部強片,而唔係而家兩至三年先有一部.咁而家金馬有位畀電影人上,而唔再需要讓路畀香港同大陸電影,相信台灣電影係會受惠.人應該要有自信,唔同嘅路係可以行到出嚟,唔係無咗邊個唔得嘅.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)「我愛人民幣,但更愛香港」呢句說話可能係好多藝人嘅真心話,但真係唔易講.前面一句無問題,唔愛人民幣咁返大陸搵錢做乜先?後面嗰句意思上本來okay,咁生於香港愛香港好正常,如果係愛大陸多啲咁點解要留喺個無大前途嘅小市場?直接搬埋上去住啦!
但上面啲人就係鍾意逼你愛佢,你愛自己屋企,佢就扣你港獨帽子.所以你會見到上面一聲令下,香港啲娛樂公司呀,經理人呀,會即刻幫藝人出個愛國微博表忠,真正嘅出帖保平安.
邊個夠膽講真心話呢?Tommy仔阮民安.Tommy仔我哋都唔知笑咗幾多年,笑佢係樂壇小強核爆都唔死.可能你覺得佢無事業咪敢講嘢囉!但Sorry,暴政底下豈有完卵?無人可以無包袱,佢今時唔同往日,結咗婚有兩個女,太太事業唔錯,佢亦有新工作新生活.你絕對可以用幸福同穩定去形容佢而家嘅生活,咁佢而家憑良心發聲,佢點會無後果呢?
所以,We connect!諗諗吓其實大家都幾夾,佢做咗咁多年小強,而家對面納綷式稱呼我哋做曱甴,小強與曱甴本是同根生,大家都唔應該背負一個咁嘅標籤.唔係想矮化,純粹自嘲啫,係搞咗咁多年先搞清楚大家其實係同路人,「帶眼識人」原來可以咁樣演繹,真心上了一課.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)有無睇《花姐ERROR遊2》?前晚嗰集真係睇到想死,痴鬼線幾千隻曱甴兜頭淋落組合ERROR成員郭嘉駿(193)個頭,無錯係「淋」因為真係塞滿晒個盤,啲曱甴就好似水咁由個頭倒到全身都係!193嚇到開口嗌,不過曱甴最鍾意飛入口,佢即刻忍住,除咗將身上所有窿都塞住之外,係無嘢可以做嘅.我未算好驚曱甴,但如果要去到呢個地步呢,就真係一世都會有陰影.真心佩服,193你好嘢!
193呢集出街後出咗個Ig post講番拍攝有幾恐怖,post後面仲加咗呢一段:
「平時你見到一隻曱甴 可能會覺得佢搞住你 一下就將佢打死
但如果對住一大堆團結又頑強嘅曱甴 真係對付唔到
你最終都係會輸畀佢哋」
講緊乜好清楚啦,係一個類似「蟻多摟死象」嘅比喻,用嚟勉勵同路人,同埋警告敵人我哋唔好蝦.個理念係好,我非常認同,將兩件事拉上關係嘅創意亦值得一讚.不過呢,我想講,呢個比喻係非常唔恰當.
唔恰當在於曱甴呢個term,好多學者都分析過呢個係一個物化嘅行為,背後原理我就唔班門弄斧.但佢所做成嘅傷害就好嚴重而明顯,簡單講,如果屋企有曱甴,係人人得而誅之嘅,要打要殺,要用曱甴屋困死,咁你咁樣類比,咪合理化咗用暴力對待示威者嘅行為囉!
呢個term唔可以放落自己身上,用嚟自嘲都唔應該.所以,今次193嘅言論,我認為係唔恰當,可改善,總之唔割.你背後嘅意思大家都收到喇,後生仔,繼續加油!
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)好Enjoy睇《花姐ERROR遊》,搞笑都係其次,有啲深度嗰下難,搭廉航去最多香港人去嘅東京,都係嗰啲景點,但無乜吃喝玩樂,同你講文化,講自身問題.咁其實係話你知,深度遊在乎嘅唔係地點而係心態,只要有心,屋企樓下都可以深度遊.
可能職業病,成日鍾意於娛樂節目搵意義.好似早兩晚嗰集,睇到花姐同導演仔炒大鑊,又感受到啲嘢.其實好小事,花姐覺得導演安排唔合理,咁佢係監製,梗係出聲,導演仔就覺得花姐唔明後生口味.我鍾意睇呢啲,一來少機會在電視睇到,有都係假嘅多,二來小弟本業都係做content,呢一幕根本係我嘅工作日常,好難無共鳴.
我唔知其他行業係咪咁,但做media好容易感受到代溝.只要有少少heart,剛剛入到嚟一定想反抗,最強烈嘅感覺,就係話事嘅人已經out咗.「呢啲嘢你以前就得,而家搵鬼睇?」係人都知,差在講唔講出口,而通常呢個係事實,你個上司自己都知.
呢個狀態持續,直到兩個情況,第一係你瀨大鑊嘢喇,知道經驗嘅重要性.第二係你初有小成,要管理嘅由專注自身小範圍,擴大少少去到可能要睇條team,或者要睇某個section,輕輕掂到條數,無論係咪負責都好,心態就會開始改變.你一早知道乜嘢叫做「好」,但好代唔代表賣到錢,生存到呢?通常都唔得.
然後你開始理解所謂某啲你以前覺得可笑嘅老屎忽邏輯,你多咗焦慮,你見到新入行嘅人左試右試焦頭爛額,好想去點醒佢,忟起上嚟直頭想去摑醒佢,情況就如花姐同導演仔一樣.
在我角度,你長大咗,但同時係墮落咗.雖然係無可避免,但都開始想從工作中尋求更大回報,無論係對自身還是對你工作緊嘅平台.因為你嘅計算,限制咗人哋嘅熱血,你抽身睇睇,嗰個咪係當年嘅自己囉!咁你而家係乜?咪當年你覺得out咗嘅老屎忽囉!即係花姐當年都係導演仔,導演仔將來都可能係花姐.
諗到呢度,個心即刻離一離,自問成日提自己唔好「老屎忽化」,但呢樣嘢我哋啲凡人控制唔晒,多少總有.但有無加劇呢?有無得再搞搞呢?真係即刻再重新反思一次.呢啲節目,真係好中我.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)《全民造星》有後續其實都估到,搞咁大壇嘢出嚟,捧紅一堆人,唔用就嘥,冇理由簽兩三個就算,學梁家輝話齋,唔合符經濟原則.
結果一出就三組人,第一組MIRROR,四正男團,香港少有,有都太俗氣做唔起,呢隊先入屋再組隊,有得做嘅.第二組ERROR,玩輕騎呢,重綜藝,高矮肥瘦齊.第三組得一個人,就係花姐,成輯造星最紅係佢,唔捧佢冇天理,嚟緊佢會有自己主持嘅節目.
當然而家焦點係落在MIRROR同ERROR上面.唔少人有疑問,男團做唔做得起㗎?呢度香港喎!其實我又覺得唔需要「做得起」成個團,做得起當然好,但在電視台角度,做唔起咪算,盡咗力咪得.亦都唔需要同啲成員擔心,佢哋需要嘅係表現自己,團唔會一世,其實都只係多個機會,類似參加多次造星咁,不過今次係現實版.
如果係咁,ERROR其實好做好多,可以話冇包袱.扮騎呢又得,講粗口又得,唱歌跳舞應該都唔係最主要嘅job,可能主持同短片production先係最佳出路.香港有大量呢啲job接,只要練好口才形象突出,可以衣食無憂.
反而MIRROR就麻煩啲,一來人多,對個別發展冇咁友好,二來壓力大,因為係焦點所在.但有利有弊,機會都會係最好,廣告,演唱會,唱片約,電影casting,一定多過ERROR.暫時睇ViuTV個策略幾好,範圍好闊,起碼應該搵到錢先,因為搵唔到錢件事就唔會持久,呢方面點都要有平衡.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)海洋公園有輯廣告係向港產片致敬,其中一張海報,係在海馬山下兩男相擁,扮返《春光乍洩》.呢張圖都引來唔少迴響,讚嘅多,始終創意幾好,但你話係咪好靚呢?我又覺得普通啦,但起碼一望落去就知係致敬緊乜,算係唔錯嘅廣告.
然後呢張海報引咗班恐同嘅出嚟鬧海洋公園,佢哋話海洋公園係老幼咸宜嘅場所,唔應該鼓勵同性戀意識,仲叫人寫信向海洋公園甚至林鄭施壓,要逼佢下架.
黐黐哋,香港有啲咁嘅人真係好丟架.乜嘢叫做老幼咸宜?即是大人細路,任何年齡都歡迎,咁同性戀難道係超脫年齡嘅生物?唔係喎,佢哋都係老幼嘅一部分,即是同性戀根本無抵觸班恐同自己創出嚟嘅定義.
至於鼓勵同性戀意識就更可笑,如果你話係鼓勵人唔恐同,都可以當啱一半.但同性戀點鼓勵呀?先天嘅嘢鼓勵到咩?咁我鼓勵你做黑人你係咪就會變黑人?鼓勵你黐脷筋你就會黐脷筋?
作為一個正常人,我都想呼籲,香港係一個多元社會,唔應該鼓勵恐同意識,平機會好應該取締呢啲組織.好彩海洋公園暫時都企得硬,無向呢啲嘍囉跪低,頂住呀!
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)而家啲流感真係好恐怖,呢兩個禮拜,我已經有三個朋友分別中咗甲型流感,入咗醫院.你話佢哋係體弱多病都話合理啲,但佢哋都係運動型,兩個跑開半馬,一個教瑜珈,咁壯都要入廠吊鹽水,咁我哋呢啲弱雞點可能唔驚?
一般市民都風聲鶴唳,可想而知前線醫護幾痛苦.雖然打份工要照顧病人,但佢哋都係人,都要人關心.唔夠人手,嚴重嗰隻,但病人愈來愈多,流感季又死唔斷氣,已經唔係多啲嚟密啲手就搞得掂嘅情況.仲要唔可以出錯,一出錯隨時就一條命,即是對工作嘅質同量都有唔合理嘅要求,咁樣都唔反枱就有鬼.
呢個工作情緒咁低落嘅時候,正常人都會懷疑自己人生,點解揀著一份咁嘅工?做就最多嘢做,瘟疫嚟到隨時第一個死,係咪天生被虐咁犯賤先會留低繼續做?真係加幾多人工都未必有命享,何況無.最需要係乜?係support!請多啲同事幫手減輕壓力,加多啲床位.唔使晚晚推來推去,嘥時間嘥氣力,仲要不停畀病人鬧.一個合理工作環境,okay?
千辛萬苦終於上頭聽到前線嘅不滿,換來嘅係:「哦,你哋士氣咁低,我搵人幫你打打氣.」搵一班歌手,都有名氣嘅,楊千嬅譚詠麟陳慧琳等等,拍片同醫護打氣.如果我係醫護,我真係會喊,嬲到喊.
你都打過工,應該明白爆晒廠嘅感受.老闆最興拍膊頭叫你幫手「頂埋佢」,頂一段時間就會好㗎喇.我頂唔住呀老闆,請個temp幫幫手得唔得呀?佢會同你講時勢艱難,無budget.當你好沮喪準備遞信時,佢轉頭走去請班星返公司同你打氣,喺你身邊同你講:「加油呀!你得㗎!捱多陣就搞掂喇!」你會有乜感覺?
我會想死囉.阿老闆,就算你搵全香港人幫我打氣都無用㗎,我都係做唔晒啲嘢㗎!點解你有時間搵埋啲唔關事嘅人,但唔去搵budget請人幫輕吓?呢啲打氣難聽過粗口呀,老闆你個腦係咪裝屎嘅呢?
而其實由一開始老闆唔願付出,將公司存亡責任擺晒在員工身上,就已經唔合理.醫護都係打份工,奉旨要蝕晒底㗎?咁不如老闆你一個人做晒啦,我哋會幫你打氣,你得㗎,加油!
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)前日先寫完希望演唱會業界做啲嘢,唔好出人命先後悔,尋日就見到宣佈劉德華演唱會不設排隊賣飛,真係要畀個讚華仔,呢啲咪叫著緊囉!對華仔嚟講,你都真係無得要求佢再做多啲,要做嘢嘅一直都唔應該係佢,歌手要出手處理呢啲其實對佢哋好唔公平.
個credit真係要畀晒華仔,嚴格來講,除咗警方拉咗幾個懷疑行兇者之外,係睇唔到有人做嘢.尤其業界,真正搵錢嗰批,佢哋有個叫「演出業協會」,主席係陳淑芬,其他成員都係演唱會搞手嘅高層,可以視為代表業界嘅一個組織.佢哋尋日發咗一個聲明,提出幾個建議措施取締黃牛黨,例如希望警方加強執法同埋提高刑罰,補返法例對黃牛嘅漏洞之餘,亦要立法管制啲炒飛網等等.
聽落好有計,其實咪又係出口術.你睇返個內容,首先只係建議,唔係施緊壓先啦,然後啲所謂建議,都係叫政府去做,自己完全無角色,你去監管啦,你去捉人啦,將所有成本轉晒落去政府度,人哋啋你都傻啦.老實講,呢啲都係需要做嘅嘢,而呢個協會都唔係第一次提出呢啲建議,但我哋從來唔會見到佢哋講自己會做啲乜喎!反而有人畀建議佢哋,佢就即刻識擋,叫佢搞搞個公開發售比例吖,佢哋話咁樣係「抱薪救火」,公開發售比例越高只會越多人加入炒飛喎.實名制又唔得,佢哋話以前亞博試過一次喇,好混亂,好擾民喎.
咁就奇喇,撥多啲飛去公開發售,增加供應喎,反而會助長炒風?咁當年老董八萬五,啲人唔使負資產啦!有時真係唔知啲生意佬講真定講笑,不如直接啲話佢哋會賺少咗,咪仲容易理解同接受?至於實名制,一開始就梗係會麻煩啦,有啲乜嘢改革係完全無痛㗎?我唔知佢舉亞博個例子係邊場,但點解唔舉久石讓,周國賢呢啲成功例子?講真我都唔認為實名制係完美解決方法,但你要反對一個咁大嘅聲音,係咪需要一個夠強嘅理由先得呢?
真心,成班大粒生意佬走埋一齊,都唔及一個劉德華,我講緊良心呀.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)有單料我同幾個娛記行家笑咗幾日,可能因為有競猜成份,又同幾個主角都叫做過吓嘢,所以份外好笑.
是咁的,話說杜汶澤訪問黃秋生,講到自己睇完《淪落人》好唔要面咁讚秋生演技「進步咗」,跟住秋生爆料,話某年金像獎,一班影帝級演員圍埋一齊,有個當時未係影帝,但後來攞咗影帝嘅男演員,讚秋生某部戲「進步咗,做得唔錯」.秋生聽完直頭懶得理佢,直言當時大家都心諗:「你邊位?」
成件事係勁有畫面,如果當時有拍低就正喇,可惜無!咁究竟嗰位演員係邊個呢?佢無講,但從佢嘅提示呢個係:當時未係影帝,後來先攞影帝.咁應該唔算係演技最好嗰幾個,再根據本人同各大男演員交手經驗,都組織到幾個嫌疑人出嚟.同行家比對一下,都走唔甩以下呢4位.
謝霆鋒,古天樂,郭富城,林家棟.
如果要瞓身買重一個,我絕對係會買林家棟嘅.首先謝霆鋒同古天樂我可以好快filter走,謝霆鋒係會講呢啲造作嘢嘅人,古天樂如果飲大咗都有可能,問題係就算佢哋真係講,秋生又會唔會連「啋佢都有味」咁緊要呢?一個係大好前途嘅後輩,另一個打滾咗咁多年,人人都尊重,就算多口咗,都敷衍到兩句啩?
後面兩個,郭富城同林家棟就叮噹馬頭.演技方面郭富城就公認唔係影帝級嘅影帝,林家棟嘅影帝平心而論幸運成份唔細,而演技嚟講個人覺得佢視帝級走唔甩但影帝級呢,仲有待多啲樣本去證明.
呢兩個人有個共通點,都係超級口水佬.我心目中娛樂圈五大口水佬排名如下:
陳奕迅,林家棟,杜汶澤,任達華,郭富城.
郭富城真人係同佢酷酷嘅形象完全唔同,佢係超級鍾意講廢話,佢咩都講,錢銀女人飲飲食食全部都啱,開咗掣就停唔到,天王身師奶心.但有兩樣嘢佢好少講,一係人哋嘅壞話,佢好口密嘅,二係正經嘢,即是佢拍部戲你問佢幾辛苦佢可以講到日落,但你問佢電影佢幾句就收皮.
林家棟就係電影癡,佢對電影每一個細節,無論係自己定人哋都有無窮嘅意見.佢係有心人,唔係齋講唔做嗰啲,不過一講就停唔到,去到一個煩嘅地步.咁樣睇佢係最有可能,亦係唯一一個夠膽講秋生演技進步咗嘅人,講真其他人連諗都唔敢諗啦.
所以我哋都買重林家棟,但點知後來有人話答案係郭富城!點會咁戇居㗎佢?好彩無買唔係就輸身家.不過呢啲都係自己fact check好啲,下次見到阿澤八吓先.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)最近傷心事一籮籮,開心事真係唔多,其中一件,肯定係余德丞情況穩定,終於離開ICU,轉去心臟科病房,不枉香港咁多人祝福佢.其實好感人,香港好少可咁一致為一個人齊齊擔心咁耐,大家都唔想睇住一個得廿幾歲嘅後生仔,仲要係運動健將,就咁踢場波就走咗,除咗會好可惜,亦都好恐怖.雖然人人都知道生命脆弱,但都唔想脆弱到咁極端,呢啲係人性.希望嗰啲不停問「點解一日咁多人就嚟死,但人人都只關心余德丞?」嘅人可以理解到.
大難不死,必有後福,衷心希望Dickson快啲康復,繼續做佢想做嘅事.同時亦都為一班前線娛記鬆一口氣,終於叫做可以休息吓.好多人都唔高興,點解人哋咁困難嘅時候,娛記仲要塞在門口阻人做嘢?但其實記者工作有時就係咁矛盾,先唔好講打份工先啦,有咁大件事發生係無可能唔去了解,要了解自然要去到前線.
你有無試過在手術房外等人呢?人一多,真係唔知企邊好,又唔敢走開,又怕阻住人,記者咪就係處於一個咁嘅狀況囉.其他時間我唔敢講,但今次佢哋已經好自律,盡力在唔嘈住人情況下完成工作,令讀者得到最新消息.同埋佢哋工時好長,因為不幸地,盧凱彤過身事件,大部分人手已經去咗嗰邊,留得在Dickson病房外嘅記者,好多都要單打獨鬥,由頭頂到尾,眼瞓到癲但都在外面同Dickson打氣.
做前線永遠最慘,尤其當公司有無腦高層嘅時候.一個藝員,仲要係自己公司旗下,入咗ICU生死未卜,佢開乜鬼嘢live呢?佢想人哋喺live度睇到啲乜嘢畫面呢?目的係乜嘢呢?真係諗吓都心寒,佢係絕對無必要在呢啲時間搶view,以一單新聞嘅處理手法嚟講,佢係多餘,以心地嚟講,佢係冷血,麥明詩叫網民慳返啲風涼話,其實最涼薄係自己公司.
而最慘就係記者,收到ICU門口開live呢啲order真係對眼都反到去後腦,呢啲場面正常採訪都有難度啦!又阻人,又麻煩,擺部機喺度要一路望實,無電要換電斷線要再駁,又要留意環境,去個廁所都唔安樂,辛苦到死,乜都拍唔到,仲要被人狂鬧,話呢啲記者無血性.真心,我係佢我唔想撈喇,點解要幫後面落order個縮頭烏龜頂罪?
千其千其唔好畀我估中,Dickson康復過程都要拍個特攝在東張西望播,又要逼屋企人出鏡,又要喊住多謝一啲無出現過嘅人,同埋收隻猩猩做禮物幫手宣傳個爛鬼channel,真係想像吓都作嘔.Dickson,你快啲好返,然後撇啦,此地不宜久留.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)香港人抗爭已滲入生活每一個角落,包括埋已因運動失焦咗好長時間嘅流行音樂.有留意開音樂嘅應該知道,我講緊嘅係大家正在積極爭取將《願榮光歸香港》成為叱咤我最喜愛歌曲.呢件事要完成唔難,但要做得你情我願,中間係有啲阻滯.
如果首歌嘅受歡迎程度係有爭議,反而冇問題,而家就係所有人都知道只要首歌上榜,就一定會贏,呢個結果係100% fact checked,100% confirmed.即是商台嘅選擇,已經唔係上唔上榜,而係畀唔畀佢贏.如果你係商台,你會唔會有考慮?講真,我會呀!先唔好講呢個決定得唔得罪政權先,亦唔好諗之後續唔續到牌住,最直接嘅考慮,就係廣告商嘅反應.雖然商台其實一直都表緊態㗎喇,但我唔覺得畀《願榮光》贏咁樣大大聲再表多次態會多咗幾多廣告,要落嘅都落咗啦,反而係而家幫襯緊嘅,有幾多會被嚇窒而抽廣告呢?呢個真係要審慎衡量.當然,我梗係知道是非黑白緊要過賺錢,但人哋係商業機構,又唔係唔發聲,你都要體諒吓人哋都有生存嘅取捨.
不過,商台都唔係省油的燈,將個決定拋畀參賽機制同旗下嘅DJ.事實的確係要DJ播歌先上到榜成為候選歌,咁機構揸正嚟做,都係一個中立過中立嘅立場.所以睇到呢度,大家應該明白逼商台都係冇用,梗係搵DJ啦!畀個提示你,唔好以為商台DJ一定係黃,藍嘅其實都有,仲高高哋層.成大事要搵啱位發力先得,各位加油!
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)當大家正在大搞黃色經濟圈,咁娛樂圈都係搵錢地,雖然而家大半運作都收咗檔,Hold起晒啲 Budget,但始終難免被波及到.最近留意到有人開始推動黃色娛樂圈,但仍在為藝人分藍黃階段,作為呢個圈一份子,個人意見係咁樣分法並無好處.
分黃係Okay嘅,分藍亦Okay,但藍黃之外冇分類就變成非黑即白,咁就好大問題.其實喺分類嘅時候應該感受到,好多藝人你冇可能直接分佢黃定藍,除非佢好極端.好似文宣都有提到有啲係有爭議,例如周柏豪,張敬軒.呢兩位我識好多年,痴線佢哋梗係黃,根本毫無爭議, 問題係佢哋公司藍到發紫,導致佢哋會出現一啲同立場相反嘅行為.出嚟做嘢,有合約,有道義,唔係人人都咁有能力唔撈就唔撈,身在曹營,要懲罰嘅點解會係呢啲人先?
正如搞得有聲有色嘅黃色食店都有呢個情況出現.我成日都叫啲朋友,聚餐唔一定揀黃色,唔揀藍色就得啦!有好多舖佢根本冇機會表達立場,或根本唔意識到佢需要咁做,但又支持運動嘅,咁點解要懲罰佢哋?佢哋做錯乜?
唔好誤會,我唔係反黃色經濟圈,只係覺得唔成熟.事實我覺得一早就要出現,但我自己個概念係「本土經濟圈」.用本土同非本土概念會更易理解黃色娛樂圈點解咁難行,好簡單,你懲罰唔到任何人,亦支援唔到所有人.
娛樂圈點解咁藍?簡單講就係本地市場太細,香港人又唔係特別喜歡本土製作,養唔起公司,公司養唔起藝人,咁好自然就要靠上面.咁佢哋水喉都唔喺香港,你點懲罰佢呢?好喇唔講懲罰,講支援,我有信心香港人選擇性消費係可以做到養起唔少主要嘅黃色藝人,但市場本身都唔夠大,娛樂講配套,周邊嘅人點算呢?你會唔會因為支持黃色娛樂圈,由每個月睇一套戲, 變成睇四套呢?呢個唔係可持續嘅支援.
最核心問題,出於娛樂圈制度唔健全,要做嘅話絕對唔係分藍黃去杯葛同支持咁簡單,而係需要有人行出嚟,重建一個可持續運作嘅制度,咁樣先有條件講完全本土化.
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
(Now.com娛樂)我覺得錯過今年勁歌頒獎禮真係你嘅損失.今屆絕對可以用經典嚟形容,除咗軒仔攞男歌手獎比較悶之外,全晚都高潮迭起,完全冇冷場,睇得出大台真係決心搞個真心勁嘅勁歌頒獎禮畀大家睇!
唔使講乜,淨係講女歌手獎已經夠晒「勁」!今屆真係有史以來最平均最激烈,撇除咗掛名但避戰嘅容祖兒,有大台視后孖寶胡定欣同田蕊妮,樂壇猛將JW同泳兒,星夢一姐二姐三姐菊梓喬吳若希同譚嘉儀,真心個個都差唔多,實力平均人人都有(或冇)資格攞.
個結果都真係震撼人心,竟然由菊梓喬奪得,冇睇嘅真係蝕晒,錯過呢個世紀moment.佢得獎唔只係一個獎咁簡單,觀眾仲見證住佢平咗梅艷芳紀錄,正式出道兩年就攞勁歌女歌手獎!一個巨星從此橫空誕生,將來我可以同啲孫講,當年阿爺睇住HANA上神枱㗎!
呢個獎唔易頒,電視台壓力大到癲.點癲法?唔講太遠我哋睇番坐菊梓喬隔離嘅吳若希,同公司女歌手,對正鏡頭,都笑到好似鬼上身一樣,可想而知街外人笑到點?但大台唔怕,照頒,別人笑我太瘋癲,我笑他人看不穿,呢啲咪guts,呢啲咪霸氣.面子?咩嚟㗎?
世界上已經冇嘢可以阻止大台頒佢想頒嘅獎,我期待下年勁歌頒獎禮會出現更多冇可能喺其他地方見到嘅驚喜,例如菊梓喬一個人攞晒最受歡迎男歌手,女歌手同最佳組合,張敬軒容祖兒攞最受歡迎男女新人,胡鴻均一個人攞晒廿首金曲等等.You know,大台咩都有可能.
文:魯連
〈娛樂乜乜乜〉
1ce9
逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場


text:
沖繩木盒蒸 北角野郎蒸
想食到食物嘅原味道,最好就係蒸,而且蒸嘅烹調方法相對健康.不過蒸絕對唔係海鮮嘅專利,蒸牛肉同蒸蔬菜都可以好好味.今日我哋就去到北角嘅北角匯,試吓野郎蒸.野郎蒸主打沖繩木盒蒸,將新鮮嘅食材放入木盒內蒸,蒸完後加少少調味就食得,新鮮又好味.
美國牛肉片蒸籠定食
蒸大概5分鐘就食得,我哋叫咗美國牛肉片蒸籠定食,牛肉份量好多,大概有8大片,牛肉蒸完後,仍然好嫩滑.蔬菜有蕃茄,菇,紅蘿蔔,椰菜絲,蔬菜索晒牛肉嘅精華,好香濃入味.店員建議我哋將牛肉包著蔬菜,加啲胡麻醬就食得,入口層次豐富,好新鮮,好好味.至於,定食仲有包湯同飯,夠晒飽.
石燒牛柳
除咗蒸,呢度仲有石燒!你可以根據個人食量選擇份量,我哋就叫咗牛柳,牛柳軟腍,肉味香濃.上枱時記住要先切開,靠石板嘅溫度燒熱塊牛柳,當然生熟度可以按個人喜好,好似我想要3成熟,而A姐鍾意5成熟,就要自己留意火喉喇.
野郎蒸 Ya Rou Mushi
地址:北角渣華道123號北角匯二期B1樓一田超市內NP-13-105號舖
電話:+852 5404 8809
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
高質抵食人氣店 炮台山半島冰室
一開始認識半島冰室皆因呢度係C同事嘅飯堂,住喺北角嘅佢基本上每個weekend都會嚟到呢度醫肚.後嚟半島冰室因為大件夾抵食,加上係良心小店,令到名氣越來越大.雖然每次經過都會俾佢嘅人龍嚇怕,但今日我哋決定成為人龍嘅一份子,試試呢間人氣熱點:半島冰室.
半島冰室嘅餐牌簡單,選擇唔多,除咗型男餐,索女餐,頭等餐同商務餐等招牌套餐之外,佢嘅午餐Menu每兩日會轉一次,以保持新鮮感.
蔥油豬扒飯
豬扒厚切,仲要煎得好香!不過重點唔係喺豬扒度,因為佢哋嘅蔥油真係冇得頂,蔥油比例啱啱好,蔥花夠香又爽脆,用嚟撈飯食真係一流.
型男餐
身為型男嘅M佬話一定要試吓呢個型男餐,其實型男餐即係薑絲豬潤通粉配火腿炒蛋及多士.雖然唔明點解型男會配豬潤,但豬潤真係非常好食,口感爽脆,一啲都唔腥,而湯底好重薑味,好足料.至於炒蛋同多士係另一驚喜,蛋味超香濃,而多士塗滿大量牛油,牛油香而麵包鬆脆,真係好好味.
半島冰室 Angus Cafe
地址:北角炮台山宏安道14-28號威德閣地下2號舖
電話:+852 2566 8030
營業時間:星期一至六及公眾假期前夕 06:30 – 17:45
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
必食海南雞 亞參雞飯
成班同事出街食lunch,最開心就係嗌到成枱嘢,大家happy share,咁就可以試到多啲款式啦!平時多數都係飲茶嘅我哋,今日就轉場試吓南洋野,刺激一吓味蕾,所以嚟到亞參雞飯,尋覓99分嘅海南雞飯!
馬來斑蘭咖央多士
咖央多士係用厚多士,非常迎合香港人嘅口味,夠晒脆非常有口感!另外,牛油同咖央嘅比例啱啱好,非常香滑,斑蘭味香,記住要趁熱食啊!
香煎手作蝦餅
蝦餅一碟三件,新鮮熱辣即叫即煎!蝦餅夠厚身,咬開就見到入邊有唔少蝦膠同蝦肉,夠晒新鮮彈牙.
香烤豬肉串
豬肉串烤到外脆內嫩,豬肉味濃,一咬開就會爆汁,好juicy!
馬拉盞怡保芽菜
餐廳對食嘅要求非常執着,連芽菜都係由馬來西亞嘅怡保空運到港,條條都非常飽滿,食落清甜爽脆,每日限量供應食晒就冇啦.
亞參去骨海南雞飯
呢個飯餐會配上雞香飯同清雞湯,未食雞之前,先試一啖飯,油香十足,唔錯;而清雞湯因為用上大量雞骨熬製,所以係精華所在,雞味濃郁,非常滋味.至於飯餐嘅海南雞,估唔到份量非常多,全部都去晒骨,肉質嫩滑.
亞參去骨海南雞 – 半隻
由於我哋幾個人share,所以除咗飯餐,另外叫咗半隻海南雞.亞參嘅海南雞選用三黃雞,肉汁豐富,雞皮唔算肥,所以都忍唔住食咗幾塊,非常滿足.當然食海南雞就要配上秘製嘅三色醬一齊食啦,咁至夠惹味!
亞參豬手
例牌嘅豬手份量都唔少,炆得夠腍夠入味.豬手嘅表層,一啲都唔肥,充滿骨膠原!
新加坡喇沙米線
喇沙米線嘅配料有蝦,雞蛋,豆腐卜,魚片,芽菜,通菜,以新鮮黃薑,南洋香料同椰汁烹調,香辣開胃.米線上晒湯,淡淡都好濃郁,係必叫之選.
薏米水,柑桔特飲
最後當然要飲番杯南洋特飲啦,薏米分量十足,一啲都唔馬虎,充滿濃香嘅薏米味;至於金桔特飲,酸酸甜甜,夠晒醒胃.
亞參雞飯 Asam Chicken Rice
地址:銅鑼灣波斯富街99號利舞臺廣場1樓102號舖
電話:+852 2363 6266
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
Like this say thing chun chit d mei?
是咁的,有朋友搞咗一個 Kongish Daily《港語日報》 ,風格類似十幾年前ICQ年代,用簡單英文,同埋大量英文拼寫嘅粵語寫成嘅文字.今日我戴頭盔,唔講贊成反對.我淨係想交代吓時代背景,同埋我預見嘅問題,展望.
講返少少背景先.我諗呢種混合語(mixed language) [1] 嘅形成有兩個主要原因:
1. 親切感
正常情況下,無論係講定寫,用自己最熟悉嘅語言應該係最自然嘅做法.一個日本人同另一個日本人講嘢,正路唔會講法文.不過廿年前嘅香港係一個好特殊嘅地方:首先大家有「言文不一」情況,手寫北京話,口講廣府話;其次日常 5e54 學都係用英文教材.即係話寫嘢嘅時候,大家係用緊兩隻同廣東話相差幾遠嘅語言.如果可以有合理原因去寫廣東話,大家一定會覺得親切好多.
2. 科技限制
同樣喺正常情況下,一個人民買得起電腦嘅地方,應該一早有生意人會諗計令到當地人可以用電腦輸入自己嘅語言.不過中文字咁多個,唔似得其他語言咁易打,整中文系統嘅人唔知點解咁____(我諗唔到形容詞),竟然淨係得咩倉頡,速成,大易,行列,注音俾香港人用.咪玩啦,咁多嘢記,點學呀?於是香港成為少數有電腦用,但係大家都唔係咁打到自己語言嘅地方.
當年嘅電腦用家,梗係唔會個個嘥幾個月學倉頡啦(有時間都去唱K啦).打唔到字,可以點呢?第一個答案係打‧英‧文.
打英文只係解決到科技限制,但係表達冇咁流暢,又唔夠親切.噉可以點做?一唔識打,就用英文拼返啲廣東話咪得囉!仲要因為唔係寫緊書面語,大家可以避開平日嘅枷鎖,盡情噉寫廣東話.
用英文打字已經達到一切溝通機能.同大部份混合語唔同,其實Kongish並唔係用嚟解決族群溝通問題而形成,而係香港插咗喺科技滯後同語言背景條罅度.如果廣東拼音輸入早啲面世,或者蒙恬早啲出手寫板,或者香港人啲英文再叻啲(i.e. 個個好似 DGS 學生噉)或者再廢啲(連用英文拼廣東話都拼唔出),噉成件事就唔會發生㗎喇.[2]
噉嘅背景俾到啲咩啟發我哋呢?
就係呢個moment,無論親切感定科技,都唔再需要Kongish呢類語言.香港人近幾年開始打破咗「書面語思想」,越嚟越多人喺日常生活入面寫廣東話.呢個轉變就算淨係睇TVB嘅人都應該會發現嘅:你睇以前啲劇集,打SMS或者Call台留言,都係書面語;到後嚟呢,你睇下《愛我請留言》,翠如BB基本上係打純廣東話.555555.即係論親切,Kongish點都唔及直接用廣東話溝通咁直接.而科技問題呢?經過十幾年,好多人都唔知點解學識咗打字.有啲係練成咗速成,有啲係裝咗九方,買咗手寫板,用廣東話拼音,用普通話拼音,用Yahoo字典copy and paste⋯ 總之大家少咗「打唔到中文」呢個問題.
當初兩個 Kongish 嘅產生原因都冇咗,究竟日後可以點發展落去呢?
作為一隻新新哋嘅混合語,其中一個用途係建立身份認同.香港人嘅構成,以粵語人口為主,但係都有唔少嘅少數族群,例如南亞裔,菲律賓裔,嶺北華人,歐美非各大洲嘅人等等.一隻獨特嘅英文可以係香港人嘅標誌,亦都可以成為跨族群[3]嘅交際語.當然喺香港講英文嘅族群通常係以主流(英式,美式)英語為主,不過假設跨族群交流增加,或者呢種Kongish會成為新嘅標準,變成一隻用喺一般交流,冇咁拘緊嘅底層語言 (basilect) ,而正式英文就以高層語言 (acrolect) 嘅形式,喺正式場合先至使用,一如新加坡嘅情況.
另一方面,喺英語教學上,好多老師都覺得要學一定要由第一日學啲最完美嘅嘢.但係語言教學向來都唔可以一步登天.如果容許一隻有廣東話成份嘅英語喺班房度用,或者可以增加學生自信,減低學習英語嘅心理障礙,令到學生可以口講Kongish,手寫書面正統英語,複製返香港人學中文嘅模式.教英文嘅朋友未必buy我,不過呢個係香港英語教學嘅新出路都未定.
不過同時 Kongish 要面對使用人口嘅問題.混合語要有好長嘅磨合期,一啲用法會漸漸消失,一啲會保留,個人差會慢慢合流縮細,而大家仲係處於呢個磨合期嘅開端.要有磨合,就要有人用,但係Kongish性質功能上明明係口語先至啱使,但係暫時又只係停留喺書面文字嘅階段,未變成真正嘅口語.英文叻嘅人或者會不屑加呢啲非正統元素,而英文唔好嘅人或者會避開一齊要開口講英文嘅地方.假設有人想推動 Kongish ,相信要考慮下呢個問題.
當然我唔鼓勵大家完全放棄粵語,英語去學,去講 Kongish -- 而且一隻混合語要保持活力,係要靠講嘅人不斷由自己嘅語言引入用法,帶起衝擊.否則當大家放棄晒本身口語,亦會意味住混合語會失去其他語言儲埋幾千年嘅表達方式,呢隻語言會好快俾人撳到扁晒,唔再立體,唔再生動㗎喇.
I hey mong everyone can expand language ge imagination, but of course need write more cantonese sin.
—-
[1] 我唔想夾硬用學術分類.總之係兩隻話溝埋一齊啦.
[2] 其實仲有好多地方⋯例如講 Hindi 嘅地方依然有好多人覺得打字麻煩,不過呢啲地方科技步伐未必有香港咁快,而英文水平亦都兩極過香港:一係叻好多,一係鮓好多.
[3] 尤其係某啲唔肯學廣東話嘅族群--我好厚道,我唔開名